text: 1ပိူဝ်ႈ ၼႆ လႄႈ ဢွၼ်ၵၼ် ၵမ်ၵျၢင်ႉ မိူၼ် ၸိူဝ်ႉ ၼင်ႇ ဢၼ် ၵဝ် ၵမ်ၵျၢင်ႉ ၸွမ်း ၸဝ်ႈ ၶရိၸ်ႈ၊ၼၼ်ႉ တႃႉ။ 2ၵဝ် ယွင်ႈယေႃး သူ ၵွပ်ႈပိူဝ်ႈ သူ ၶုၵ်းၸႂ်လႆႈ ၵဝ် တႃႇသေႇ လႄႈ ႁဵတ်း ၸွမ်း ၵႂၢမ်းသင်ႇ သွၼ် ဢၼ် ၵဝ် ဢၢပ်ႈပၼ် ဝႆႉ တီႈ သူ ၼၼ်ႉ ဢေႃႈ။- 3ၵူၺ်းၵႃႈ၊ၵဝ် ၶႂ်ႈႁႂ်ႈ သူ ပွင်ႇ လႅင်းၸႂ် လွင်ႈ ဢၼ် ဝႃႈ၊ၸဝ်ႈ ၶရိၸ်ႈ၊ပဵၼ် ႁူဝ် တီႈ ၵူၼ်းၸၢႆး ၵူႈ ၵေႃႉ လႄႈ ၵူၼ်းၸၢႆး ဢၼ် ပဵၼ် ၽူဝ် ၼၼ်ႉ ပဵၼ် ႁူဝ် မေး ၶဝ် ဢေႃႈ။ ၽြႃးပဵၼ်ၸဝ်ႈ သမ်ႉ ပဵၼ် ႁူဝ် ၸဝ်ႈ ၶရိၸ်ႈ၊ဢေႃႈ။- 4ပိူဝ်ႈ ၼႆ လႄႈ ၼႂ်း မိူဝ်ႈ ဢၼ် ႁဵတ်းဝၢတ်ႈ ၵူဝ်းၵႂၢႆႇ ၽၢႆႇၼႃႈ ၵူၼ်း တင်းလၢႆ ၼၼ်ႉ ပေႃး ၵူၼ်းၸၢႆး ႁူမ်ႇ ႁူဝ် တူဝ်ၸဝ်ႈၵဝ်ႇ လႄႈ သူးတွင်း လႄႈ သင်၊ႁေႃး ၵႂၢမ်း ၸဝ်ႈၽြႃး လႄႈ သင်၊မၼ်း ယႃႉသရေႇ ႁူဝ် မၼ်း ဢၼ် ဝႃႈ၊ၸဝ်ႈ ၶရိၸ်ႈ၊ၼၼ်ႉ ဢေႃႈ။- 5ထႅင်ႈ ၼႄး ၼိုင်ႈ ၸမ်ႉ၊ၼႂ်း မိူဝ်ႈ ဢၼ် ႁဵတ်းဝၢတ်ႈ ၵူဝ်းၵႂၢႆႇ ၽၢႆႇၼႃႈ ၵူၼ်း တင်းလၢႆ ၼၼ်ႉ ပေႃး မႄႈယိင်း သေၵေႃႉၵေႃႉ ယင်း ဢမ်ႇ ဢဝ် သေ ၸိူဝ်ႉ သေ ပိူင် ႁူမ်ႇ ႁူဝ် မၼ်း သေလႄႈ သူးတွင်း လႄႈ သင်၊ႁေႃး ၵႂၢမ်း ၸဝ်ႈၽြႃး လႄႈ သင်၊မၼ်း ယႃႉသရေႇ ၽူဝ် မၼ်း ဢေႃႈ။ မႄႈယိင်း ၼၼ်ႉ မိူၼ် ၸိူဝ်ႉ ၼင်ႇ မႄႈယိင်း ဢၼ် ထႃႁူဝ် လွမ်ႈ ၼၼ်ႉ ဢေႃႈ။- 6ပေႃး မႄႈယိင်း ၵေႃႉ ၼၼ်ႉ ယင်း ဢမ်ႇ ႁူမ်ႇ ႁူဝ် မၼ်း ၸိုင်၊မၼ်း ထုၵ်ႇလီ ၵႅတ်း ၶူၼ်ႁူဝ် မၼ်း ပႅတ်ႈ ဢေႃႈ။ ပေႃး ဝႃႈ၊မႄႈယိင်း ဢၼ် ထႃႁူဝ် လွမ်ႈ ဝႆႉ၊ဢမ်ႇၼၼ် ၵေႃႈ ၵႅတ်း ၶူၼ်ႁူဝ် ဝႆႉ ၼၼ်ႉ၊ပဵၼ် ဢၼ် လီ ဢူၵ်း လီဢၢႆ ၸိုင်၊မၼ်း ထုၵ်ႇလီ ႁူမ်ႇ ႁူဝ် တူဝ်ၸဝ်ႈၵဝ်ႇ ဝႆႉ ဢေႃႈ။- 7ၵူၼ်းၸၢႆး တႄႉ ဢမ်ႇ လူဝ်ႇ ႁူမ်ႇ ႁူဝ် မၼ်း၊ၵွပ်ႈပိူဝ်ႈ မၼ်း ပဵၼ် မိူၼ် ႁၢင်ႈၽၢင် ၽြႃးပဵၼ်ၸဝ်ႈ၊ဢိၵ်ႇတင်း မုၼ်ၽုင်း သရေႇ မၼ်းၸဝ်ႈ ဢေႃႈ။ မႄႈယိင်း ၸမ်ႉ၊ပဵၼ် မိူၼ် မုၼ်ၽုင်း သရေႇ ၵူၼ်းၸၢႆး ဢေႃႈ။- 8လွင်ႈ မၼ်း ၸမ်ႉ၊ၵူၼ်းၸၢႆး လႆႈ ၶၢမ်ႇ တၢင်း ဢၼ် ၽၢၼ်ႇသၢင်း ႁဵတ်း ပဵၼ် သေ ၵႃႈတီႈ မႄႈယိင်း မႃး ဢမ်ႇၸႂ်ႈ။ မႄႈယိင်း လႆႈ ၶၢမ်ႇ တၢင်း ဢၼ် ၽၢၼ်ႇသၢင်း ႁဵတ်း ပဵၼ် သေ ၵႃႈတီႈ ၵူၼ်းၸၢႆး မႃး ဢေႃႈ။- 9လိူဝ် သေ ၼၼ်ႉ ၽြႃးပဵၼ်ၸဝ်ႈ ၽၢၼ်ႇသၢင်း ၵူၼ်းၸၢႆး ပုၼ်ႈ မႄႈယိင်း ဢမ်ႇၸႂ်ႈ။ မၼ်းၸဝ်ႈ ၽၢၼ်ႇသၢင်း မႄႈယိင်း ပုၼ်ႈ ၵူၼ်းၸၢႆး ဢေႃႈ။- 10ၵွပ်ႈၼႆ လႄႈ ထွၵ်ႈ ၼႃႈ တမၢၼ်ႇၵၢင်ႁၢဝ် လႄႈ မႄႈယိင်း ထုၵ်ႇလီ ႁူမ်ႇ ႁူဝ် မၼ်း ဝႆႉ ႁႂ်ႈလႆႈ ၼႄ လွင်ႈ ဢၼ် မၼ်း မီး တႂ်ႈ ဢႃႇၼႃႇ ၽူဝ် မၼ်း ဢေႃႈ။- 11ၼႂ်းဝႃႈၼၼ် သေၵေႃႈ ၼႂ်း တၢင်း ဢၼ် ဢသၢၵ်ႈလိပ်း ယူႇ ၼႂ်း ၸဝ်ႈၽြႃး ၼၼ်ႉ မႄႈယိင်း လူဝ်ႇ ဢိင်ပိုင်ႈ ၵူၼ်းၸၢႆး လႄႈ ၵူၼ်းၸၢႆး ၵေႃႈ၊လူဝ်ႇ ဢိင်ပိုင်ႈ မႄႈယိင်း ဢေႃႈ။- 12ၵွပ်ႈသင် လႄႈ ဝႃႈ ၸမ်ႉ၊မႄႈယိင်း လႆႈ ၶၢမ်ႇ တၢင်း ဢၼ် ၽၢၼ်ႇသၢင်း ႁဵတ်း ပဵၼ် သေ ၵႃႈတီႈ ၵူၼ်းၸၢႆး လႄႈ ၵူၼ်းၸၢႆး ၵေႃႈ၊လႆႈ ၵိူတ်ႇလဵင်ႉ မႃး ၵႃႈတီႈ မႄႈယိင်း ဢေႃႈ။ ၵႃႈမီး တင်းသဵင်ႈတင်းလူင် သမ်ႉ လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ ပဵၼ် မႃး ဢေႃႈ။ 13မႄႈယိင်း ယင်း ဢမ်ႇ ႁူမ်ႇ ႁူဝ် မၼ်း လႄႈ သူးတွင်း ၽၢႆႇၼႃႈ ၵူၼ်း တင်းလၢႆ ၼႂ်း တၢင်း ဢၼ် ႁဵတ်းဝၢတ်ႈ ၸဝ်ႈၽြႃး ၼၼ်ႉ ၸွင်ႇ ထုၵ်ႇ ၸွင်ႇ လီ ႁိုဝ်း ဢၼ် ဝႃႈ ၼၼ်ႉ၊သူ ၶႆႈၸႂ် တူၺ်း တႃႉ။- 14ၸွမ်းၼင်ႇ ဢၼ် ပဵၼ် မႃး ၸဵမ်မိူဝ်ႈ ၽြႃးပဵၼ်ၸဝ်ႈ ၽၢၼ်ႇသၢင်း ၵူၼ်း ၼၼ်ႉ၊တၢင်း ဢၼ် ၵူၼ်းၸၢႆး ဝႆႉ ၶူၼ်ႁူဝ် ယၢဝ်း ၸိုင်၊ပဵၼ် ဢၼ် ဢမ်ႇ မီး သရေႇ ဢေႃႈ။- 15ၵူၺ်းၵႃႈ၊တၢင်း ဢၼ် မႄႈယိင်း ဝႆႉ ၶူၼ်ႁူဝ် ယၢဝ်း ၸမ်ႉ၊ပဵၼ် ၵုင်ႇသရေႇ မၼ်း ဢေႃႈ။ ၵွပ်ႈပိူဝ်ႈ ဝႃႈ၊ၶူၼ်ႁူဝ် မၼ်း ၼၼ်ႉ ပဵၼ် ပုၼ်ႈတႃႇ ႁူမ်ႇ ႁူဝ် မၼ်း ဢေႃႈ။- 16ပေႃး သေၵေႃႉသေၵူၼ်း ၶႂ်ႈ တွပ်ႇထဵင် လွင်ႈတၢင်း ၼႆႉ ၸိုင်၊ၵဝ် မီး တီႈ တၵ်း လၢတ်ႈ ဝႃႈ၊ၼႂ်း တၢင်း ဢၼ် ႁဵတ်းဝၢတ်ႈ ၵူဝ်းၵႂၢႆႇ ၼၼ်ႉ လိူဝ် သေ ထုင်းၸၢမ်ႇ ၸိူဝ်း ၼႆႉ လႄႈ ႁဝ်း ဢမ်ႇ မီး ထုင်းၸၢမ်ႇ တၢင်ႇဢၼ်၊ၸိူဝ်းၸဝ်ႈ ၽြႃးပဵၼ်ၸဝ်ႈ တင်းလၢႆ ၵေႃႈ ဢမ်ႇ မီး ထုင်းၸၢမ်ႇ တၢင်ႇဢၼ် ယဝ်ႉ ဢေႃႈ။ 17ၼႂ်း လွင်ႈတၢင်း ဢၼ် တၵ်း သင်ႇ သွၼ်ပၼ် သူ ထႅင်ႈ ၼႆႉ ၵဝ် ဢမ်ႇ ၸၢင်ႈ ယွင်ႈယေႃး သူ ဢေႃႈ။ လွင်ႈ မၼ်း ၸမ်ႉ၊မိူဝ်ႈ ဢၼ် သူ ၸုတုမ် ၵၼ် ႁဵတ်းဝၢတ်ႈ ၵူဝ်းၵႂၢႆႇ ၸဝ်ႈၽြႃး ၼၼ်ႉ သူ ႁဵတ်း လွင်ႈတၢင်း ဢၼ် ဢမ်ႇလီ ၼၼ်ႉ ၼမ်ၼႃႇ သေ ႁဵတ်း လွင်ႈတၢင်း ဢၼ် လီ ဢေႃႈ။- 18ဢွၼ်တၢင်း သေပိူၼ်ႈ ၵဝ် ငိၼ်း လွင်ႈတၢင်း ဢၼ် သူ တႅၵ်ႇ ၽၢတ်ႇၽႄ ၵၼ် ၼႂ်း မိူဝ်ႈ ဢၼ် သူ ၸုတုမ် ၵၼ် ၼႂ်း ၸိူဝ်းၸဝ်ႈ ၼၼ်ႉ ဢေႃႈ။ လွင်ႈ ၼႆႉ ၵဝ် ထၢင်ႇ ၵမ်ႈၽွင်ႈ တေ ၸႂ်ႈ တႄႉ ယူႇ ဢေႃႈ။- 19လွင်ႈ မၼ်း ၸမ်ႉ၊တၵ်း လႆႈ မီး တၢင်း ဢၼ် ၽႄ ၵိူင်း ၵၼ် ၼႂ်း သူ ၼင်ႇ ၵၼ် ဢေႃႈ။ ပေႃး မီး ၸိူဝ်ႉ ၼင်ႇ ၼၼ် ၸင်ႇ၊ၶဝ် ၸိူဝ်း ဢၼ် ယုမ်ႇမၢတ်ႈ ၸိုဝ်ႈၸႂ်ႈ ၼၼ်ႉ တၵ်း ၸၢင်ႈ ထၢင်ႇသႃး မႃး ဢေႃႈ။- 20မိူဝ်ႈ ဢၼ် သူ ၸုတုမ် ၵၼ် လႄႈ ၵိၼ် လူၺ်ႈ ၵၼ် ၼၼ်ႉ၊သူ ၸုတုမ် ၵၼ် ႁႂ်ႈလႆႈ ၵိၼ် ပွႆးၸဝ်ႈ ၽြႃး ဢမ်ႇၸႂ်ႈ ဢေႃႈ။- 21လွင်ႈ မၼ်း ၸမ်ႉ၊မိူဝ်ႈ ဢၼ် သူ ၵိၼ် လူၺ်ႈ ၵၼ် ၼၼ်ႉ ယင်း ဢမ်ႇ ပႂ်ႉထႃႈ ၵၼ် လႄႈ ၼႅတ်ႈ ၵိၼ် တၢင်းၵိၼ် ၽႂ် တၢင်းၵိၼ် မၼ်း ဢေႃႈ။ ၵမ်ႈၽွင်ႈ ထၢၼ်ႈပေႃး ၵိၼ်ဢိမ်ႇ ၵိၼ် လိူဝ် မဝ်းလဝ်ႈ ယူႇ ယဝ်ႉ သေၵေႃႈ၊ၵမ်ႈၽွင်ႈ ယင်း ဢမ်ႇ မီး ဢီႈသင် တၵ်း ၵိၼ် လႄႈ တွင်ႉမႆႈ ယူႇ ဢေႃႈ။- 22သူ ဢမ်ႇ မီး ႁိူၼ်း မီး ယေး ပုၼ်ႈ တႃႈ ႁႂ်ႈလႆႈ ယူႇ လႆႈ ၵိၼ် ၼၼ်ႉ ႁိုဝ်း။ သူ ဢမ်ႇ မီး ၸႂ် ဢၼ် ရူဝ်ႇသေႇ ၸိူဝ်းၸဝ်ႈ၊ၽြႃးပဵၼ်ၸဝ်ႈ ႁိုဝ်း။ ဢမ်ႇၼၼ် ၵေႃႈ၊သူ ၶႂ်ႈႁႂ်ႈ ၵူၼ်းယၢၵ်ႈ ၵူၼ်းၽၢၼ် လႆႈ ဢူၵ်း လႆႈ ဢၢႆ ႁိုဝ်း။ သူ ၶႂ်ႈႁႂ်ႈ ၵဝ် ႁဵတ်း ၸိူဝ်ႉ ၼင်ႇ ႁိုဝ် တီႈ သူ လူၺ်ႈ လွင်ႈ ၼႆႉ။ ၸွင်ႇ ၵဝ် ထုၵ်ႇလီ ယွင်ႈယေႃး သူ ႁိုဝ်း။ ၵဝ် ဢမ်ႇ ယွင်ႈယေႃး သူ လႆႈ ဢေႃႈ။ 23ၵဝ် ဢဝ် လွင်ႈတၢင်း ဢၼ် ၸဝ်ႈၽြႃး သင်ႇ သွၼ်ပၼ် ၼၼ်ႉ သိုပ်ႇ သွၼ်ပၼ် သူ လႄႈ ဝႃႈ ၸမ်ႉ၊ၸဝ်ႈ ယေႇသု၊ၼၼ်ႉ ၼႂ်း ၶမ်ႈ ဢၼ် မၼ်းၸဝ်ႈ လႆႈ ၶၢမ်ႇ တၢင်း ဢၼ် ဢၢပ်ႈ ၵႃႈၼႂ်း မိုဝ်း ရၢၼ်ႇသူႇ ၼၼ်ႉ မၼ်းၸဝ်ႈ ဢဝ် ၶဝ်ႈမုၼ်း သေလႄႈ၊- 24ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ယဝ်ႉ ၸင်ႇ၊ဝိတ်း ၶဝ်ႈမုၼ်း လႄႈ လၢတ်ႈ ဝႃႈ၊ "ၶဝ်ႈမုၼ်း ၼႆႉ ၸမ်ႉ၊ပဵၼ် တူဝ် ၵဝ် ဢၼ် လႆႈ ၶၢမ်ႈ ဝိတ်း ပုၼ်ႈ သူ ဢေႃႈ။ ဢွၼ်ၵၼ် ၵိၼ် တႃႉ။ ပုၼ်ႈ ဢၼ် တၵ်း ၶုၵ်းၸႂ်လႆႈ ၵဝ် ၸိုင်၊ဢွၼ်ၵၼ် ႁဵတ်း ၸိူဝ်ႉ ၼင်ႇ ၼႆ တႃႉ၊" ဝႃႈ ၼင်ႇ ၼႆ ဢေႃႈ။- 25မိူၼ်ၼင်ႇ ၼၼ်၊မိူဝ်ႈ ဢၼ် ၵိၼ် ယဝ်ႉ ၼၼ်ႉ ၸိုင်၊မၼ်းၸဝ်ႈ သမ်ႉ ယိပ်း ဢဝ် ၵွၵ်း သေလႄႈ လၢတ်ႈ ဝႃႈ၊ "ၵွၵ်း ၼႆႉ ပဵၼ် ပတိၺိၺ်ႇ တြႃး ဢၼ် မႂ်ႇ ဢၼ် တႄႇ ယူႇ ၼႂ်း လိူတ်ႈ ၵဝ် ဢေႃႈ။ ယၢမ်း မိူဝ်ႈ ဢၼ် သူ ၵိၼ် ၵွၵ်း ၼႆႉ ၵူႈ ပွၵ်ႈ ၶုၵ်းၸႂ်လႆႈ ၵဝ် လႄႈ ဢွၼ်ၵၼ် ၵိၼ် တႃႉ၊" ဝႃႈ ၼင်ႇ ၼႆ ဢေႃႈ။- 26ပိူဝ်ႈ ၼႆ လႄႈ ယၢမ်း မိူဝ်ႈ ဢၼ် သူ ၵိၼ် ၶဝ်ႈမုၼ်း၊ဢိၵ်ႇတင်း ၵွၵ်း ၸဝ်ႈ မိူဝ်ႈလႂ် သေဢမ်ႇဝႃႈ၊သူ ပၢဝ်ႇသေႃႇ လၢတ်ႈ လွင်ႈတၢင်း ဢၼ် ၸဝ်ႈၽြႃး လႆႈ ၶၢမ်ႇတၢႆ ပုၼ်ႈ ႁဝ်း ၼၼ်ႉ တေႃႇ ႁွတ်ႈထိုင် ႁွတ်ႈ မၼ်းၸဝ်ႈ ပွၵ်ႈ ၶိုၼ်း မႃး ၼၼ်ႉ ဢေႃႈ။- 27ပိူဝ်ႈ ၼႆ လႄႈ ပေႃး သေၵေႃႉသေၵူၼ်း ယင်း ဢမ်ႇ ၸဵၼ်းၸႃး ၶႆႈၸႂ် လီ လီ လႄႈ ၵိၼ် ၶဝ်ႈမုၼ်း ပွႆးၸဝ်ႈ၊ဢိၵ်ႇတင်း ၵွၵ်း ၸဝ်ႈၽြႃး ၸိုင်၊ၵေႃႉ ၼၼ်ႉ ၽိတ်းပိူင်ႈ တူဝ် ၸဝ်ႈ ၽြႃး၊ဢိၵ်ႇတင်း လိူတ်ႈ ၸဝ်ႈၽြႃး ယဝ်ႉ ဢေႃႈ။- 28ၵွပ်ႈၼႆ လႄႈ ႁႂ်ႈ ၵူၼ်း ၵူႈၵေႃႉၵူႈၵူၼ်း ဢွၼ်ၵၼ် ၸႅတ်ႈ သေး တူဝ်ၸဝ်ႈၵဝ်ႇ တူၺ်း ႁင်း ၽႂ် ႁင်း မၼ်း ယဝ်ႉ ၸင်ႇ၊ၵိၼ် ၶဝ်ႈမုၼ်း၊ဢိၵ်ႇတင်း ၵိၼ် ဢၼ် မီး ၵႃႈၼႂ်း ၵွၵ်း ၼၼ်ႉ တႃႉ။- 29လွင်ႈ မၼ်း ၸမ်ႉ၊ပေႃး မၼ်း ယင်း လႆႈ ယိူင်းမၢႆ လႄႈ ႁၼ် ထိုင် တူဝ် ၸဝ်ႈၽြႃး သေယဝ်ႉ ၵိၼ် ၶဝ်ႈမုၼ်း၊ဢိၵ်ႇတင်း ၵိၼ် ဢၼ် မီး ၵႃႈၼႂ်း ၵွၵ်း ၸဝ်ႈ ၸိုင်၊မၼ်း ႁဵတ်း ႁႂ်ႈ တၢမ်ႇ ဢပျတ်ႈ တူၵ်း ႁွတ်ႈ ၵႃႈၼိူဝ် တူဝ်ၸဝ်ႈၵဝ်ႇ ၵူၺ်း ဢေႃႈ။- 30ၵွပ်ႈၼႆ လႄႈ ၼႂ်း သူ ၵမ်ႈၼမ် ပဵၼ် ၶႆႈ ပဵၼ် ၼၢဝ် ႁႅင်းဢူၼ်ႈ သေလႄႈ ၵမ်ႈၽွင်ႈ ပေႃး တၢႆ ၵႂႃႇ ယဝ်ႉ ဢေႃႈ။- 31ပေႃး ႁဝ်း ၸႅတ်ႈ သေး တူဝ်ၸဝ်ႈၵဝ်ႇ တူၺ်း ဢွၼ်တၢင်း ၸင်ႇ၊ႁဝ်း တၵ်း ၵၢင်းလွတ်ႈ တၢမ်ႇ ၸဝ်ႈၽြႃး ဢေႃႈ။- 32ၼႂ်းဝႃႈၼၼ် သေၵေႃႈ ၸဝ်ႈၽြႃး ပၼ်တၢမ်ႇ လႄႈ သွၼ် ႁဝ်း ၼၼ်ႉ၊ၼင်ႇ ႁိုဝ် ႁဝ်း တၵ်း လႆႈ ၵၢင်းလွတ်ႈ မိူဝ်ႈ ဢၼ် မၼ်းၸဝ်ႈ ၸီႇယၢင်ႇ တြႃး ၵူၼ်းလေႃးၵီႇ ႁူမ်ႈ လူၺ်ႈ ၵၼ် တင်းမူတ်း ၼၼ်ႉ ဢေႃႈ။ 33ပိူဝ်ႈ ၼႆ လႄႈ ပီႈၼွင်ႉ ၶဝ်႟။ မိူဝ်ႈ ဢၼ် သူ ၵိၼ် ပွႆးၸဝ်ႈ ၸိုင်၊ၵေႃႉ ၼိုင်ႈ လႄႈ ၵေႃႉ ၼိုင်ႈ ပႂ်ႉထႃႈ ၵၼ် တႃႉ။- 34ပေႃး သေၵေႃႉသေၵူၼ်း တွင်ႉမႆႈ ၸိုင်၊ႁႂ်ႈ မၼ်း ၵိၼ် ၶဝ်ႈ တီႈ ႁိူၼ်း မၼ်း မႃး တႃႉ။ ႁဵတ်း ၼၼ် ၸင်ႇ၊မိူဝ်ႈ ဢၼ် သူ ၸုတုမ် ၵၼ် ၼၼ်ႉ သူ တၵ်း ၵၢင်းလွတ်ႈ တၢမ်ႇ ၸဝ်ႈၽြႃး ဢေႃႈ။ လူၺ်ႈ လွင်ႈ တၢင်ႇၸိူဝ်ႉ တၢင်ႇ မဵဝ်း ၸမ်ႉ၊ၵဝ် တၵ်း တေ သင်ႇ သွၼ် လၢတ်ႈၼႄ ပၼ် မိူဝ်ႈ ဢၼ် ၵဝ် မႃး ၼၼ်ႉ ဢေႃႈ။


c: text/html

text: 1မိူဝ်ႈ ၼၼ်ႉ၊ၵူၼ်း ၵိူင်း ၽႃႇရိသႄး၊တင်းလၢႆ ပႃး တင်း သြႃႇ မေႃ ၵျၢမ်း ထမ်ႇမႃႉ ၵမ်ႈၽွင်ႈ လုၵ်ႉ ၵႃႈတီႈ ဝဵင်း ယေႇရုသလႅမ်ႇ၊မႃး ၸုတုမ် ၵၼ် လွမ်ႉႁွပ်ႈ ၸဝ်ႈ ယေႇသု၊ဝႆႉ ဢေႃႈ။- 2ၶဝ် လႆႈ ႁၼ် တပႄးၸဝ်ႈ ၵမ်ႈၽွင်ႈ ဢဝ် တင်း မိုဝ်း ဢၼ် ဢမ်ႇ မူတ်းသႂ် ဢၼ် ဝႃႈ၊ဢမ်ႇ သုၵ်ႈ ၼမ်ႉ ၸွမ်း ထုင်းတြႃး ၼၼ်ႉ ၵိၼ် တၢင်းၵိၼ် ယူႇ ၸိုင်၊ၶဝ် တၢင်ႇ ဢပျတ်ႈ ဢေႃႈ။ 3(လွင်ႈ မၼ်း ၸမ်ႉ၊ၵူၼ်း မဵဝ်း ၵျူး၊ၶဝ် တင်းသဵင်ႈတင်းလူင် လိူဝ်တွၼ်း ၼႃႇ သေပိူၼ်ႈ ၵူၼ်း ၵိူင်း ၽႃႇရိသႄး၊ၶဝ် ၵမ်ၵျၢင်ႉ ၸွမ်း ထုင်းတြႃး မိူဝ်ႈၵွၼ်ႇ ဢၼ် ဝႃႈ၊ပေႃး ယင်း ဢမ်ႇ သုၵ်ႈ မိုဝ်း ၸွမ်းၼင်ႇ လၢႆး မၼ်း ၸိုင်၊ဢမ်ႇ မီး ထုင်းၸၢမ်ႇ တႃႇ ၵိၼ် တၢင်းၵိၼ်။- 4မဵဝ်း ဢၼ် ဢဝ် ၵႃႈတီႈ ၵၢတ်ႇ မႃး ၼၼ်ႉ ၵႃႈသင် သေဢမ်ႇဝႃႈ၊ပေႃး ယင်း ဢမ်ႇ သုၵ်ႈ ၼမ်ႉ ၸိုင်၊ဢမ်ႇ မီး ထုင်းၸၢမ်ႇ ဢၼ် ၵိၼ် သေ ၸိူဝ်ႉ သေ ပိူင်။ ယင်း မီး ထႅင်ႈ ထုင်းတြႃး တၢင်ႇၸိူဝ်ႉ တၢင်ႇဢၼ် ၼမ်ၼႃႇ၊ဢၼ် ၶဝ် ၵမ်ၵျၢင်ႉ ၸွမ်း ဢၼ် ဝႃႈ၊တၢင်း ဢၼ် လၢင်ႉ ၵွၵ်း လႂ်၊မေႃႈ လႂ်၊ငွႆး တွင်းလိူင် လႂ်၊ၵူႇၼွၼ်း လႂ် ၸိူဝ်း ၼၼ်ႉ ဢေႃႈ။) 5ပိူဝ်ႈ ၼႆ လႄႈ ၵူၼ်း ၵိူင်း ၽႃႇရိသႄး၊ၶဝ် တင်း သြႃႇ မေႃ ၵျၢမ်း ထမ်ႇမႃႉ ၸိူဝ်း ၼၼ်ႉ၊ၸင်ႇ လဝ်ႈထၢမ် ၸဝ်ႈ ယေႇသု၊လႄႈ ဝႃႈ၊ "ႁဵတ်းသင် လႄႈ တပႄး ၸဝ်ႈႁဝ်း တင်းလၢႆ ယင်း ဢမ်ႇ ၵမ်ၵျၢင်ႉ ၸွမ်း ထုင်းတြႃး မိူဝ်ႈၵွၼ်ႇ တင်းလၢႆ လႄႈ သမ်ႉ ဢဝ် မိုဝ်း ဢၼ် ဢမ်ႇ မူတ်းသႂ် ၼၼ်ႉ ၵိၼ် တၢင်းၵိၼ် ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 6မၼ်းၸဝ်ႈ ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "ဢၼ် ပရေႃးၽႅတ်ႈဢိသႃႇယႃႉ၊ႁေႃး ဝႆႉ လွင်ႈ သူ ၸိူဝ်း ဢၼ် ႁဵတ်း ၼႃႈ သိူဝ်ႈ ၸႂ်ၵူတ်ႉ ၼႆႉ ၸႂ်ႈ တႄႉ ယဝ်ႉ။ မၼ်း တႅမ်ႈ ဝႆႉ လႄႈ ဝႃႈ၊ "'ၽြႃးပဵၼ်ၸဝ်ႈ မီး ဢမိင်ႉ လႄႈ ဝႃႈ၊ၵူၼ်း ၸိူဝ်း ၼႆႉ၊ ဢဝ် တင်း သူပ်း ၵူၺ်း ရူဝ်ႇ သေႇ ၵူဝ်ယမ် ၵဝ် ဢေႃႈ။ ၵူၺ်းၵႃႈ ႁူဝ်ၸႂ် ၶဝ် ၵႆ ၵၼ် တင်း ၵဝ် ဢေႃႈ။ 7ၵွပ်ႈပိူဝ်ႈ ၶဝ် ဢဝ် ထုင်းတြႃး ၵူၼ်း ၼၼ်ႉ၊ သင်ႇ သွၼ် သုင်းမႃႉ ပၼ် ၸိူဝ်ႉ ၼင်ႇ တြႃး ၽြႃးပဵၼ်ၸဝ်ႈ လႄႈ တၢင်း ဢၼ် ၶဝ် ၵူဝ်းၵႂၢႆႇ ၵဝ် ၼႆႉ၊ပဵၼ် ဢၼ် လၢႆ လၢႆ ဢမ်ႇ ပွင်ႇလွင်ႈ ၵႃႈသင် ယဝ်ႉ၊' ဝႃႈ ၼင်ႇ ၼႆ မီး ဝႆႉ ဢေႃႈ။ 8"လွင်ႈ မၼ်း ၸမ်ႉ၊သူ ပႄႇပႅတ်ႈ တြႃး ၽြႃးပဵၼ်ၸဝ်ႈ သေလႄႈ ၵမ်ၵျၢင်ႉ ၸွမ်း ထုင်းတြႃး ၵူၼ်း [ဢၼ် ဝႃႈ၊တၢင်း ဢၼ် ဢဝ် ၵွၵ်း လႂ် ဢၢင်ႇ လႂ် ၸုမ်ႇ ၼမ်ႉ ၼၼ်ႉ၊ဢိၵ်ႇတင်း ထုင်းၸၢမ်ႇ တၢင်ႇဢၼ် မဵဝ်း ၼၼ်ႉ ၼမ်ၼႃႇ ဢေႃႈ။] 9"သူ ၸၢင်ႈ လၵ်းလႅမ် ၼႃႇ ပႄႇပႅတ်ႈ တြႃး ၽြႃးပဵၼ်ၸဝ်ႈ သေလႄႈ မေႃ ၵမ်ၵျၢင်ႉ ၸွမ်း ထုင်းတြႃး မိူဝ်ႈၵွၼ်ႇ သူ ၼၼ်ႉ ၼႃႇ လူင်လၢင် ဢေႃႈ။- 10မူဝ်းသေႇ၊ပိင်းၺၢပ်ႈ ဝႆႉ လႄႈ ဝႃႈ၊ 'ႁဵတ်း ရူဝ်ႇသေႇ ၵူဝ်ယမ် ပေႃႈ မႄႈ မႂ်း တႃႉ၊' သမ်ႉ ဝႃႈ၊ 'ၽူႈလႂ် သေဢမ်ႇဝႃႈ၊ၵေႃႉ ဢၼ် ၵိၼ်ႇလႃႇ ပေႃႈ မႄႈ မၼ်း ၼၼ်ႉ၊ၵေႃႉ ၼၼ်ႉ တၵ်း လႆႈ ၶၢမ်ႇ တၢင်း ဢၼ် ဢဝ်တၢႆ ဢေႃႈ၊' ဝႃႈ ၼင်ႇ ၼႆ မီး ယူႇ သေၵေႃႈ၊- 11သူ သမ်ႉ သွၼ်ပၼ် လႄႈ ဝႃႈ၊ 'ပေႃး သေၵေႃႉ သေၵူၼ်း လၢတ်ႈ တီႈ ပေႃႈ မႄႈ မၼ်း လႄႈ ဝႃႈ၊ဢုၵ်ႉၸႃႇ ၵႃႈ ဢၼ် သူ ၶႂ်ႈ သုင်း သွင်ႇ ၸိူဝ်း ၼၼ်ႉ၊ပဵၼ် ၵေႃႇပၢၼ်ႇ၊ယဝ်ႉ၊ဝႃႈ ၼင်ႇ ၼႆ ၸိုင်၊လၢတ်ႈ ၶေႃႈ ၼႆႉ ၵူၺ်း လႄႈ ဝၢတ်ႈ ပေႃႈ ဝၢတ်ႈ မႄႈ တၵ်း ၽႄႇ ယဝ်ႉ၊' ဝႃႈ ၼင်ႇ ၼႆ ဢေႃႈ။ (ၵေႃႇပၢၼ်ႇ၊ဢၼ် ဝႃႈ ၼၼ်ႉ ၶႂ်ႈဝႃႈ ၶိူင်ႈ ဢၼ် သၢၵ်ႈလူႇ ၽြႃးပဵၼ်ၸဝ်ႈ ဢေႃႈ။-) 12တီႈ မၼ်း ၼၼ်ႉ သူ ႁႄႉၶႅၼ် လႄႈ ဝႃႈ၊ 'မၼ်း ဢမ်ႇ လူဝ်ႇ ႁဵတ်းဝၢတ်ႈ တီႈ ပေႃႈ မႄး မၼ်း သေ ဢိတ်း ယဝ်ႉ၊' ဝႃႈ ၼင်ႇ ၼႆ လႄႈ၊- 13ပႄႇပႅတ်ႈ ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ ၵွပ်ႈပိူဝ်ႈ ထုင်းတြႃး မိူဝ်ႈၵွၼ်ႇ ၼၼ်ႉ ဢေႃႈ။ သူ ၵမ်ၵျၢင်ႉ ၸွမ်း ထုင်းၸၢမ်ႇ ၸိူဝ်ႉ ၼင်ႇ ၼၼ် ၼမ်ၼႃႇ ဢေႃႈ၊" ဝႃႈ ၼင်ႈ ၼႆ ဢေႃႈ။ 14မိူဝ်ႈ ၼၼ်ႉ၊ၸဝ်ႈ ယေႇသု၊သမ်ႉ ၶိုၼ်း ႁွင်ႉ ဢဝ် ၵူၼ်း တင်းလၢႆ၊မႃး ၵႃႈတီႈ မၼ်းၸဝ်ႈ သေလႄႈ လၢတ်ႈ ဝႃႈ၊ "သူ ၵႃႈမီး တင်းသဵင်ႈတင်းလူင် ထွမ်ႇဢဝ် လႄႈ ႁု ပွင်ႇၸႂ် တႃႉ။- 15ဢၼ် လုၵ်ႉ သေ ၽၢႆႇ တၢင်း ၼွၵ်ႈ ၶဝ်ႈ ၵႂႃႇ ၵႃႈၼႂ်း ၵူၼ်း လႄႈ၊ႁဵတ်း ႁႂ်ႈ ၵူၼ်း ၵူဝ်ႈၵိူၵ်ႇ လႆႈ ၼၼ်ႉ ဢမ်ႇ မီး သေ ၸိူဝ်ႉ သေ ပိူင်။ ဢၼ် ဢွၵ်ႇ ၵႃႈၼႂ်း ၵူၼ်း မႃး ၼၼ်ႉ ၵူၺ်း၊ပဵၼ် ဢၼ် ႁႂ်ႈ ၵူၼ်း ၵူဝ်ႈၵိူၵ်ႇ ဢေႃႈ။- 16ပေႃး သေၵေႃႉသေၵူၼ်း မီး ႁူ ဢၼ် ၸၢင်ႈ ငိၼ်း ၸိုင်၊ႁႂ်ႈ ငိၼ်း သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။ 17မိူဝ်ႈ ဢၼ် မၼ်းၸဝ်ႈ ဢွၵ်ႇ သေ ၵႃႈတီႈ ၵူၼ်း တင်းလၢႆ ၸိူဝ်း ၼၼ်ႉ လႄႈ ၶဝ်ႈ ႁိူၼ်း ၵႂႃႇ ယဝ်ႉ ၸိုင်၊တပႄးၸဝ်ႈ တင်းလၢႆ၊လဝ်ႈထၢမ် လွင်ႈ ၵႂၢမ်း ဢုပမႃႇ ၼၼ်ႉ ဢေႃႈ။- 18မၼ်းၸဝ်ႈ ၵေႃႈ ၶႆႈၼႄ ၶဝ် လႄႈ ဝႃႈ၊ "သူ ၵေႃႈ ဢမ်ႇ ပႆႇ ပွင်ႇၸႂ် လူးၵွၼ်ႇ ႁိုဝ်း။ ဢၼ် လုၵ်ႉ သေ ၽၢႆႇ တၢင်း ၼွၵ်ႈ ၶဝ်ႈ ၵႂႃႇ ၵႃႈၼႂ်း ၵူၼ်း မဵဝ်း လႂ် သေဢမ်ႇဝႃႈ၊ဢမ်ႇ ၸၢင်ႈ ႁႂ်ႈ ၵူၼ်း လႆႈ ၵူဝ်ႈၵိူၵ်ႇ သေ ၸိူဝ်ႉ သေ ပိူင်။- 19ၵွပ်ႈပိူဝ်ႈ ဝႃႈ၊ဢၼ် ၼၼ်ႉ ဢမ်ႇ ၶဝ်ႈ ၵႃႈၼႂ်း ႁူဝ်ၸႂ်၊ၶဝ်ႈ ၵႃႈၼႂ်း တွင်ႉ ၵူၺ်း သေလႄႈ သမ်ႉ လူင်း ပူၼ်ႉ သႆႈ လူင် ဢွၵ်ႇ ၵႂႃႇ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ (ဢၼ် ဝႃႈ ၸိူဝ်ႉ ၼင်ႇ ၼႆ ၸိုင်၊မၼ်းၸဝ်ႈ လၢတ်ႈၼႄ လွင်ႈ ဢၼ် တၢင်းၵိၼ် ၵူႈမဵဝ်း ၵိၼ် လႆႈ ယူႇ ၼၼ်ႉ ဢေႃႈ။) 20မၼ်းၸဝ်ႈ သိုပ်ႇ လၢတ်ႈ လႄႈ ဝႃႈ၊ "ဢၼ် ဢွၵ်ႇ ၵႃႈၼႂ်း ၵူၼ်း မႃး ၼၼ်ႉ ယဝ်ႉ ၸၢင်ႈ ႁဵတ်း ႁႂ်ႈ ၵူၼ်း လႆႈ ၵူဝ်ႈၵိူၵ်ႇ ဢေႃႈ။- 21ၵွပ်ႈပိူဝ်ႈ ၸိူဝ်ႉႁိုဝ် လႄႈ ဝႃႈၼႆ၊ဢၼ် ဢွၵ်ႇ သေ ၵႃႈ တၢင်းၼႂ်း မႃး ၼၼ်ႉ၊ပဵၼ် ဢၼ် ဢွၵ်ႇ မႃး ၵႃႈတီႈ ႁူဝ်ၸႂ် ဢၼ် ၸၢင်ႈ ၵျၢမ်ႇပွင် ဢၼ် ၵူဝ်ႈ ဢၼ် ၵိူၵ်ႇ၊တၢင်း ဢၼ် ၵူတ်ႉ မေး ပိူၼ်ႈ လႂ်၊တၢင်း ဢၼ် ၽိတ်းပိူင်ႈ မႄႈယိင်း ဢၼ် လွတ်ႈ ဢၼ် လႅဝ်း လႂ်၊တၢင်း ဢၼ် လၵ်ႉ ပိူၼ်ႈ ၸူၼ် ပိူၼ်ႈ လႂ်၊တၢင်း ဢၼ် ဢဝ် ဢသၢၵ်ႈ ၵူၼ်းတၢႆ လႂ်၊- 22တၢင်း ဢၼ် ၸႂ် လေႃးၽႃႉ ပူၼ်ႉလိူဝ် လႂ်၊တၢင်း ဢၼ် ၸႂ်ႁၢႆႉ ၸႂ် မိူၵ်ႈ လႂ်၊တၢင်း ဢၼ် ပႅတ်ႉလႅၼ် ပိူၼ်ႈ လႂ်၊တၢင်း ၵူဝ်ႈၵိူၵ်ႇ ဢၼ် လီ ႁင်ႈ ဢဵတ်ႇသဵတ်ႇ လႂ်၊တၢင်း ဢၼ် သီႈၵေႉႁေႈတႃ လႂ်၊တၢင်း ဢၼ် ယႃႉသရေႇ ပိူၼ်ႈ လႂ်၊တၢင်း ဢၼ် ႁူဝ်ၸႂ်ၽႅၼ်သုင် လႂ်၊ဢိၵ်ႇတင်း တၢင်း ဢၼ် ႁူဝ်ၸႂ် လိူင်း ၵျၢမ်း လႂ် ၼၼ်ႉ ဢေႃႈ။- 23လွင်ႈတၢင်း ဢၼ် ႁၢႆႉမိူၵ်ႈ ၸိူဝ်း ၼႆႉ၊ဢွၵ်ႇ သေ တၢင်းၼႂ်း မႃး လႄႈ ႁႂ်ႈ ၵူၼ်း လႆႈ ၵူဝ်ႈၵိူၵ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 24လိုၼ်း ၼၼ်ႉ၊ၸဝ်ႈ ယေႇသု၊ဢွၵ်ႇ သေ ၵႃႈတီႈ ၼၼ်ႈ သေလႄႈ ၶဝ်ႈ ၸူး ၵႃႈၼႂ်း ဢိူင်ႇ ၼႂ်း ၸႄႈ ဝဵင်း တုရု၊တင်း ဝဵင်း ၸိတုမ်ႇ၊သေယဝ်ႉ၊ၶဝ်ႈ ၵႃႈၼႂ်း ႁိူၼ်း ႁိူၼ်း ၼိုင်ႈ လႄႈ၊ဢမ်ႇ ၶႂ်ႈႁႂ်ႈ ပိူၼ်ႈ ႁု လွင်ႈ ဢၼ် မၼ်းၸဝ်ႈ မီး ယူႇ ၵႃႈတီႈ ၼၼ်ႈ ၼၼ်ႉ။ ၵူၺ်းၵႃႈ၊မၼ်းၸဝ်ႈ ဢမ်ႇ တဵတ်ႇ ဢမ်ႇ မႅပ်း ယူႇ လႆႈ။- 25မိူဝ်ႈ ၼၼ်ႉ ၵမ်းလဵဝ် မႄႈယိင်း ၵေႃႉ ၼိုင်ႈ၊ဢၼ် ၽီႁၢႆႉ ၶဝ်ႈ ၵႃႈၼႂ်း လုၵ်ႈယိင်း ဢွၼ်ႇ မၼ်း ၼၼ်ႉ၊လႆႈ ငိၼ်း ၶၢဝ်ႇ ၸဝ်ႈ ယေႇသု၊သေယဝ်ႉ၊မႃး ၶုပ်ႉၶဝ်ႇ ၵႃႈတီႈ မၼ်းၸဝ်ႈ သေလႄႈ၊- 26တွင်းပၢၼ်ႇ ႁႂ်ႈ မၼ်းၸဝ်ႈ ႁေႃႈ ၽီ ဢွၵ်ႇ ၵႃႈၼႂ်း လုၵ်ႈယိင်း မၼ်း ၼၼ်ႉ ဢေႃႈ။ မႄႈယိင်း ၼၼ်ႉ ပဵၼ် ၵူၼ်း မဵဝ်း ၵရိၵ်ႉ၊ၸႃႇတိ မိူင်း သုရိၽိၼိတ်ႉ၊ဢေႃႈ။- 27မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ႁႂ်ႈ လုၵ်ႈလၢင်း တင်းလၢႆ လႆႈ ၵိၼ်ဢိမ်ႇ ဢွၼ်တၢင်း တႃႉ။ ဢမ်ႇ ထုၵ်ႇလီ ဢဝ် ၶဝ်ႈမုၼ်း လုၵ်ႈလၢင်း ပႅတ်ႈ ဢွႆႇ မႃ၊" ဝႃႈ ၼင်ႇ ၼႆ ဢေႃႈ။ 28မႄႈယိင်း ၼၼ်ႉ၊ၶိုၼ်း လဝ်ႈလၢတ်ႈ လႄႈ ဝႃႈ၊ "ၸႂ်ႈ ၶႃႈ ယဝ်ႉ ၸဝ်ႈ။ မႃ ဢၼ် မီး ၵႃႈတႂ်ႈ ၽိူၼ် ၼၼ်ႉ၊ယင်း လႆႈ ၵဵပ်း ၵိၼ် ၶဝ်ႈမုၼ်း လုၵ်ႈလၢင်း ဢၼ် တူၵ်း ဢၼ် ႁူင်ႈ ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 29မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ၵွပ်ႈပိူဝ်ႈ ၶေႃႈၵႂၢမ်း မႂ်း တွပ်ႇ ၼႆႉ လႄႈ ပွၵ်ႈ မိူဝ်း ၵႂႃႇ တႃႉ။ ၽီႁၢႆႉ ဢွၵ်ႇ တီႈ လုၵ်ႈယိင်း မႂ်း ၵႂႃႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 30မႄႈယိင်း ၼၼ်ႉ ၶိုၼ်း မိူဝ်ႈ ႁိူၼ်း လႄႈ ထူပ်း ႁၼ် လုၵ်ႈယိင်း ဢွၼ်ႇ မၼ်း ၼွၼ်း ယူႇ ၵႃႈၼိူဝ် ၵူႇ လႄႈ ၽီႁၢႆႉ သမ်ႉ ပေႃး ဢွၵ်ႇ ၵႃႈၼႂ်း မၼ်း ၵႂႃႇ ယဝ်ႉ ဢေႃႈ။ 31ဝၢႆး ၼၼ်ႉ၊ၸဝ်ႈ ယေႇသု၊ပွၵ်ႈ မိူဝ်း သေ ၵႃႈတီႈ မိူင်း တုရု၊ၸွမ်း တၢင်း ဢၼ် ၽႃႇ လတ်း ၶဝ်ႈ မိူင်း ၸိတုၼ်ႇ၊ၵႂႃႇ ပွင်ႇ ၵႃႈတီႈ မိူင်း တေႇၵႃႇပေႃးလိ၊သေယဝ်ႉ၊ႁွတ်ႈထိုင် ၵႂႃႇ ၵႃႈတီႈ ၼွင် ၵႃႇလိလႄး၊ဢေႃႈ။- 32ၵမ်း ၼၼ်ႉ၊ပိူၼ်ႈ ဢဝ် ၵူၼ်း ႁူၼူၵ်ႇ လႄႈ လၢတ်ႈ ၵႂၢမ်း ၵၵ်ႉ ၼၼ်ႉ ၵေႃႉ ၼိုင်ႈ၊မႃး တီႈ မၼ်းၸဝ်ႈ လႄႈ တွင်းပၢၼ်ႇ ႁႂ်ႈ မၼ်းၸဝ်ႈ ဢဝ် မိုဝ်း တၢင်ႇ ၵႃႈၼိူဝ် မၼ်း ၼၼ်ႉ ဢေႃႈ။- 33မၼ်းၸဝ်ႈ ၵေႃႈ ၸုင် ဢဝ် ၵေႃႉ ၼၼ်ႉ ဢွၵ်ႇ ပၢင် ၵူၼ်း တင်းလၢႆ ၵႂႃႇ သေယဝ်ႉ၊ဢဝ် ၼိဝ်ႉမိုဝ်း သႄႇ ႁူး ႁူ ၵေႃႉ ၼၼ်ႉ လႄႈ ဢဝ် ၼမ်ႉလၢႆး ၸမ်ႈ သႂ်ႇ တီႈ လိၼ်ႉ မၼ်း ဢေႃႈ။- 34ႁဵတ်း ၼၼ် လႄႈ ႁႅၼ် တူၺ်း ၵႃႈၼိူဝ် ၽႃႉၵၢင်ႁၢဝ် သေယဝ်ႉ၊ထူၺ်ႈၸႂ် လူင် ယဝ်ႉ ၸင်ႇ လၢတ်ႈ တီႈ မၼ်း လႄႈ ဝႃႈ၊ "ဢေးၽထႃႉ၊" ဝႃႈ ၼင်ႇ ၼႆ ဢေႃႈ။ ၵႂၢမ်း ၼၼ်ႉ ၶႂ်ႈဝႃႈ၊ "ၽုၺ်ႇ ပိုတ်ႇ တႃႉ၊" ဝႃႈ ၼင်ႇ ၼႆ ဢေႃႈ။ 35မိူဝ်ႈ ၼၼ်ႉ၊ၵမ်းလဵဝ် ႁူ မၼ်း ပိုတ်ႇ ပၢင်ႇ မႃး လႄႈ ဢဵၼ် လိၼ်ႉ မၼ်း ဢူၼ်ႈ မႃး သေယဝ်ႉ၊လၢတ်ႈ ၵႂၢမ်း လႆႈ ပီႇ လီ မႃး ဢေႃႈ။- 36မၼ်းၸဝ်ႈ ပိင်းၺၢပ်ႈ ဝႆႉ တီႈ ၶဝ်၊ၼင်ႇ ႁိုဝ် ၶဝ် တၵ်း ဢမ်ႇ လၢတ်ႈ ဢွၵ်ႇ လွင်ႈတၢင်း ၼၼ်ႉ တီႈ ၽူႈလႂ် သေၵေႃႉသေၵူၼ်း ဢေႃႈ။ ပိၵ်ႉသမ်ႉ ဝႃႈ ၼၼ် သေၵေႃႈ၊ၶဝ် ယဵင်ႈၶႅၼ်း ပွႆႇ သဵင် ၶၢဝ်ႇ ၼမ်ၼႃႇ ဢေႃႈ။- 37ၶဝ် ၸိူဝ်း ဢၼ် လႆႈ ငိၼ်း ၵႃႈမီး တင်းသဵင်ႈတင်းလူင် ဢၢမ်း ၼႃႇ ထၢၼ်ႈပေႃး ဢမ်ႇ ၸၢင်ႈ တႅၵ်ႈ ၸၢင်ႈ တိူင်း လႆႈ လႄႈ လၢတ်ႈ ဝႃႈ၊ "မၼ်း ႁဵတ်း လွင်ႈတၢင်း ၵႃႈမီး တင်းသဵင်ႈတင်းလူင် လီ လီ ငၢမ်း ငၢမ်း ယဝ်ႉ။ မၼ်း ယင်း ႁဵတ်း ႁႂ်ႈ ၵူၼ်း ႁူၼူၵ်ႇ လႆႈ ငိၼ်း ယဝ်ႉ။ ၵူၼ်းဢႃႉ ၵေႃႈ လၢတ်ႈ ၵႂၢမ်း လႆႈ ယဝ်ႉ၊" ဝႃႈ ၼင်ႇ ၼႆ ဢေႃႈ။

robotstxt: allowed

filter: keep


text:
Tuesday, Nov 24th
Last update08:29:03 PM GMT
ၵူၼ်းပၢႆႈၽေး ဢၼ်ႁွတ်ႈဝႆႉတီႈဝၢၼ်ႈဝႃႉ ပွၵ်ႈမိူဝ်းပၢတ်ႇၶဝ်ႈ တီႈဝၢၼ်ႈမိူင်းဢၢၵ်ႇ ၊ ႁူပ်ႉၸုၼ်သႂ်ႇၺႃး သိုၵ်းမၢၼ်ႈ လႄႈထုၵ်ႇပေႃႉထုပ်ႉတီႉၺွပ်း လိူတ်ႈတူၵ်းယၢင်ဢွၵ်ႇ ၊ လၵ်ႉပၢႆႈလွတ်ႈသေ ယူတ်းယႃတူဝ်ဝႆႉတီႈ ဝၢၼ်ႈႁႆး ။
ၽွင်းတူဝ်တႅၼ်း လူင်ပွင်ၸိုင်ႈမၢၼ်ႈ UPWC တင်းတူဝ်တႅၼ်း SSPP/SSA ႁူပ်ႉဢုပ်ႇၵၼ်တီႈ ဝဵင်းတႃႈၵုင်ႈ ၊ ပိူဝ်ႈတႃႇၵႄႈလိတ်ႈ ပၼ်ႁႃလွင်ႈပဵၼ်သိုၵ်းၵၼ်လႄႈ ပၼ်ႁႃၵူၼ်းပၢႆႈၽေး ။ ၵူၺ်းၵႃႈ ၾၢႆႇၼိုင်ႈၵေႃႈ သိုၵ်းမၢၼ်ႈႁႅၼ်းသိုၵ်းလေႃႇတိုၵ်း တပ်ႉႁူမ်ႇလူမ်ႈငဝ်ႈငုၼ်းဝၢၼ်ႈႁႆး ႁၢဝ်ႈႁႅင်း ။
မၢၵ်ႇတႅၵ်ႇတီႈၶူဝ်ၸူမ် ႁိမ်းဝဵင်းမိူင်းသူႈ ၊ တိူဝ်ႉၵူၼ်းၶီႇရူတ်ႉၶိူင်ႈ ၽွင်းၵႂႃႇႁႃၽၼ်းမႆႉ 2 ၵေႃႉ တိုၵ်ႉမီးယူႇၸွမ်းတၢင်း ဝၢတ်ႇၸဵပ်းလိူဝ်ႁႅင်း ၊ လႆႈသူင်ႇတူဝ် ၵႂႃႇယူတ်းယႃတီႈၶူဝ်လမ် ။
ၵူၼ်းၼုမ်ႇတႆး ဝဵင်းတႃႈၶီႈလဵၵ်း ၊ သႅၼ်ဝီ ၊ သီႇပေႃႉ ၊ ဝဵင်းလိူဝ်ႇ လႄႈဢိၵ်ႇလၢႆလၢႆဝဵင်း ႁူမ်ႈၵၼ်သေ လူင်းတူၵ်းသူးႁႃ ငိုၼ်းၵွင်ၵၢင် တႃႇတေၵႂႃႇၸွႆႈၵူၼ်းၺႃးၽေး ပၢင်တိုၵ်း ၼႂ်းၸႄႈဝဵင်း မိူင်းသူႈ ၊ မိူင်းၼွင် ။
ပၢင်လိူၵ်ႈတင်ႈ တီႈဝဵင်းၼမ်ႉၸၢင် ဢမ်ႇမီးလွင်ႈၽဵင်ႇပဵင်း / ဢမ်ႇပဵၼ်ထမ်း၊ ႁဵတ်းႁႂ်ႈပႃႊတီႊသၢင်ႇသီႈ ပေႉၵၢၼ်လိူၵ်ႈတင်ႈၼၼ်ႉ လၢႆပႃႊတီႊ ႁူမ်ႈၵၼ်တႅမ်ႈလိၵ်ႈသၢၼ်ၶတ်းထိုင် ၶွမ်ႊမသျိၼ်ႊ ၵၢၼ်လိူၵ်ႈတင်ႈ ။
ဢိင်ၼိူဝ် လူင်ပွင်ၸိုင်ႈမၢၼ်ႈ တင်း ပႃႊတီႊမႂ်ႇသုင်ၸိုင်ႈတႆး (SSPP/SSA) လႆႈႁူပ်ႉဢုပ်ႇၵၼ် မိူဝ်ႈဝၼ်းသုၵ်း ၊ ပိူဝ်ႈတႃႇႁူမ်ႈၵၼ်ၵႄႈလိတ်ႈ ပၼ်ႁႃပၢင်တိုၵ်းၼၼ်ႉ ၾၢႆႇ SSPP/SSA လႆႈတင်ႈၶွမ်ႊမတီႊသေ ၵႂႃႇႁူပ်ႉဢုပ်ႇမၢၼ်ႈ တီႈဝဵင်းတႃႈၵုင်ႈ ။
ၸွမ်သိုၵ်းပၢင်ႇၾႃႉ တႅမ်ႈလိၵ်ႈၶွပ်ႈၸႂ်ထိုင် ၽူႈၸိူဝ်းၸွႆႈထႅမ်ၵူၼ်းပၢႆႈၽေးသိုၵ်းသိူဝ်လႄႈ ၽူႈၸိူဝ်းပိုၼ်ႉပွႆႇ ပုၼ်ႈလီသုၼ်ႇတူဝ် ၸိူဝ်းယူႇၼႃႈသိုၵ်းတင်းသဵင်ႈ ။
ၶွင်ႊသီႊဢဝ်ၶိုၼ်းၸိုင်ႈတႆး / တပ်ႉသိုၵ်းၸိုင်ႈတႆး (RCSS/SSA) ၵႂႃႇၸွႆႈထႅမ် ၵူၼ်းထူပ်းၽေးသိုၵ်း ဢၼ်လုၵ်ႉတၢင်းမိူင်းၼွင် မိူင်းသူႈ မႃးပသေႃႉႁူမ်ႈယူႇသဝ်း ၸွမ်းဝတ်ႉ (ၵျွင်း) တီႈဝဵင်းလၢႆးၶႃႈ ။
ၽွင်းလူင်ၾၢႆႇၾႆးၾႃႉ ဢူးၶိၼ်ႇမွင်ႇၸူဝ်း ၸီႉသင်ႇႁႂ်ႈတပ်ႉသိုၵ်းၸိုင်ႈတႆး (SSPP/SSA) ထွၼ်တပ်ႉဢွၵ်ႇပၼ် ၸိူဝ်းပၵ်းၼႂ်းဝူင်ႈၵၢင် မိူင်းၼွင် - မိူင်းသူႈ တင်းသဵင်ႈ ၊ ဝၢႆးႁူပ်ႉတူဝ်တႅၼ်း SSPP/SSA တီႈတႃႈၵုင်ႈ ။
ဢိင်ၼိူဝ်ဝၢၼ်ႈမိူင်း ပိၼ်ႇပႅင်လႅၵ်ႈလၢႆႈ ၊ ၵူၼ်းဝၢၼ်ႈၵူၼ်းမိူင်း လႆႈၺႃးၸၢၵ်ႇၽေးသိုၵ်းသိူဝ် လႆႈပၢႆႈယၢၼ်ႁိူၼ်းယေးတီႈယူႇ တင်းၼမ်တင်း...
လွင်ႈၽႅၼ်ၵၢၼ်သိုၵ်းမၢၼ်ႈ ၵွပ်ႈသင်မၢၼ်ႈ“ၽႅၼ်ၵၢၼ်ၵိုတ်းသိုၵ်း” ႁဵတ်းသင်မၢၼ်ႈတိုၵ့်သိုပ်ႇယိုဝ်းႁဝ်းလႄႈၺွပ်းႁဝ်းယူႇ မိူင်းႁူမ်ႈတုမ်ၸႅတ...
မိူဝ်းၸဝ်ႈၾႃႉတႆး တူၵ်းႁွတ်ႈတႂ်း ဢူငဝ်းဢႃႇၼႃႇ ဢိင်းၵလဵတ်ႈ ဢိင်းၵလဵတ်ႈၶဝ် လဵပ်ႈႁဵၼ်းလွင်ႈမိူင်း ၸဝ်ႈၾႃႉတႆးၼႆႉ တင်ႈတႄႇၸဵမ်မိူဝ်ႈပီ 18...
“ၵွၼ်းၸိူင်း” ၽူႈငၢၼ် ၼမ်းၵၢၼ်ၸိူဝ်ႉၸၢတ်ႈ ထွတ်ႈမျၢတ်ႈ 4 ယိူင်ႈ ပူင်ၶိူင်ႈလပ်ႉဢွၵ်း ၶွၵ်းၼႄဝၢင်းတမ်း လၵ်းၼမ်း 5 ၶေႃႈ...
ဝၼ်းတီႈ 14/9/2015 ယၢမ်းဝၢႆး 3 မူင်းၶိုင်ႈၼၼ်ႉ လႆႈငိၼ်းၶၢဝ်ႇဝႃႈ ၵေႃႉပဵၼ်မေးၼၢင်း ၸဝ်ႈၶုၼ်သၢင်ႇလူႇ ၵႅမ်ႁူဝ်ပဝ်ႈလူင် ၸုမ်းမိူင်းလႃး ၸ...


text: 1ပိူဝ်ႈ ၼႆ လႄႈ ဢွၼ်ၵၼ် ဝႆႉ ပႅတ်ႈ ဝၢင်း ပႅတ်ႈ လွင်ႈတၢင်း ဢၼ် ပဵၼ် ၵေႃႇၸႃႉ ငဝ်ႈႁၢၵ်ႈ ၼႂ်း ၽႃႇသႃႇ ၶရိၸ်ႈယၢၼ်ႇ ၼၼ်ႉ သေလႄႈ ဢွၼ်ၵၼ် ၶိုၼ်ႈ ပႃႈၼႃႈ ႁႂ်ႈ ႁွတ်ႈထိုင် တၢင်း ဢၼ် ပဵၼ် ၵူၼ်းလူင် ဢၼ် ထူၼ်ႈ ဢၼ် ၵႄႇ ၼၼ်ႉ တႃႉ ႁဝ်း။ ႁဝ်း ဢမ်ႇ ထုၵ်ႇလီ ၶိုၼ်း တႄႇ ငဝ်ႈႁၢၵ်ႈ ဢၼ် ဝႃႈ၊တၢင်း ဢၼ် ပိၼ်ႇၸႂ် သေ တၢင်းၵမ် တၢင်းၵျၢင်ႉ ဢၼ် ၵႂႃႇ ထိုင် တီႈ တၢင်းတၢႆ၊တၢင်း ဢၼ် ယုမ်ႇမၢတ်ႈ ၽြႃးပဵၼ်ၸဝ်ႈ၊- 2တၢင်း ဢၼ် သွၼ် ဢဝ် လွင်ႈ ဢၼ် ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ၊ မၢင်ႇၵလႃႇ တၢင်ႇ မိုဝ်း၊တၢင်း ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း၊ဢိၵ်ႇတင်း တၢင်း ဢၼ် ၸီႇယၢင်ႇ ထႃႇဝရႃႉ ၸိူဝ်း ၼၼ်ႉ တႃႉ။- 3ပေႃး ဝႃႈ ၽြႃးပဵၼ်ၸဝ်ႈ ပၼ် ဢၶႂၢင်ႉ ၸိုင်၊ႁဝ်း ဢွၼ်ၵၼ် ၶိုၼ်ႈ ၵႂႃႇ ပႃႈၼႃႈ တႃႉ။ ၼႆႉ ၸမ်ႉ၊မၼ်း ပဵၼ် တၢင်း ဢၼ် ႁဝ်း တေ ႁဵတ်း ဢေႃႈ။ 4ႁဝ်း တေ ပႃး ဢဝ် ၶဝ် ၸိူဝ်း ဢၼ် တၢင်းယုမ်ႇမၢတ်ႈ လုလႅဝ် ၵႂႃႇ ၼၼ်ႉ မႃး ၶိုၼ်း သေ၊ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႃး လႆႈ ၸိူဝ်ႉ ၼင်ႇ ႁိုဝ်။ ၶဝ် ၼၼ်ႉ လႆႈ ႁွတ်ႈထိုင် ၵႃႈတီႈ ဢၼ် လႅင်း ၽြႃးပဵၼ်ၸဝ်ႈ ပွၵ်ႈ ၼိုင်ႈ ယဝ်ႉ လႄႈ လႆႈ ၸိမ်းတူၺ်း သု ၵျေးၸူး ၵၢင်ႁၢဝ် သေယဝ်ႉ၊လႆႈ ၶၢမ်ႇ ဢဝ် ဢမူၺ်ႇ ဝိၺိၺ်ႇ မူတ်းၸၢင်ႇ ၸဝ်ႈ ယဝ်ႉ ယဝ်ႉ။- 5ၶဝ် ယၢမ်ႈ ၸိမ်းတူၺ်း ၵႂၢမ်း တြႃး ဢၼ် လီ ဢၼ် ငၢမ်း ၽြႃးပဵၼ်ၸဝ်ႈ၊ဢိၵ်ႇတင်း တၼ်းၶူဝ်း ၶိင်ႇၵႃႇလႃႉ ဢၼ် တၵ်း မႃး ၼၼ်ႉ ယဝ်ႉ ယဝ်ႉ ဢေႃႈ။- 6ၶဝ် သမ်ႉ ၽွၵ်ႈပျၢၼ်ႇ သေ ၵႃႈတီႈ တၢင်းယုမ်ႇမၢတ်ႈ ၶဝ် ၼၼ်ႉ လႄႈ ၵမ်းလိုၼ်း ၶဝ် တၵ်း ဢမ်ႇ ၶိုၼ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႃး လႆႈ ထႅင်ႈ၊ၵွပ်ႈပိူဝ်ႈ ၶဝ် တေ ဢဝ် လုၵ်ႈၽြႃးပဵၼ်ၸဝ်ႈ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ထႅင်ႈ လႄႈ ႁဵတ်း ႁႂ်ႈ မၼ်းၸဝ်ႈ လႆႈ ၶၢမ်ႇ တၢင်း ဢၼ် လူလၢႆ သႄႉသွမ်း ၼၼ်ႉ ဢေႃႈ။ 7လွင်ႈ မၼ်း ၸမ်ႉ၊လိၼ် ဢၼ် ၵိၼ် ၼမ်ႉၽူၼ် ဢၼ် တူၵ်း သႂ်ႇ ၵႃႈၼိူဝ် မၼ်း ၶိူဝ်းၶိူဝ်း ယႂ်းယႂ်း သေလႄႈ ၸၢင်ႈ ႁႂ်ႈ တူၼ်ႈ ၽၵ်း ယိူဝ်ႈ ၽၵ်း ၶဵဝ် ယႂ်ႇမႃး ပုၼ်ႈ ဢၵျူဝ်း ၶဝ် ၸိူဝ်း ဢၼ် ၽုၵ်ႇသွမ်ႈ ၼၼ်ႉ ၶၢမ်ႇ ဢဝ် တၢင်းလီ မၢင်ႇၵလႃႇ ၵႃႈတီႈ ၽြႃးပဵၼ်ၸဝ်ႈ ဢေႃႈ။- 8ၵူၺ်းၵႃႈ၊သင် ဝႃႈ လိၼ် ၼၼ်ႉ ၸၢင်ႈ ႁႂ်ႈ တူၼ်ႈၼၢမ်၊ဢိၵ်ႇတင်း တူၼ်ႈဝင် တင်းလၢႆ ယႂ်ႇမႃး ၵူၺ်း ၸိုင်၊မၼ်း ဢမ်ႇ ပွင်ႇလွင်ႈ ၵႃႈသင်။ မၼ်း ယင်း တေ လႆႈ ၶၢမ်ႇ ၽေး တုၵ်ႉၶႃႉ ဢၼ် ၽြႃးပဵၼ်ၸဝ်ႈ ၵိၼ်ႇ ဝႃႈ လႄႈ၊လိုၼ်းသုတ်း ၼၼ်ႉ တေ လႆႈ ၶၢမ်ႇ တၢင်း ဢၼ် ၽႆး တုတ်ႇ ပႅတ်ႈ ဢေႃႈ။ 9ပိၵ်ႉသမ်ႉ ႁဝ်း လၢတ်ႈ ၸိူဝ်ႉ ၼင်ႇ ၼႆ သေၵေႃႈ၊ပီႈၼွင်ႉ ဢၼ် ၵဝ် ႁၵ်ႉ ၶဝ်႟။ ႁဝ်း တမ်းၸႂ် တမ်း ၶေႃး လူၺ်ႈ လွင်ႈ သူ ယူႇ ဢေႃႈ။ ႁဝ်း ႁု လွင်ႈ ဢၼ် သူ မီး မၢင်ႇၵလႃႇ ဢၼ် ယဵင်ႈၶႅၼ်း လီ ဢၼ် ၸၢပ်ႈသႅင်ႇ ၵၼ် တင်း တြႃး တၢင်း ဢၼ် ၵႄႇၶျွတ်ႈ ဢဝ် ၼၼ်ႉ ယူႇ ဢေႃႈ။- 10လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ဢမ်ႇ ႁဵတ်း တၢင်း ဢၼ် ဢမ်ႇတြႃး ၼၼ်ႉ ဢေႃႈ။ မၼ်းၸဝ်ႈ ဢမ်ႇ လူင် ဢမ်ႇ လိုမ်း တၢင်းႁဵတ်း သူ၊ဢိၵ်ႇတင်း တၢင်းႁၵ်ႉ မႅတ်ႈတႃႇ သူ၊ဢၼ် သူ ထွၵ်ႈလူၺ်ႈ ၸိုဝ်ႈသဵင် ၸဝ်ႈ သေလႄႈ ၼႄပျႃး ၼႂ်း တၢင်း ဢၼ် သူ ၸွႆႈထႅမ် တီႈ ၵူၼ်း မူတ်းၸၢင်ႇ တင်းလၢႆ ဢၼ် ပူၼ်ႉမႃး ယဝ်ႉ ၼၼ်ႉ တေႃႈလဵဝ် ၼႆႉ သူ ယင်း သိုပ်ႇ ႁဵတ်း ယူႇ ၼၼ်ႉ။- 11ဢၼ် ႁဝ်း ၶႂ်ႈ ႁဵတ်း ၼႃႇ ၼႃႇ ၼၼ်ႉ ၸမ်ႉ၊ၶႂ်ႈႁႂ်ႈ သူ ၵူႈ ၵေႃႉ တၵ်း မီး ဝိရိယႃႉ ပႃးၸႂ် ပႃး ၶေႃး တေႃႇထိုင် တီႈသုတ်း၊ၼင်ႇ ႁိုဝ် တၢင်း ဢၼ် သူ မုင်ႈထႃႈ မွင်းထႃႈ တင်းလၢႆ၊တၵ်း ဢွင်ႇ မႅင်ႇ ထၢင်ႇသႃး မႃး ဢမၢၼ်ႇၶၼ်ပဵၼ် ၼၼ်ႉ ဢေႃႈ။- 12ႁဝ်း ဢမ်ႇ ၶႂ်ႈႁႂ်ႈ သူ ၶၢၼ်ႉ ဢိူၼ် လႄႈ၊ၶႂ်ႈႁႂ်ႈ သူ ၵမ်ၵျၢင်ႉ မိူၼ် ၶဝ် ၸိူဝ်း ဢၼ် ယုမ်ႇမၢတ်ႈ လႄႈ ယိူၼ်ႉၶၢမ်ႇ သေယဝ်ႉ၊လႆႈ ၶၢမ်ႇ ဢဝ် ဢမူၺ်ႇ ၵတိ ၽြႃးပဵၼ်ၸဝ်ႈ ၼၼ်ႉ ဢေႃႈ။ 13မိူဝ်ႈ ဢၼ် ၽြႃးပဵၼ်ၸဝ်ႈ ဝႆႉၵတိ တေႃႇ ဢႃႇပြႃႇႁၢမ်ႇ၊ၼၼ်ႉ ၸိုင်၊ၸွမ်း လူၺ်ႈ ဢမ်ႇ မီး ၸဝ်ႈ ဢၼ် ယႂ်ႇ မျၢတ်ႈ ၼႃႇ သေ မၼ်းၸဝ်ႈ၊ပုၼ်ႈ တၵ်း ၵၢဝ်ႇတိူင်ႇ ၵၢဝ်ႇဝႃႈ ၼၼ်ႉ လႄႈ မၼ်းၸဝ်ႈ ဢဝ် တူဝ်ၸဝ်ႈၵဝ်ႇ သေယဝ်ႉ၊ၵၢဝ်ႇတိူင်ႇ လႄႈ ဝႃႈ၊- 14"ၵဝ် တၵ်း ပၼ်တၢင်းလီ တီႈ မႂ်း၊ဢိၵ်ႇတင်း ႁႂ်ႈ ၸိူဝ်ႉၶိူဝ်း မႂ်း ၼမ် ၵိုၼ်း မႃး ဢမၢၼ်ႇၶၼ်ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 15ၼင်ႇ ၼၼ် လႄႈ ဢၼ် ဢႃႇပြႃႇႁၢမ်ႇ၊ယိူၼ်ႉၸႂ် ပႂ်ႉထႃႈ ၼၼ်ႉ၊မၼ်း လႆႈ ႁပ်ႉ ၶၢမ်ႇ ဢဝ် ၵတိ ၸဝ်ႈ ၼၼ်ႉ ဢေႃႈ။- 16ၵူၼ်း ႁဝ်း ၸၢင်ႈ ဢဝ် ၵေႃႉ ဢၼ် ယႂ်ႇ မျၢတ်ႈ သေ တူဝ်ၸဝ်ႈၵဝ်ႇ သေၵေႃႉၵေႃႉ သေလႄႈ တိူင်ႇ ဝႃႈ ဢေႃႈ။ တၢင်း ဢၼ် တိူင်ႇ ဝႃႈ ၼၼ်ႉ၊ႁဵတ်း ႁႂ်ႈ တၢင်း ဢၼ် ၶဝ် တွပ်ႇထဵင် ၵၼ် ၼၼ်ႉ ထၢတ်ႇယဵၼ် ဢေႃႈ။- 17ၽြႃးပဵၼ်ၸဝ်ႈ ၶႂ်ႈ ၼႄပျႃး လွင်ႈ တၢင်းၵျၢမ်ႇတၢင်းပွင် မၼ်းၸဝ်ႈ ဢၼ် ဢမ်ႇ တွၼ်ႉ ၽွၵ်ႈပျၢၼ်ႇ ၶိုၼ်း လႆႈ သေပွၵ်ႈ ၼၼ်ႉ တီႈ ၶဝ် ၸိူဝ်း ဢၼ် လႆႈ ႁပ်ႉ ၵတိ မၼ်းၸဝ်ႈ တင်းလၢႆ လႄႈ မၼ်းၸဝ်ႈ ၸင်ႇ ဝႆႉၵတိ လူၺ်ႈ တၢင်း ဢၼ် တိူင်ႇ ဝႃႈ ဢေႃႈ။- 18လွင်ႈတၢင်း ဢၼ် ၽြႃးပဵၼ်ၸဝ်ႈ ဢမ်ႇ ၶၢႆႉပုတ်ႈ၊ဢမ်ႇ ၽွၵ်ႈပျၢၼ်ႇ ၶိုၼ်း လႆႈ၊ဢိၵ်ႇတင်း လွင်ႈတၢင်း ဢၼ် မၼ်းၸဝ်ႈ ဢမ်ႇ ဢဝ် တင်း မုသႃႇ ပႅတ်ႉလႅၼ် ဝႃႈၼႆ၊မီး သွင် ပိူင် ၼႆႉ ယဝ်ႉ။ ပိူဝ်ႈ ၼႆ လႄႈ ႁဝ်း ၸိူဝ်း ဢၼ် လႆႈ သွၼ်ႈ ႁူမ်ႈၽူၺ်း မၼ်းၸဝ်ႈ ၼႆႉ၊တၵ်း လႆႈ တၢင်း ဢၼ် သၢၵ်ႈသႃႇ ဢၼ် ယႂ်ႇ ၼႃႇ ပုၼ်ႈ လွင်ႈ ၼင်ႇ ႁိုဝ် တၵ်း လႆႈ ယိပ်းၵမ် ဢဝ် တၢင်း ဢၼ် မုင်ႈထႃႈ မွင်းထႃႈ ဢၼ် မီး ဝႆႉ၊ပႃႈၼႃႈ ႁဝ်း ၼၼ်ႉ မၼ်ႈ မၼ်ႈၶိူင်ႇ ၶိူင်ႇ ဢေႃႈ။- 19ႁဝ်း မီး တၢင်း ဢၼ် မုင်ႈထႃႈ မွင်းထႃႈ ၼၼ်ႉ မိူၼ် ၸိူဝ်ႉ ၼင်ႇ ၶေႃ လဵၵ်း ဢၼ် ၶတ်း ႁိူဝ်း ဢၼ် ႁႂ်ႈ ၸႂ် ႁဝ်း မၼ်ႈၶိူင်ႇ လႄႈ ငဝ်ႈ မၼ်း ၵွင်ႉ ဝႆႉ၊မၼ်ႈ မၼ်ႈၵိုမ်း ၵိုမ်း တၢင်းၼႂ်း ၽႃႈၵင်ႈ ထႃႇၼႃႉ မူတ်းၸၢင်ႇ ပုၼ်ႉ ဢေႃႈ။- 20ၸဝ်ႈ ယေႇသု၊ပဵၼ် ၽူႈတၢင်တူဝ် ႁဝ်း သေလႄႈ လႆႈ ၶဝ်ႈ ၵႂႃႇ ၵႃႈၼႂ်း ၼၼ်ႉ ဢွၼ်တၢင်း ႁဝ်း သေယဝ်ႉ၊လႆႈ ပဵၼ် ၶုၼ် ယဵၸ်ႈပရေႃးႁဵၵ်ႈ ထႃႇဝရႃႉ၊ၵႃႈၼႂ်း ဢရႃႇ မေႇလၶိၸေႇတႅၵ်ႈ၊ယဝ်ႉ ဢေႃႈ။


text: 1ၵွပ်ႈပိူဝ်ႈ လွင်ႈတၢင်း ၸိူဝ်း ၼႆႉ လႄႈ၊ၵဝ် ပေႃးလု၊ၵေႃႉ ဢၼ် လႆႈ ၶၢမ်ႇ တူၵ်းထွင်ႇ ထွၵ်ႈလူၺ်ႈ ၸဝ်ႈ ယေႇသု ၶရိၸ်ႈ၊လႄႈ ပုၼ်ႈ သူ ၸိူဝ်း ဢၼ် ပဵၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၼၼ်ႉ၊- 2ႁု ဝႃႈ၊သူ လႆႈ ငိၼ်း လွင်ႈ ဢၼ် ၵႃႈၼႂ်း ၵျေးၸူး ၸဝ်ႈ ၼၼ်ႉ၊ၵဝ် လႆႈ ႁပ်ႉ ၶၢမ်ႇ ဢဝ် ၵၢၼ်ငၢၼ်း ဢၼ် ၽြႃးပဵၼ်ၸဝ်ႈ ဢၢပ်ႈပၼ် ႁႂ်ႈ ၵဝ် ပွင်ႁဵတ်း ဢၵျူဝ်း သူ ၼၼ်ႉ ယူႇ ဢေႃႈ။- 3ၽြႃးပဵၼ်ၸဝ်ႈ ၽုၺ်ႇဢွၵ်ႇ ၼႄပျႃး လွင်ႈတၢင်း ဢၼ် လိုၵ်ႉ ဢၼ် လမ်ႇ မၼ်းၸဝ်ႈ ၼၼ်ႉ၊ႁႂ်ႈ ၵဝ် လႆႈ ႁု ယဝ်ႉ ၸင်ႇ၊ၵဝ် လႆႈ တႅမ်ႈ လွင်ႈ မၼ်း ဢိတ်းၼိုင်ႈ မိူဝ်ႈ ဢွၼ်တၢင်း ၼၼ်ႉ ယဝ်ႉ။- 4ပေႃး သူ ၶိုၼ်း ၽတ်းဢၢၼ်ႇ တူၺ်း လိၵ်ႈ ဢၼ် ၵဝ် တႅမ်ႈ ဝႆႉ ၼၼ်ႉ ၸိုင်၊သူ တေ လႆႈ ႁုႁၼ် တၢင်း ဢၼ် ၵဝ် ႁုၸႅင်ႈ လွင်ႈတၢင်း ဢၼ် လိုၵ်ႉ ဢၼ် လမ်ႇ ၸဝ်ႈ ၶရိၸ်ႈ၊ၼၼ်ႉ ဢေႃႈ။- 5ၼႂ်း ၸူဝ်ႈပၢၼ် မိူဝ်ႈ ပူၼ်ႉမႃး ၸိူဝ်း ၼၼ်ႉ၊လွင်ႈတၢင်း ဢၼ် လိုၵ်ႉ ဢၼ် လမ်ႇ ၸိူဝ်း ၼႆႉ ဢမ်ႇ ၼႄပျႃး တီႈ ၸိူဝ်ႉ ၵူၼ်း ၶိူဝ်း ၵူၼ်း။ ၵူၺ်းၵႃႈ၊တေႃႈလဵဝ် ၼႆႉ ၽြႃးပဵၼ်ၸဝ်ႈ ဢဝ် တင်း ဝိၺိၺ်ႇ ၸဝ်ႈ ၼႄပျႃး တီႈ တမၢၼ်ႇၸဝ်ႈ ဢၼ် မူတ်းၸၢင်ႇ တင်းလၢႆ၊ဢိၵ်ႇတင်း ပရေႃးၽႅတ်ႈ တင်းလၢႆ ယဝ်ႉ ဢေႃႈ။- 6တၢင်း ဢၼ် လိုၵ်ႉ ဢၼ် လမ်ႇ ၼႆႉ၊ပဵၼ် တၢင်း ဢၼ် ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊လႆႈ ၶၢမ်ႇ ဢမူၺ်ႇ လူၺ်ႈ ၵၼ် တင်း ၵူၼ်း မဵဝ်း ၵျူး၊ၶဝ်၊လႆႈ ၶဝ်ႈ ပဵၼ် တူဝ်ၵႃႇယႃႉ ဢၼ်လဵဝ် လႄႈ လႆႈ ၶဝ်ႈ ၸၢမ်ႇၸႃး ၵတိ ၸဝ်ႈ ၼႂ်း ၸဝ်ႈ ၶရိၸ်ႈ၊ၵွပ်ႈပိူဝ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ဢေႃႈ။ 7ၵဝ် လႆႈ ပဵၼ် သြႃႇ ႁေႃးတြႃး ၶၢဝ်ႇ သိူဝ်းပျေႃႇ ၵႃႈ ၼင်ႇ ဢၼ် လႆႈ ၶၢမ်ႇ ဢဝ် သု ၵျေးၸူး ၽြႃးပဵၼ်ၸဝ်ႈ၊ဢၼ် မၼ်းၸဝ်ႈ ဢဵတ်းလူ ပၼ် တီႈ ၵဝ် ၸွမ်းၼင်ႇ တၼ်းၶူဝ်း ၸဝ်ႈ ပွင်ႁဵတ်း ၼၼ်ႉ ဢေႃႈ။- 8မၼ်းၸဝ်ႈ ပၼ် ၵျေးၸူး ဝႆႉ တီႈ ၵဝ် ဢၼ် ပဵၼ် ၵေႃႉ လဵၵ်ႉ၊ဢၼ် ယဵင်ႈၶႅၼ်း လဵၵ်ႉ ၼႃႇ သေၵေႃႉ ဢၼ် လဵၵ်ႉ၊ၵႃႈၼႂ်း ၵူၼ်း မူတ်းၸၢင်ႇ တင်းလၢႆ၊ႁႂ်ႈ ၵဝ် လႆႈ ဢဝ် ၶၢဝ်ႇ တြႃး လွင်ႈ ၸေးၸိမ်ႇ ၸဝ်ႈ ၶရိၸ်ႈ၊ဢၼ် ဢမ်ႇ မီး တီႈ တိူၵ်ႉ တီႈသုတ်း လႆႈ ၼၼ်ႉ ႁေႃးလၢတ်ႈ ပၼ် တီႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊- 9ႁႂ်ႈ ၵူၼ်း တင်းသဵင်ႈတင်းမူတ်း လႆႈ ႁုႁၼ် လွင်ႈ ဢလူဝ်ႇ ၽြႃးပဵၼ်ၸဝ်ႈ ဢၼ် လိုၵ်ႉ ဢၼ် လမ်ႇ ဢၼ် သိူင်ႇ ဝႆႉ လပ်ႉ ဝႆႉ၊ၸႃႉၸဵမ် မိူဝ်ႈ ၵမ်ႇၽႃႇ ၸႃႉ တႄႇပဵၼ် မႃး ၵႃႈၼႂ်း ၽြႃးပဵၼ်ၸဝ်ႈ ဢၼ် ၽၢၼ်ႇသၢင်း ႁဵတ်း ပဵၼ် ၵႃႈမီး တင်းသဵင်ႈတင်းလူင် ၼၼ်ႉ၊- 10ဢိၵ်ႇတင်း ႁႂ်ႈ ဢၼ် ထွတ်ႈ ဢၼ် မျၢတ်ႈ တင်း ဢႃႇၼႃႇ ၵႃႈၼႂ်း ထႃႇၼႃႉ မိူင်းၵၢင်ႁၢဝ် တင်းလၢႆ၊လႆႈ ႁုႁၼ် ပိင်ႇၺႃႇ ၽြႃးပဵၼ်ၸဝ်ႈ ဢၼ် လၢၵ်ႇလၢႆး ၼၼ်ႉ၊တေႃႈလဵဝ် ၼႆႉ ထၢင်ႇသႃး မႃး ၵွပ်ႈ လူၺ်ႈ ၸိူဝ်းၸဝ်ႈ ဢေႃႈ။- 11ၽြႃးပဵၼ်ၸဝ်ႈ ႁဵတ်း ၸိူဝ်ႉ ၼင်ႇ ၼႆ၊ၸွမ်း ၵႃႈ ၼင်ႇ ဢၼ် မၼ်းၸဝ်ႈ မီး တၢင်းၵျၢမ်ႇတၢင်းပွင် ထႃႇဝရႃႉ ဢၼ် ႁဵတ်း ႁႂ်ႈ ပျေႉၸုမ်ႇ ဝႆႉ ၼႂ်း ၸဝ်ႈႁဝ်း ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 12ၼႂ်း မၼ်းၸဝ်ႈ ၼၼ်ႉ၊ႁဝ်း မီး ၸႂ် ဢၼ် ႁတ်းႁၢၼ် လႄႈ မၼ်ႈ ၸႂ် သေ လႆႈ ၶဝ်ႈ ၸူး ၽၢႆႇၼႃႈ ၽြႃးပဵၼ်ၸဝ်ႈ၊ၵွပ်ႈ လူၺ်ႈ ႁဝ်း ယုမ်ႇမၢတ်ႈ မၼ်းၸဝ်ႈ ဢေႃႈ။- 13ၵွပ်ႈပိူဝ်ႈ ၸိူဝ်ႉ ၼင်ႇ ၼႆ လႄႈ ၵဝ် တွင်းပၢၼ်ႇ သူ ၸမ်ႉ၊မိူဝ်ႈ ဢၼ် သူ ႁၼ် တုၵ်ႉၶႃႉ တၢင်း ၽၢၼ် ဢၼ် ၵဝ် လႆႈ ၶၢမ်ႇ ပုၼ်ႈ သူ၊ဢၼ် ပွင်ႁဵတ်း သရေႇ သူ ၼၼ်ႉ ၸိုင်၊သူ ယႃႇပေ ၸႂ်လု သေၵမ်း။ 14ၵွပ်ႈပိူဝ်ႈ လွင်ႈတၢင်း ၸိူဝ်း ၼႆႉ လႄႈ ၵဝ် ၶုပ်ႉမူပ်ႇ သူးတွင်း ၵႃႈတီႈ ၽၢႆႇၼႃႈ ပေႃႈၸဝ်ႈ၊- 15ဢၼ် ပဵၼ် ၸဝ်ႈ ဢၼ် ပၼ် ၸိုဝ်ႈ ပၼ် သဵင် တီႈ ၵူၼ်းႁိူၼ်းၵူၼ်းယေး၊မဵဝ်း ၵူၼ်း ၵႃႈၼိူဝ် ၵၢင်ႁၢဝ် လိၼ်မိူင်း တင်းသဵင်ႈတင်းလူင် ဢေႃႈ။- 16ၵဝ် သူးတွင်း တီႈ ၽြႃးပဵၼ်ၸဝ်ႈ၊ႁႂ်ႈ မၼ်းၸဝ်ႈ ပၼ် ဢဵၼ်ႁႅင်း ၸႂ် တီႈ သူ လူၺ်ႈ တၼ်းၶူဝ်း ဝိၺိၺ်ႇ ၸဝ်ႈ၊ၸွမ်းၼင်ႇ မုၼ်သရေႇ ဢၼ် ၼမ် ၵိုၼ်း မၼ်းၸဝ်ႈ၊- 17ဢိၵ်ႇတင်း ႁႂ်ႈ ၸဝ်ႈ ၶရိၸ်ႈ၊တႄႇ ယူႇ မီး ယူႇ ၼႂ်း ႁူဝ်ၸႂ် သူ၊ၵွပ်ႈ လူၺ်ႈ တၢင်းယုမ်ႇမၢတ်ႈ၊ဢိၵ်ႇတင်း ႁႂ်ႈ သူ တၵ်း ယင်ႇ ႁၢၵ်ႈ တႄႇ ယူႇ ၼႂ်း တၢင်းႁၵ်ႉ မႅတ်ႈတႃႇ သေယဝ်ႉ၊- 18ႁႂ်ႈ သူ မီး တၼ်းၶူဝ်း ဢၼ် ႁုၸႅင်ႈ တၢင်းၵႂၢင်ႈ တၢင်းယၢဝ်း၊တၢင်း သုင် တၢင်း လိုၵ်ႉ၊မႅတ်ႈတႃႇ ၸဝ်ႈ ၶရိၸ်ႈ၊ႁူမ်ႈ လူၺ်ႈ ၵၼ် တင်း ၵူၼ်း မူတ်းၸၢင်ႇ ၸဝ်ႈ တင်းလၢႆ၊- 19ဢိၵ်ႇတင်း ႁႂ်ႈ သူ လႆႈ ႁု မႅတ်ႈတႃႇ ၸဝ်ႈ ဢၼ် ၺၢၼ်ႇ ၵူၼ်း ဢမ်ႇ ၶိုတ်း ဢမ်ႇ ထိုင် လႆႈ ၼၼ်ႉ သေလႄႈ၊ႁႂ်ႈ သူ လႆႈ ပျေႉၸုမ်ႇ မႅၼ်ႈ ၸွမ်းၼင်ႇ ဢၼ် ၽြႃးပဵၼ်ၸဝ်ႈ ပျေႉၸုမ်ႇ ၼၼ်ႉ သေၵမ်း လူၺ်ႈ၊ဝႃႈၼႆ သူးတွင်း ဢေႃႈ။ 20ႁႂ်ႈ ၽြႃးပဵၼ်ၸဝ်ႈ ဢၼ် တၢတ်ႈၼိူင်ႇ လႆႈ လိူဝ်တွၼ်း ၼႃႇ သေ ၵႃႈ ဢၼ် ႁဝ်း မေႃ ၵျၢမ်ႇပွင် လဝ်ႈ ယွၼ်း ၸွမ်းၼင်ႇ တၼ်းၶူဝ်း ဢၼ် ပွင်ႁဵတ်း ၼႂ်း ႁဝ်း ၼၼ်ႉ၊- 21ႁႂ်ႈ မီး မုၼ်သရေႇ ယႂ်ႇ ၼႃႇ ၵႃႈၼႂ်း ၸိူဝ်းၸဝ်ႈ ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ၵူႈၸူဝ်ႈၵူႈပၢၼ် တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။


text: 1ၵဝ် ၶႂ်ႈႁႂ်ႈ သူ ႁု လွင်ႈ ဢၼ် ၼွင်ႉယိင်း ႁဝ်း ၽိပေႇ၊ဢၼ် ပွင်ၵၢၼ် ၸိူဝ်းၸဝ်ႈ ယူႇ ၵႃႈတီႈ ဝဵင်း ၵိၼ်ႇၶျေႇ၊ၼၼ်ႉ ပဵၼ် ၵူၼ်းလီ ဢေႃႈ။- 2ၵွပ်ႈပိူဝ်ႈ မၼ်း ပဵၼ် ၵူၼ်း ၸဝ်ႈၽြႃး လႄႈ ႁပ်ႉတုင်း ဢဝ် မၼ်း ၸွမ်း ၵႃႈ ၼင်ႇ ဢၼ် ၵူၼ်း ၸဝ်ႈၽြႃး ထုၵ်ႇလီ ႁဵတ်း ၼၼ်ႉ သေလႄႈ ပေႃး မၼ်း လူဝ်ႇ တၢင်း ၸွႆႈထႅမ် သေ ၸိူဝ်ႉ သေ ပိူင် ၸိုင်၊ၸွႆႈထႅမ် မၼ်း တႃႉ။ လွင်ႈ မၼ်း ၸမ်ႉ၊မၼ်း လႆႈ ၸွႆႈထႅမ် ၵူၼ်း ၼမ်ၼႃႇ ဢိၵ်ႇ ပႃး တင်း ၵဝ် ဢေႃႈ။ 3တူင်ႉတၵ်ႉ ပရီႇသီးလႃႇ၊တင်း ၽူဝ် မၼ်း ဢႃႇၵုလႃႉ၊ဢၼ် လႆႈ ႁူမ်ႈ ပွင်း ႁဵတ်းၵၢၼ် ၸဝ်ႈ ယေႇသု ၶရိၸ်ႈ၊လူၺ်ႈ ၵၼ် တင်း ၵဝ် ၼၼ်ႉ တႃႉ။- 4ၶဝ် ႁတ်း ၶၢမ်ႇ ၽေး တၢင်းတၢႆ ပုၼ်ႈ ၵဝ် ဢေႃႈ။ ၵဝ် ၵူၺ်းဢမ်ႇၵႃး၊ၸႃႉၸဵမ် ၸိူဝ်းၸဝ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၵေႃႈ ဢွၼ်ၵၼ် တၢင်ႇၵျေးၸူး ၶဝ် သွင် ၵေႃႉ ဢေႃႈ။- 5တူင်ႉတၵ်ႉ ပႃး ၸွမ်း ၵူၼ်း ၸိူဝ်းၸဝ်ႈ ဢၼ် ၸုတုမ် ၵႃႈၼႂ်း ႁိူၼ်း ၶဝ် ၼၼ်ႉ တႃႉ။ တူင်ႉတၵ်ႉ ပႃး ဢေႇပေႇၼိတ်ႉ၊ဢၼ် ပဵၼ် ၵေႃႉသႄႈ ၵဝ် ႁၵ်ႉ ၼႃႇ၊ၵေႃႉ ဢၼ် ယုမ်ႇမၢတ်ႈ ၸဝ်ႈ ၶရိၸ်ႈ၊ဢွၼ်တၢင်း သေပိူၼ်ႈ ၵႃႈၼႂ်း မိူင်း ဢႃႇသိ၊ၼၼ်ႉ တႃႉ။- 6တူင်ႉတၵ်ႉ ပႃး ၼၢင်း မႃႇရိ၊ၵေႃႉ ဢၼ် ၶတ်းၸႂ် ပွင်ႁဵတ်း ပုၼ်ႈ သူ ၼၼ်ႉ တႃႉ။- 7တူင်ႉတၵ်ႉ ပႃး ဢၼ်ႇတြႃးၼိတ်ႉ၊တင်း ယုၼိ၊ဢၼ် ပဵၼ် ပီႈၼွင်ႉ ၸိူဝ်ႉၶိူဝ်း ၵဝ် လႄႈ လႆႈ တူၵ်းထွင်ႇ လူၺ်ႈ ၵၼ် တင်း ၵဝ် ၼၼ်ႉ တႃႉ။ ၼႂ်း ၵႄႈၵၢင် တမၢၼ်ႇၸဝ်ႈ ၸိူဝ်း ဢၼ် ဢွၵ်ႇ ၸိုဝ်ႈ ဢွၵ်ႇ သဵင် လႄႈ ပဵၼ် ၶရိၸ်ႈယၢၼ်ႇ၊မႃး ဢွၼ်တၢင်း ၵဝ် ဢေႃႈ။ 8တူင်ႉတၵ်ႉ ပႃး ဢမ်ႇပလိ၊ၵေႃႉသႄႈ ၵဝ် ႁၵ်ႉ ၼႃႇ ၼႂ်း ၸဝ်ႈၽြႃး ၼၼ်ႉ တႃႉ။- 9တူင်ႉတၵ်ႉ ပႃး ဢုရၽၢၼ်ႇ၊ဢၼ် ႁူမ်ႈ ၵၼ် ပွင်ၵၢၼ် ၸဝ်ႈ ၶရိၸ်ႈ၊လူၺ်ႈ ႁဝ်း ဢိၵ်ႇတင်း သႃႇတႃႇၶု၊ၵေႃႉသႄႈ ၵဝ် ႁၵ်ႉ ၼႃႇ ၼၼ်ႉ တႃႉ။- 10တူင်ႉတၵ်ႉ ပႃး ဢပေႇလေႇ၊ၵေႃႉ ဢၼ် မီး သၢၵ်ႈသေႇ ၼႂ်း တၢင်း ဢၼ် ရူဝ်ႇသေႇ ၵူဝ်ယမ် ၸဝ်ႈ ၶရိၸ်ႈ၊ၼၼ်ႉ တႃႉ။ တူင်ႉတၵ်ႉ ပႃး ၵူၼ်းႁိူၼ်းၵူၼ်းယေး ဢႃႇရိတ်ႉတေႃႇပုလု၊ၼၼ်ႉ တႃႉ။- 11တူင်ႉတၵ်ႉ ပႃး ႁေႇရူဝ်းတရၼ်ႇ၊ၵေႃႉ ဢၼ် ပဵၼ် ပီႈၼွင်ႉ ၸိူဝ်ႉၶိူဝ်း ၵဝ်၊ဢိၵ်ႇတင်း ပီႈၼွင်ႉ ၶရိၸ်ႈယၢၼ်ႇ ၵူၼ်းႁိူၼ်းၵူၼ်းယေး ၼႃႇၵိသု၊ၼၼ်ႉ တႃႉ။ 12တူင်ႉတၵ်ႉ ပႃး တရုၽေႇၼိ၊တင်း တရုၽူဝ်းသႃႉ၊ၸိူဝ်း ဢၼ် ၶတ်းၸႂ် ပွင် ႁဵတ်းၵၢၼ် ၸဝ်ႈၽြႃး ၼၼ်ႉ တႃႉ။ တူင်ႉတၵ်ႉ ပႃး ပေႇရုသိ၊ၵေႃႉသႄႈ ဢၼ် လီ ႁၵ်ႉ ၼႃႇ မႄႈယိင်း တီႈ ၵေႃႉ ဢၼ် ၶတ်းၸႂ် ပွင် ႁဵတ်းၵၢၼ် ၸဝ်ႈၽြႃး ၼမ် တႄႉတႄႉ ၼၼ်ႉ တႃႉ။- 13တူင်ႉတၵ်ႉ ပႃး ရုၽု၊ၵေႃႉ ဢၼ် လႆႈၼႃႈလႆႈတႃ ၵႃႈၼႂ်း ၵၢၼ် ၽြႃးပဵၼ်ၸဝ်ႈ ဢၼ် မၼ်း ႁဵတ်း ဢိၵ်ႇတင်း မႄႈ မၼ်း ဢၼ် မၢတ်ႈ ၵဝ် ပဵၼ် လုၵ်ႈၸၢႆး မၼ်း ၼၼ်ႉ တႃႉ။- 14တူင်ႉတၵ်ႉ ပႃး ၸႃႉၸဵမ် ဢႃႇသိၼ်ႇၵရိတ်ႉတု၊ၽလေႇၵုၼ်ႇ၊ႁေရမိတ်ႉ၊ပတ်ႉတြေႃးပႃႉ၊ႁေႇရမတ်ႉ၊ဢိၵ်ႇတင်း ပီႈၼွင်ႉ ၶရိၸ်ႈယၢၼ်ႇ ဢၼ် မီး ယူႇ လူၺ်ႈ ၵၼ် တင်း ၶဝ် ၼၼ်ႉ တႃႉ။- 15တူင်ႉတၵ်ႉ ပႃး တင်း ၽိလေႃးၵုတ်ႉ၊ယုလိ၊ၼေႇရု၊တင်း ၼွင်ႉယိင်း မၼ်း၊ဢိၵ်ႇတင်း ဢေႃးလုမ်ႇပႃႉ၊တင်း ၵူၼ်း ၽြႃးပဵၼ်ၸဝ်ႈ ၵူႈ ၵေႃႉ ဢၼ် မီး ယူႇ လူၺ်ႈ ၵၼ် တင်း ၶဝ် ၼၼ်ႉ တႃႉ။ 16ၵေႃႉ ၼိုင်ႈ လႄႈ ၵေႃႉ ၼိုင်ႈ တူင်ႉတၵ်ႉ ၼူမ် ၵၼ် ၵၼ် မိူၼ်ၼင်ႇ ပီႈၼွင်ႉ ဢၼ် ႁၵ်ႉပႅင်း ၵၼ် ၼၼ်ႉ တႃႉ။ ၸိူဝ်းၸဝ်ႈ ၸဝ်ႈ ၶရိၸ်ႈ၊တင်းလၢႆ တူင်ႉတၵ်ႉ ထၢမ်ႁႃ သူ ယူႇ ဢေႃႈ။ 17ပီႈၼွင်ႉ ၶဝ်႟။ ဝႆႉ သတိ ၶဝ် ၸိူဝ်း ဢၼ် ၸၢင်ႈ ႁဵတ်း ႁႂ်ႈ ၽႄ ၵိူင်း ၶႂၢႆး ၵိူင်း ၵၼ်၊ၸၢင်ႈ ႁဵတ်း ႁႂ်ႈ တၢင်းယုမ်ႇမၢတ်ႈ ပိူၼ်ႈ လုလႅဝ်၊ဢိၵ်ႇတင်း ၸၢင်ႈ သင်ႇ သွၼ် ၶတ်းၵၼ် တင်း တၢင်း ဢၼ် သူ လႆႈ သွၼ် ဢဝ် ဝႆႉ ယဝ်ႉ ၼၼ်ႉ သေလႄႈ ဝႄႈ ပႅတ်ႈ ၵူၼ်း ၸိူဝ်း ၼၼ်ႉ တႃႉ ဝႃႈၼႆ ၵဝ် တိုၵ်းယူင်း သူ ဢေႃႈ။- 18ၶဝ် ၸိူဝ်း ၼၼ်ႉ ပွင် ဢၵျူဝ်း ပုၼ်ႈ တွင်ႉ ၶဝ် ၵူၺ်း လႄႈ ဢမ်ႇ ပွင် ႁဵတ်းၵၢၼ် ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ။ ၶဝ် ၸၢင်ႈ ဢဝ် ၵႂၢမ်း လီ ၵႂၢမ်း ဝၢၼ် တင်း ၵႂၢမ်း ဢၼ် ၶျေႃးဝွၼ်း သေလႄႈ ပႅတ်ႉလႅၼ် ၶဝ် ၸိူဝ်း ဢၼ် ၸႂ် သိုဝ်ႈ ၸႂ် ယူဝ်း ၼၼ်ႉ ဢေႃႈ။- 19ပိူၼ်ႈ တင်းလၢႆ လႆႈ ႁု လွင်ႈတၢင်း ဢၼ် သူ ယုမ်ႇမၢတ်ႈ ထွမ်ႇဢဝ် ၵႂၢမ်း တြႃး ၸဝ်ႈၽြႃး ၼၼ်ႉ လႄႈ ၵဝ် ၸူမ်းသိူဝ်း တႄႉတႄႉ ဢေႃႈ။ ၵဝ် ၶႂ်ႈႁႂ်ႈ သူ မီး ပိင်ႇၺႃႇ သတိ ၼႂ်း လွင်ႈတၢင်း ဢၼ် လီ ဢၼ် မျၢတ်ႈ လႄႈ သိုဝ်ႈယူဝ်း ၵၢင်းလွတ်ႈ တင်း ဢပျတ်ႈ တၢင်း ဢၼ် ႁၢႆႉမိူၵ်ႈ ၼၼ်ႉ ဢေႃႈ။- 20ႁဵတ်း ၼၼ် လႄႈ ၽြႃးပဵၼ်ၸဝ်ႈ ဢၼ် ပဵၼ် ငဝ်ႈႁၢၵ်ႈ တၢင်းၼိမ် ၶျၢမ်းသႃႇ ၼၼ်ႉ တၵ်း ၸဵဝ်း ၶိုတ်ႈ ႁူဝ် ၸႃႇတၢၼ်ႇ၊တႂ်ႈ တိၼ် သူ ဢေႃႈ။ ႁႂ်ႈ ၵျေးၸူး ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊မီး ယူႇ လူၺ်ႈ သူ သေၵမ်း လူၺ်ႈ။ 21တိမေႃးသေႇ၊ၵေႃႉ ဢၼ် ပွင် ႁဵတ်းၵၢၼ် ၸဝ်ႈ ႁူမ်ႈ လူၺ်ႈ ၵဝ် ၼၼ်ႉ ထၢမ်ႁႃ သူ ဢေႃႈ။ လုၵိ၊ယႃႇသုၼ်ႇ၊တင်း သေႃးသိပတႃႉ၊ဢၼ် ပဵၼ် ပီႈၼွင်ႉ ၸိူဝ်ႉၶိူဝ်း ၵဝ် ၵေႃႈ ထၢမ်ႁႃ သူ ဢေႃႈ။ 22ၵဝ်ၶႃႈ တေႇရတိ၊ၵေႃႉ ဢၼ် ပဵၼ် ၸရေး တႅမ်ႈလိၵ်ႈ ၼႆႉ ၵေႃႈ ထၢမ်ႁႃ သူ ၸဝ်ႈ ၼႂ်း ၸဝ်ႈၽြႃး ဢေႃႈ။ 23ၸဝ်ႈႁိူၼ်း ၵဝ် ၵႃႇယု၊ၵေႃႉ ဢၼ် ႁႂ်ႈ ၵူၼ်း ၸိူဝ်းၸဝ်ႈ ၸုတုမ် ၼႂ်း ႁိူၼ်း မၼ်း ၼၼ်ႉ ၵေႃႈ ထၢမ်ႁႃ သူ ဢေႃႈ။ ဢေးရတ်ႉတု၊ၽူႈ ထိင်း ငိုၼ်း ဝဵင်း ဢိၵ်ႇတင်း ၼွင်ႉ ႁဝ်း ၵွႃႇၸု၊ၵေႃႈ ထၢမ်ႁႃ သူ ဢေႃႈ။- 24[ႁႂ်ႈ ၵျေးၸူး ၸဝ်ႈႁဝ်း ၸဝ်ႈ ယေႇသု ၶရိၸ်ႈ၊မီး ယူႇ လူၺ်ႈ သူ တင်းသဵင်ႈတင်းလူင် သေၵမ်း လူၺ်ႈ။ ဢႃမိၼ်ႈ။] 25ဢွၼ်ၵၼ် ယွင်ႈယေႃး မုၼ်ၽုင်း ၽြႃးပဵၼ်ၸဝ်ႈ တႃႉ ႁဝ်း။ မၼ်းၸဝ်ႈ ၸၢင်ႈ ႁဵတ်း ႁႂ်ႈ တၢင်းယုမ်ႇမၢတ်ႈ သူ မၼ်ႈၶိူင်ႇ ၸွမ်းၼင်ႇ ၶၢဝ်ႇတြႃးသိူဝ်းပျေႃႇ ၸဝ်ႈ ယေႇသု ၶရိၸ်ႈ၊ဢၼ် ၵဝ် ႁေႃးလၢတ်ႈ ယူႇ ၼၼ်ႉ၊ဢိၵ်ႇတင်း ၸွမ်းၼင်ႇ ၵျေးၸူး တၢင်း ဢၼ် ၽုၺ်ႇၼႄ သမ်ႇမႃႇ တြႃး ဢၼ် လိုၵ်ႉ ဢၼ် လမ်ႇ ဢၼ် သိူင်ႇ ဝႆႉ လပ်ႉ ဝႆႉ ၸဵမ်မိူဝ်ႈ ၵၢပ်ႈ ၵႃႇလႃႉ ဢွၼ်တၢင်း ၼၼ်ႉ ဢေႃႈ။- 26မိူဝ်ႈလဵဝ် ၼႆႉ သမ်ႇမႃႇ တြႃး ၼၼ်ႉ လႆႈ ပေႃႇ ဢွၵ်ႇ ထၢင်ႇသႃး မႃး ၼႂ်း ၵျၢမ်းလိၵ်ႈ ဢၼ် ပရေႃးၽႅတ်ႈ ၶဝ် တႅမ်ႈ ဝႆႉ ၵွပ်ႈပိူဝ်ႈ ထႃႇဝရႃႉ ၽြႃးပဵၼ်ၸဝ်ႈ မီး ဢမိင်ႉ ႁႂ်ႈ ၵူၼ်း မဵဝ်း တင်းသဵင်ႈတင်းလူင် လႆႈ ႁု လႄႈ ႁႂ်ႈ ၶဝ် တင်းသဵင်ႈ တၵ်း ယုမ်ႇမၢတ်ႈ ထွမ်ႇဢဝ် ၵႂၢမ်း မၼ်းၸဝ်ႈ ၼၼ်ႉ ဢေႃႈ။ 27ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊လႄႈ ႁႂ်ႈ ၽြႃးပဵၼ်ၸဝ်ႈ ဢၼ် ပဵၼ် သူႇလဵဝ် ၽြႃး၊ဢၼ် ပျေႉၸုမ်ႇ တင်း ပိင်ႇၺႃႇ ၼၼ်ႉ မီး မုၼ်ၽုင်း ယႂ်ႇ ၼႃႇ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။


text: 1[ၸဝ်ႈ ယေႇသု၊သမ်ႉ ၶိုၼ်ႈ ၵႂႃႇ ၵႃႈၼိူဝ် လွႆ သၢၼ်ႇလုၼ်ႇ၊ပုၼ်ႉ သေ ဢေႃႈ။- 2ဝၼ်း မိူဝ်ႈၽုၵ်ႈ ၵၢင်ၼႂ် ၸဝ်ႉ ၸဝ်ႉ ၼၼ်ႉ ၸိုင်၊မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ၊ၵူၼ်း တင်းသဵင်ႈတင်းလူင် မႃး ၵႃႈတီႈ မၼ်းၸဝ်ႈ ဢေႃႈ။ မၼ်းၸဝ်ႈ ၼင်ႈ ယူႇ လႄႈ သင်ႇ သွၼ် သုင်းမႃႉ ၶဝ် ဢေႃႈ။- 3မိူဝ်ႈ ၼၼ်ႉ၊သြႃႇ မေႃ ၵျၢမ်း ထမ်ႇမႃႉ ၶဝ်၊ဢိၵ်ႇတင်း ၵူၼ်း ၵိူင်း ၽႃႇရိသႄး၊တင်းလၢႆ ဢဝ် မႄႈယိင်း ၵေႃႉ ၼိုင်ႈ၊ဢၼ် ထူပ်း ၼႂ်း တၢင်း ဢၼ် ၽိတ်း ၵႃႇမေႇသု လူၺ်ႈ ၵၼ် တင်း ၵူၼ်းၸၢႆး ၼၼ်ႉ မႃး သေယဝ်ႉ၊ႁႂ်ႈ မၼ်း ၸုၵ်း ယူႇ ၼႂ်း ဝူင်ႈၵၢင် ၶဝ် ၸိူဝ်း ၼၼ်ႉ သေယဝ်ႉ၊- 4ၶဝ် လၢတ်ႈ တီႈ မၼ်းၸဝ်ႈ လႄႈ ဝႃႈ၊ "သြႃႇ ၸဝ်ႈ။ မႄႈယိင်း ၵေႃႉ ၼႆႉ လႆႈ ထူပ်း မႅၼ်ႈ တၢင်းၽိတ်း မၼ်း ၼႂ်း မိူဝ်ႈ ဢၼ် မၼ်း တိုၵ်ႉ ႁဵတ်း ၽိတ်း ၵႃႇမေႇသု ယူႇ ၼၼ်ႉ ဢေႃႈ။- 5ၼႂ်း ပိင်းၺၢပ်ႈတြႃး ၼၼ်ႉ၊မႄႈယိင်း မဵဝ်း ၼႆႉ ၸိုင်၊တၵ်း လႆႈ ဢဝ် မၢၵ်ႇႁိၼ် ပိုဝ်ႈ သႂ်ႇ ႁႂ်ႈ တၢႆ ဝႃႈၼႆ မူဝ်းသေႇ၊ပိင်းၺၢပ်ႈ ဝႆႉ ဢေႃႈ။ ၼႂ်းဝႃႈၼၼ် သေၵေႃႈ ၸဝ်ႈႁဝ်း ၶႂ်ႈဝႃႈ ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။- 6ၶဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ ၸၢမ်းတူၺ်း မၼ်းၸဝ်ႈ၊ၼင်ႇ ႁိုဝ် တေ မီး တၢင်း ဢၼ် တၢင်ႇ ဢပျတ်ႈ ၵႃႈၼိူဝ် မၼ်းၸဝ်ႈ ၼၼ်ႉ ဢေႃႈ။ ၵူၺ်းၵႃႈ၊ၸဝ်ႈ ယေႇသု၊ၵူမ်ႈ သေလႄႈ ဢဝ် ၼိဝ်ႉမိုဝ်း မၼ်းၸဝ်ႈ ၶိတ်ႇ တႅမ်ႈ ၵႃႈတီႈ လိၼ် ယူႇ ဢေႃႈ။- 7မိူဝ်ႈ ဢၼ် ၶဝ် သိုပ်ႇ ထၢမ် ယူႇ ၶိူဝ်းၶိူဝ်း ၼၼ်ႉ၊ၸဝ်ႈ ယေႇသု၊လုၵ်ႉၸုၵ်း သေလႄႈ လၢတ်ႈ ဝႃႈ၊ "ၼႂ်း သူ ၼႆႉ ႁႂ်ႈ ၵေႃႉ ဢၼ် ဢမ်ႇ ယၢမ်ႈ ႁဵတ်း ဢပျတ်ႈ သေပွၵ်ႈ ၼၼ်ႉ ဢဝ် မၢၵ်ႇႁိၼ် ပိုဝ်ႈ သႂ်ႇ မၼ်း ဢွၼ်တၢင်း ပိူၼ်ႈ တႃႉ၊" ဝႃႈ ၼင်ႇ ၼႆ သေယဝ်ႉ၊- 8သမ်ႉ ၶိုၼ်း ၵူမ်ႈ လႄႈ ၶိတ်ႇ တႅမ်ႈ ၵႃႈတီႈ လိၼ် ဢေႃႈ။- 9မိူဝ်ႈ ဢၼ် ၶဝ် ငိၼ်း ၵႂၢမ်း ၼၼ်ႉ ၸိုင်၊ၶဝ် ႁု တၢင်းၽိတ်း တူဝ် ၸဝ်ႈ ၵဝ် ႁင်း ၽႂ် ႁင်း မၼ်း လႄႈ၊ၸႃႉၸဵမ် ၵေႃႉ ဢၼ် ဢသၢၵ်ႈ ယႂ်ႇ ၸိူဝ်း ၼၼ်ႉ ဢွၵ်ႇ ပၢႆႈ ၵႂႃႇ ဢွၼ်တၢင်း လႄႈ ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ ဢွၵ်ႇ ပၢႆႈ ၵႂႃႇ တေႃႇထိုင်ႁွတ်ႈ ၵိုတ်းၵျၢၼ်ႇ ဝႆႉ ၸဝ်ႈ ယေႇသု၊ပႃးလဵဝ် ၵူၺ်း ဢေႃႈ။ မႄႈယိင်း ၼၼ်ႉ ၸုၵ်း ယူႇ ၽၢႆႇၼႃႈ မၼ်းၸဝ်ႈ ယူႇ ဢေႃႈ။- 10မၼ်းၸဝ်ႈ ၶိုၼ်း လုၵ်ႉၸုၵ်း သေယဝ်ႉ၊လၢတ်ႈ တီႈ မႄႈယိင်း ၼၼ်ႉ လႄႈ ဝႃႈ၊ "မႄႈယိင်း႟။ ၶဝ် ၸိူဝ်း ဢၼ် တၢင်ႇ ဢပျတ်ႈ မႂ်း ၼၼ်ႉ ၵႂႃႇ ၵႃႈတီႈလႂ် မူတ်း ယဝ်ႉ။ ၽူႈလႂ် သေၵေႃႉသေၵူၼ်း ဢမ်ႇ ၸီႇယၢင်ႇ ဢမု မႂ်း ႁိုဝ်း၊" ဝႃႈ ၼင်ႇ ၼႆ ဢေႃႈ။ 11မႄႈယိင်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "ၽူႈလႂ် ၵေႃႈ ဢမ်ႇ ၸီႇယၢင်ႇ သေၵေႃႉသေၵူၼ်း ၶႃႈ၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ၵေႃႈ ဢမ်ႇ ၸီႇယၢင်ႇ ဢမု မႂ်း ယဝ်ႉ။ ၵႂႃႇ တႃႉ။ ၵမ်းလိုၼ်း ယႃႇပေ ႁဵတ်း ဢပျတ်ႈ ထႅင်ႈ၊]" ဝႃႈ ၼင်ႇ ၼႆ ဢေႃႈ။ 12ၸဝ်ႈ ယေႇသု၊သမ်ႉ လၢတ်ႈ တီႈ ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ ထႅင်ႈ လႄႈ ဝႃႈ၊ "ၵဝ် ပဵၼ် ဢၼ်လႅင်း လေႃးၵႃႉ ၼႆႉ ဢေႃႈ။ ၵေႃႉ ဢၼ် ၸပ်းၸွမ်း ၵဝ် ၼၼ်ႉ တေ ဢမ်ႇ လႆႈ ပႆ ၼႂ်း ဢၼ် လပ်းသိင်ႇ။ မၼ်း တၵ်း လႆႈ ဢၼ်လႅင်း ဢသၢၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၵူၼ်း ၵိူင်း ၽႃႇရိသႄး၊ၶဝ် ၵေႃႈ လၢတ်ႈ တီႈ မၼ်းၸဝ်ႈ လႄႈ ဝႃႈ၊ "မႂ်း ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ဢေႃႈ။ သၢၵ်ႈသေႇ မႂ်း ၼၼ်ႉ ဢမ်ႇ မၢၼ်ႇမႅၼ်ႈ ၵူၺ်း၊" ဝႃႈ ၼင်ႇ ၼႆ ဢေႃႈ။ 14ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ဢမ်ႇၸႂ်ႈ ၵူၺ်း။ ပိၵ်ႉသမ်ႉ ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ သေၵေႃႈ၊သၢၵ်ႈသေႇ ၵဝ် ၼႆႉ မၢၼ်ႇမႅၼ်ႈ ၸိုဝ်ႈၸႂ်ႈ ယူႇ၊ၵွပ်ႈပိူဝ်ႈ ၵဝ် ႁု လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး လႄႈ တေ ၵႂႃႇ ၵႃႈတီႈလႂ် ၼၼ်ႉ ယူႇ ဢေႃႈ။ သူ ၸမ်ႉ၊ဢမ်ႇ ႁု လွင်ႈ ဢၼ် ၵဝ် လုၵ်ႉ ၵႃႈတီႈလႂ် မႃး လႄႈ တေ ၵႂႃႇ ၵႃႈတီႈလႂ် ၼၼ်ႉ။- 15သူ ၼႆႉ၊ၸီႇယၢင်ႇ ၸွမ်းၼင်ႇ ဢလူဝ်ႇ ၸႂ် ၵူၼ်း ဢေႃႈ။ ၵဝ် ၸမ်ႉ၊ဢမ်ႇ ၸီႇယၢင်ႇ ၽူႈလႂ် သေၵေႃႉသေၵူၼ်း။- 16ၼႂ်းဝႃႈၼၼ် သေၵေႃႈ ပေႃး ၵဝ် ၸီႇယၢင်ႇ ၸိုင်၊တၢင်း ဢၼ် ၵဝ် ၸီႇယၢင်ႇ ၼၼ်ႉ မၢၼ်ႇမႅၼ်ႈ ၸိုဝ်ႈၸႂ်ႈ၊ၵွပ်ႈပိူဝ်ႈ ၵဝ် ၸီႇယၢင်ႇ ႁင်း ၵဝ် ၵေႃႉလဵဝ် ၵူၺ်း ဢမ်ႇၸႂ်ႈ။ ၵဝ် တင်း ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊ၽွမ်ႉၵၼ် ၸီႇယၢင်ႇ ဢေႃႈ။- 17လွင်ႈတၢင်း ဢၼ် ၵူၼ်း သွင် ၵေႃႉ ၽွမ်ႉၵၼ် ၶၢမ်ႇသၢၵ်ႈသေႇ ၼၼ်ႉ၊မၢၼ်ႇမႅၼ်ႈ ၸိုဝ်ႈၸႂ်ႈ ဢေႃႈ၊ဝႃႈၼႆ တြႃး ပိင်းၺၢပ်ႈ သူ ၵေႃႈ တႅမ်ႈ ဝႆႉ မီး ယူႇ ဢေႃႈ။- 18ၵဝ် ၶၢမ်ႇသၢၵ်ႈသေႇ လွင်ႈ တူဝ်ၸဝ်ႈၵဝ်ႇ ယဝ်ႉ လႄႈ ပေႃႈၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ၊သမ်ႉ ၶၢမ်ႇသၢၵ်ႈသေႇ လွင်ႈ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 19ၶဝ် ၵေႃႈ ထၢမ် လႄႈ ဝႃႈ၊ "ပေႃႈ မႂ်း မီး ၵႃႈ လႂ်၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "သူ ဢမ်ႇ ႁုၸၵ်း ၵဝ်။ ပေႃႈၸဝ်ႈ ၵဝ် ၵေႃႈ သူ ဢမ်ႇ ႁုၸၵ်း။ ပေႃး သူ ႁုၸၵ်း ၵဝ် ၸိုင်၊ပေႃႈၸဝ်ႈ ၵဝ် ၼၼ်ႉ ၵေႃႈ သူ တၵ်း ႁုၸၵ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 20ၵႂၢမ်း တြႃး ၸိူဝ်း ၼႆႉ၊မၼ်းၸဝ်ႈ ႁေႃးလၢတ်ႈ ၵႃႈၼႂ်း လုၵ်း ဢၼ် မီး တိူၵ်ႈ ၽၼ်ႇတႃႇ ငိုၼ်းလူႇ ၼႂ်း မိူဝ်ႈ ဢၼ် မၼ်းၸဝ်ႈ သင်ႇ သွၼ် သုင်းမႃႉ ပၼ် ၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ ဢေႃႈ။ ၵွပ်ႈပိူဝ်ႈ ၶိင်ႇ ယၢမ်း မၼ်း ဢမ်ႇ ပႆႇ ႁွတ်ႈထိုင် လႄႈ ၽူႈလႂ် သေၵေႃႈ ဢမ်ႇ တိဢဝ် မၼ်းၸဝ်ႈ လႄႈ ယူႇ ဢေႃႈ။ 21ၸဝ်ႈ ယေႇသု၊သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "ၵဝ် တၵ်း ဢွၵ်ႇ ၵႂႃႇ ဢေႃႈ။ သူ တၵ်း ၸွမ်း ႁႃ ၵဝ် ဢေႃႈ။ ၵူၺ်းၵႃႈ၊သူ တၵ်း တၢႆ ၵႃႈၼႂ်း ဢပျတ်ႈ သူ ဢေႃႈ။ တီႈ ဢၼ် ၵဝ် ၵႂႃႇ ၼၼ်ႉ ၸိုင်၊သူ ဢမ်ႇ ႁွတ်ႈထိုင် လႆႈ၊" ဝႃႈ ၼင်ႇ ၼႆ ဢေႃႈ။ 22ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၵေႃႈ လၢတ်ႈ လႄႈ ဝႃႈ၊ "တၢင်း ဢၼ် မၼ်း ဝႃႈ၊ 'တီႈ ဢၼ် ၵဝ် ၵႂႃႇ ၼၼ်ႉ သူ ဢမ်ႇ ႁွတ်ႈထိုင် လႆႈ၊' ဝႃႈ ၼင်ႇ ၼႆ ၼၼ်ႉ ၶႂ်ႈဝႃႈ၊မၼ်း တေ ဢဝ် တူဝ်ၸဝ်ႈၵဝ်ႇ တၢႆ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "သူ ပဵၼ် ၵူၼ်း လိၼ်မိူင်း ဢၼ် မီး ၵႃႈတႂ်ႈ ၼႆႉ ဢေႃႈ။ ၵဝ် ၸမ်ႉ၊လုၵ်ႉ ၵႃႈတီႈ ၼိူဝ် မိူင်းၵၢင်ႁၢဝ် မႃး ဢေႃႈ။ သူ ပဵၼ် ၵူၼ်းလေႃးၵီႇ ဢေႃႈ။ ၵဝ် ၸမ်ႉ၊ဢမ်ႇၸႂ်ႈ ၵူၼ်းလေႃးၵီႇ။- 24ၵွပ်ႈ လွင်ႈတၢင်း ၼႆႉ လႄႈ၊ၵဝ် ၸင်ႇ ဝႃႈ သူ တၵ်း တၢႆ ၵႃႈၼႂ်း ဢပျတ်ႈ သူ ဝႃႈၼႆ ယဝ်ႉ။ ပေႃး သူ ယင်း ဢမ်ႇ ယုမ်ႇမၢတ်ႈ လွင်ႈ ဢၼ်၊ 'ၵဝ် ပဵၼ် ၵေႃႉ ဢၼ် ၵဝ် ပဵၼ်' ၼၼ်ႉ ၸိုင်၊သူ တၵ်း တၢႆ ၵႃႈတီႈ ၼႂ်း ဢပျတ်ႈ သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၶဝ် ၵေႃႈ ထၢမ် လႄႈ ဝႃႈ၊ "မႂ်း ပဵၼ် ၽူႈလႂ်၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ်ပဵၼ်ယူႇ ၵႃႈ ၼင်ႇ ဢၼ် ၵဝ် လၢတ်ႈ တီႈ သူ ၸဵမ်မိူဝ်ႈ ႁူဝ်ပိုင်း ၼၼ်ႉ ဢေႃႈ။- 26တီႈ ဢၼ် ၵဝ် လူဝ်ႇ လၢတ်ႈ လူဝ်ႇ ဝႃႈ လႄႈ ၸီႇယၢင်ႇ လွင်ႈ သူ ၸိုင်၊မီး ၼမ်ၼႃႇ ဢေႃႈ။ ၼႂ်းဝႃႈၼၼ် သေၵေႃႈ၊ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ပဵၼ် ၸဝ်ႈ ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ လႄႈ၊ၵဝ် ၵေႃႈ ႁေႃးလၢတ်ႈ ၵႃႈၼႂ်း လေႃးၵႃႉ ၼႆႉ၊ၸွမ်း ၵႃႈ ၼင်ႇ ဢၼ် ၵဝ် လႆႈ ငိၼ်း တီႈ ၸဝ်ႈ ၼၼ်ႉ ၵူၺ်း၊" ဝႃႈ ၼင်ႇ ၼႆ ဢေႃႈ။ 27ၶဝ် ၸိူဝ်း ၼၼ်ႉ၊ယင်း ဢမ်ႇ ႁု လွင်ႈ ဢၼ် ၸဝ်ႈ ယေႇသု၊လၢတ်ႈၼႄ ၶဝ် လွင်ႈ ပေႃႈၸဝ်ႈ ၼၼ်ႉ လႄႈ ယူႇ ဢေႃႈ။- 28ပိူဝ်ႈ ၼႆ ၸင်ႇ၊မၼ်းၸဝ်ႈ လၢတ်ႈ လႄႈ ဝႃႈ၊ "မိူဝ်ႈ ဢၼ် သူ ယုၵ်ႉယွင်ႈ လုၵ်ႈၵူၼ်း၊ဝႆႉ ၸိုင်၊သူ တၵ်း ႁု လွင်ႈ ဢၼ် ၵဝ် ပဵၼ် ၵေႃႉ ဢၼ် ၵဝ် ပဵၼ် ၼၼ်ႉ၊ဢိၵ်ႇတင်း လွင်ႈ ဢၼ် ၵဝ် ဢမ်ႇ ႁဵတ်း ၵႃႈသင် ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ လႄႈ ၵဝ် ၵူၺ်း ႁေႃးလၢတ်ႈ ၵႃႈ ၼင်ႇ ဢၼ် ပေႃႈၸဝ်ႈ ၵဝ် သွၼ်ပၼ် တီႈ ၵဝ် ၼၼ်ႉ ဢေႃႈ။- 29ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ မီး ယူႇ လူၺ်ႈ ၵၼ် တင်း ၵဝ် ဢေႃႈ။ မၼ်းၸဝ်ႈ ဢမ်ႇ ပွႆႇ ပႅတ်ႈ ၵဝ် ႁႂ်ႈ ယူႇ ၵေႃႉလဵဝ် ၵူၺ်း၊ၵွပ်ႈပိူဝ်ႈ ၵဝ် ႁဵတ်း လွင်ႈတၢင်း ဢၼ် ထုၵ်ႇၸႂ် မၼ်းၸဝ်ႈ တႃႇသေႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 30ၶဝ် ၸိူဝ်း ဢၼ် ငိၼ်း ၵႂၢမ်း ဢၼ် ၸဝ်ႈ ယေႇသု၊ႁေႃးလၢတ်ႈ ၸိူဝ်ႉ ၼင်ႇ ၼႆ ၼၼ်ႉ ယုမ်ႇမၢတ်ႈ မၼ်းၸဝ်ႈ မႃး ၼမ်ၼႃႇ ဢေႃႈ။ 31မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၵူၼ်း မဵဝ်း ၵျူး၊ၸိူဝ်း ဢၼ် ယုမ်ႇမၢတ်ႈ မၼ်းၸဝ်ႈ ၼၼ်ႉ လႄႈ ဝႃႈ၊ "ပေႃး သူ ၵမ်ၵျၢင်ႉ တြႃး ၵဝ် ၸိုင်၊သူ ပဵၼ် တပႄး ၵဝ် ၸႅတ်ႈ ၸႅတ်ႈ ဢေႃႈ။- 32သူ တၵ်း လႆႈ ႁု သမ်ႇမႃႇ တြႃး လႄႈ၊သမ်ႇမႃႇ တြႃး ၼႆႉ တၵ်း ပွႆႇ သူ လွတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 33ၶဝ် ၶိုၼ်း လၢတ်ႈ လႄႈ ဝႃႈ၊ "ႁဝ်း ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ဢေႃႈ။ ႁဝ်း ဢမ်ႇ တွၼ်ႉ လႆႈ ၶၢမ်ႇ ပဵၼ် ၶႃႈ ပိူၼ်ႈ သေပွၵ်ႈ။ 'တၵ်း ပွႆႇ သူ လွတ်ႈ ဢေႃႈ' ဝႃႈၼႆ ၼၼ်ႉ မႂ်း ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 34ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ႁဵတ်း ဢပျတ်ႈ ၵူႈၵေႃႉၵူႈၵူၼ်း ၼၼ်ႉ၊ပဵၼ် ၶႃႈ ဢပျတ်ႈ ယဝ်ႉ ဢေႃႈ။- 35ၶႃႈ ဢၼ် ဝႃႈ ၼၼ်ႉ ပဵၼ် ၵူၼ်းႁိူၼ်းၵူၼ်းယေး ၸဝ်ႈ မၼ်း သေႇ သေႇ ဢမ်ႇၸႂ်ႈ။ လုၵ်ႈၸၢႆး ၵူၺ်း ၸင်ႇ ပဵၼ် ၵူၼ်းႁိူၼ်း တႃႇသေႇ ဢေႃႈ။- 36ပိူဝ်ႈ ၼႆ လႄႈ ပေႃး လုၵ်ႈၸဝ်ႈ ပွႆႇ သူ လွတ်ႈ ၸိုင်၊သူ တၵ်း လႆႈ လွတ်ႈ တႄႉတႄႉ ဢေႃႈ။- 37သူ ပဵၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ၸိုင်၊ၵဝ် ႁု ဢေႃႈ။ ၼႂ်းဝႃႈၼၼ် သေၵေႃႈ သူ ၵျၢမ်ႇ ႁႃ ဢဝ် ၵဝ် တၢႆ ၵွပ်ႈပိူဝ်ႈ တြႃး ၵဝ် ဢမ်ႇ မီး တီႈ တၵ်း တႄႇ ယူႇ ၵႃႈၼႂ်း သူ ဢေႃႈ။- 38ၵဝ် ၼႆႉ ႁေႃးလၢတ်ႈ ၵႃႈ ၼင်ႇ ဢၼ် ၵဝ် လႆႈ ႁၼ် ၵႃႈတီႈ ပေႃႈၸဝ်ႈ ၵဝ် ယဝ်ႉ ၼၼ်ႉ ဢေႃႈ။ သူ ၸမ်ႉ၊ႁဵတ်း ၵႃႈ ၼင်ႇ ဢၼ် လႆႈ ငိၼ်း တီႈ ပေႃႈ သူ သင်ႇ လၢတ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 39ၶဝ် ၵေႃႈ လၢတ်ႈ လႄႈ ဝႃႈ၊ "ပေႃႈ ႁဝ်း ၼႆႉ ပဵၼ် ဢႃႇပြႃႇႁၢမ်ႇ၊ဢေႃႈ၊" ဝႃႈ ၼင်ႇ ၼႆ ဢေႃႈ။ ၸဝ်ႈ ယေႇသု၊ၵေႃႈ တွပ်ႇ လႄႈ ဝႃႈ၊ "ပေႃး သူ ၸႂ်ႈ လုၵ်ႈ ဢႃႇပြႃႇႁၢမ်ႇ၊တႄႉ ၸိုင်၊သူ တၵ်း ၵမ်ၵျၢင်ႉ ၸိူဝ်ႉ ၼင်ႇ ဢႃႇပြႃႇႁၢမ်ႇ၊ၵမ်ၵျၢင်ႉ ၼၼ်ႉ ဢေႃႈ။- 40တေႃႈလဵဝ် ၼႆႉ ပိၵ်ႉသမ်ႉ ၵဝ် ပဵၼ် ၵေႃႉ ဢၼ် ႁေႃးလၢတ်ႈ လွင်ႈ သဵတ်ႈၸႃႇ တြႃး ဢၼ် လႆႈ ငိၼ်း တီႈ ၽြႃးပဵၼ်ၸဝ်ႈ သေၵေႃႈ၊သူ ၵျၢမ်ႇ ႁႃ ဢဝ် ၵဝ် တၢႆ ဢေႃႈ။ ဢႃႇပြႃႇႁၢမ်ႇ၊ၵမ်ၵျၢင်ႉ ၸိူဝ်ႉ ၼင်ႇ ၼၼ် ဢမ်ႇၸႂ်ႈ။- 41သူ ၼႆႉ၊ၵမ်ၵျၢင်ႉ ၸိူဝ်ႉ ၼင်ႇ ဢၼ် ပေႃႈ သူ ၵမ်ၵျၢင်ႉ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ ၶဝ် ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၽြႃးပဵၼ်ၸဝ်ႈ သူႇလဵဝ် ပႃးလဵဝ် ၵူၺ်း ပဵၼ် ပေႃႈ ႁဝ်း ဢေႃႈ။ ႁဝ်း ၵေႃႈ ပဵၼ် လုၵ်ႈလၢင်း ဢၼ် ၸႅတ်ႈ ဢၼ် မၢၼ်ႇ မၼ်းၸဝ်ႈ ဢေႃႈ။" ဝႃႈ ၼင်ႇ ၼႆ ဢေႃႈ။ 42ၸဝ်ႈ ယေႇသု၊ၸင်ႇ လၢတ်ႈ လႄႈ ဝႃႈ၊ "ပေႃး ၽြႃးပဵၼ်ၸဝ်ႈ ၸႂ်ႈ ပေႃႈ သူ ၸိုင်၊သူ တေ ႁၵ်ႉ ၵဝ် ဢေႃႈ။ လွင်ႈ မၼ်း ၸမ်ႉ၊ၵဝ် ပေႃႇ ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ဢေႃႈ။ ၵဝ် မႃး ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ ၽြႃးပဵၼ်ၸဝ်ႈ ပွႆႇၸႂ်ႉ ၵဝ် မႃး ဢေႃႈ။- 43ႁဵတ်းသင် လႄႈ သူ ဢမ်ႇ ႁု ထွမ်ႇ ၵႂၢမ်း ၵဝ် ၼင်ႇ ႁိုဝ်။ ပိူဝ်ႈ ဢၼ် သူ ဢမ်ႇ ၶၢမ်ႇ ဢမ်ႇ ဢဝ် ၵႂၢမ်း တြႃး ၵဝ် လႆႈ လႄႈ သူ ဢမ်ႇ ပွင်ႇၸႂ် လႆႈ ဢေႃႈ။- 44သူ ၼႆႉ၊ပဵၼ် လုၵ်ႈလၢင်း ပေႃႈ သူ ဢၼ် ဝႃႈ၊မႃႇၼၢတ်ႈ ၼၼ်ႉ လႄႈ သူ ၶႂ်ႈ ၸွမ်း ဢလူဝ်ႇ ၵၢင်ၸႂ် ပေႃႈ သူ ဢေႃႈ။ မၼ်း ၼၼ်ႉ ပဵၼ် ၽူႈ ဢၼ် ဢဝ် ဢသၢၵ်ႈ ၵူၼ်းတၢႆ ၸဵမ်မိူဝ်ႈ ႁူဝ်ပိုင်း ၼၼ်ႉ ယဝ်ႉ။ မၼ်း ဢမ်ႇ မီး လွင်ႈ ဢၼ် ပႂ်ႉၵမ် သဵတ်ႈၸႃႇ တြႃး၊ၵွပ်ႈပိူဝ်ႈ သဵတ်ႈၸႃႇ တြႃး ဢမ်ႇ မီး ၼႂ်း မၼ်း ၼၼ်ႉ ဢေႃႈ။ မိူဝ်ႈ ဢၼ် မၼ်း လၢတ်ႈ ၵႂၢမ်း ပႅတ်ႉ ၵႂၢမ်း လႅၼ် ၸိုင်၊မၼ်း လၢတ်ႈ ၸွမ်းၼင်ႇ ၸႃႇတိ တူဝ်ၸဝ်ႈၵဝ်ႇ ဢေႃႈ။ လွင်ႈ မၼ်း ၸမ်ႉ၊မၼ်း ပဵၼ် ၵူၼ်း ပႅတ်ႉ ၵူၼ်း လႅၼ် ဢေႃႈ။ ပေႃႈ ဢၼ် ပႅတ်ႉ ဢၼ် လႅၼ် ၵေႃႈ ပဵၼ် ဢေႃႈ။- 45ၵဝ် ၸမ်ႉ၊လၢတ်ႈ ၵႂၢမ်း သဵတ်ႈၸႃႇ ၵူၺ်း လႄႈ သူ ၸင်ႇ ဢမ်ႇ ယုမ်ႇမၢတ်ႈ ၵဝ် ဢေႃႈ။- 46ၵဝ် မီး ဢပျတ်ႈ ဝႃႈၼႆ၊ၼႂ်း သူ ၼႆႉ ၽူႈလႂ် တေ ၽုၺ်ႇ လၢတ်ႈၼႄ လႆႈ။ ပေႃး ၵဝ် လၢတ်ႈ ၵႂၢမ်း သဵတ်ႈၸႃႇ ယူႇ ၸိုင်၊ႁဵတ်းသင် လႄႈ သူ ဢမ်ႇ ယုမ်ႇမၢတ်ႈ ၵဝ်။- 47ၵေႃႉ ဢၼ် ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ၼၼ်ႉ၊ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ ဢေႃႈ။ သူ ၸိူဝ်း ၼႆႉ ပဵၼ် ၵႃႈတီႈ ၽြႃးပဵၼ်ၸဝ်ႈ မႃး ဢမ်ႇၸႂ်ႈ လႄႈ ဢမ်ႇ ထွမ်ႇဢဝ် ၵႂၢမ်း ၽြႃးပဵၼ်ၸဝ်ႈ၊" ဝႃႈ ၼင်ႇ ၼႆ ဢေႃႈ။ 48ၵူၼ်း မဵဝ်း ၵျူး၊ၶဝ် လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၵႂၢမ်း ဢၼ် ႁဝ်း ဝႃႈ၊ 'မႂ်း ပဵၼ် ၵူၼ်း မဵဝ်း သမႃႇရိ၊ဢေႃႈ။ ပဵၼ် ၵေႃႉ ဢၼ် ၽီႁၢႆႉ ၶဝ်ႈ ဢေႃႈ၊' ဝႃႈၼႆ ၼၼ်ႉ ၸွင်ႇ ႁဝ်း ဢမ်ႇ ၵိုင်ႇ ဝႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 49ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ပဵၼ် ၵေႃႉ ဢၼ် ၽီႁၢႆႉ ၶဝ်ႈ ဢမ်ႇၸႂ်ႈ။ ၵဝ် ယွင်ႈယေႃး မုၼ်သရေႇ ပေႃႈၸဝ်ႈ ၵဝ် ဢေႃႈ။ သူ သမ်ႉ ယႃႉသရေႇ ၵဝ် ဢေႃႈ။- 50ၵဝ် ဢမ်ႇ ႁႃ ဢဝ် မုၼ်သရေႇ တူဝ်ၸဝ်ႈၵဝ်ႇ။ ၸဝ်ႈ ဢၼ် ႁႃ မုၼ်သရေႇ ၵဝ် လႄႈ ၸီႇယၢင်ႇ ၽၢႆႇ ၵဝ် ၼၼ်ႉ ယင်း မီး ယူႇ လူးၵွၼ်ႇ ဢေႃႈ။- 51ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵေႃႉ ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း တြႃး ၵဝ် ၼၼ်ႉ တၵ်း ဢမ်ႇ တွၼ်ႉ လႆႈ ထူပ်း တၢင်းတၢႆ၊" ဝႃႈ ၼင်ႇ ၼႆ ဢေႃႈ။ 52ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၵမ်း ၼႆႉ ႁဝ်း ႁု ဝႃႈ ၽီ ၶဝ်ႈ ၼႂ်း မႂ်း လီ လီ ယဝ်ႉ။ ဢႃႇပြႃႇႁၢမ်ႇ၊တၢႆ ၵႂႃႇ ယဝ်ႉ။ ပရေႃးၽႅတ်ႈ တင်းလၢႆ ၵေႃႈ၊လႆႈ တၢႆ ၵႂႃႇ ယဝ်ႉ။ မႂ်း သမ်ႉ ယင်း တိုၵ်ႉ ဝႃႈ၊ 'ၵေႃႉ ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း တြႃး ၵဝ် ၼၼ်ႉ တၵ်း ဢမ်ႇ တွၼ်ႉ လႆႈ ထူပ်း တၢင်းတၢႆ၊' ဝႃႈၼႆ ယူႇ လူင် ပႄႇ။- 53မႂ်း ၼႆႉ ယႂ်ႇ မျၢတ်ႈ သေဢႃႇပြႃႇႁၢမ်ႇ၊ဢၼ် တၢႆ ၵႂႃႇ ယဝ်ႉ ၼၼ်ႉ လူးၵွၼ်ႇ ႁိုဝ်း။ ပရေႃးၽႅတ်ႈ တင်းလၢႆ ၵေႃႈ တၢႆ ၵႂႃႇ ယဝ်ႉ။ မႂ်း ဢၢင်ႈ ဝႃႈ မႂ်း သမ်ႉ ပဵၼ် ၽူႈလႂ် လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 54ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပေႃး ၵဝ် ယုၵ်ႉယွင်ႈ မုၼ်သရေႇ တူဝ်ၸဝ်ႈၵဝ်ႇ ၸိုင်၊မုၼ်သရေႇ ၵဝ် ၼၼ်ႉ ပဵၼ် ဢၼ် ပႅတ်ႈ လၢႆ လၢႆ ဢမ်ႇ ပွင်ႇလွင်ႈ ၵႃႈသင် ဢေႃႈ။ ၸဝ်ႈ ဢၼ် ယုၵ်ႉယွင်ႈ မုၼ်သရေႇ ၵဝ် ၼၼ်ႉ ပဵၼ် ပေႃႈၸဝ်ႈ ၵဝ်၊ၸဝ်ႈ ဢၼ် သူ ဝႃႈ၊ပဵၼ် ၽြႃးပဵၼ်ၸဝ်ႈ သူ ၼၼ်ႉ ယဝ်ႉ။- 55ၼႂ်းဝႃႈၼၼ် သေၵေႃႈ သူ ဢမ်ႇ ႁုၸၵ်း မၼ်းၸဝ်ႈ။ ၵဝ် ၸမ်ႉ၊ႁုၸၵ်း ဢေႃႈ။ သင် ၵဝ် ဝႃႈ၊ 'ၵဝ် ဢမ်ႇ ႁုၸၵ်း မၼ်းၸဝ်ႈ၊' ဝႃႈၼႆ ၸိုင်၊ၵဝ် တၵ်း ပဵၼ် ၵူၼ်း ပႅတ်ႉ ၵူၼ်း လႅၼ် မိူၼ် သူ ဢေႃႈ။ ၵူၺ်းၵႃႈ၊ၵဝ် ႁုၸၵ်း မၼ်းၸဝ်ႈ ယူႇ လႄႈ၊ၵဝ် ထွမ်ႇဢဝ် ၵႂၢမ်း မၼ်းၸဝ်ႈ ဢေႃႈ။- 56ပေႃႈ သူဢႃႇပြႃႇႁၢမ်ႇ၊ၼၼ်ႉ၊ၸူမ်းသိူဝ်း လူၺ်ႈ လွင်ႈ ဢၼ် မၼ်း တၵ်း လႆႈ ထူပ်း ႁၼ် မိုဝ်ႉ ဝၼ်း ဢၼ် ၵဝ် မႃး ၼၼ်ႉ လႄႈ၊မိူဝ်ႈ ဢၼ် မၼ်း ထူပ်း ႁၼ် ၼၼ်ႉ မၼ်း သိူဝ်းပျေႃႇ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 57ပိူဝ်ႈ ၼႆ လႄႈ ၵူၼ်း မဵဝ်း ၵျူး၊ၸိူဝ်း ၼၼ်ႉ လၢတ်ႈ လႄႈ ဝႃႈ၊ "ဢသၢၵ်ႈ မႂ်း ယင်း ဢမ်ႇ ပႆႇ လႆႈ ႁႃႈ သိပ်း ပီ လႄႈ၊မႂ်း လႆႈ ႁၼ် ဢႃႇပြႃႇႁၢမ်ႇ၊ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 58ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၸူဝ်ႈ ဢၼ် ဢႃႇပြႃႇႁၢမ်ႇ၊ဢမ်ႇ ပႆႇ ၵိူတ်ႇ ၼၼ်ႉ ၵဝ် ပဵၼ် ယဝ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 59မိူဝ်ႈ ၼၼ်ႉ ၶဝ် ဢွၼ်ၵၼ် ၵဵပ်း ဢဝ် မၢၵ်ႇႁိၼ် ႁႂ်ႈလႆႈ ပိုဝ်ႈ သႂ်ႇ မၼ်းၸဝ်ႈ ဢေႃႈ။ ၵူၺ်းၵႃႈ၊ၸဝ်ႈ ယေႇသု၊ဝႄႈ ပၢႆႈ လႄႈ ဢွၵ်ႇ ၵျွင်း ပိၵ်ႈမၢၼ်ႇ ၸဝ်ႈ ၵႂႃႇ သေ ဢေႃႈ။


text: 1ၵေႃႉသႄႈ ဢၼ် ၵဝ် ႁၵ်ႉ ၶဝ်႟။ တေႃႈလဵဝ် ၼႆႉ ၵဝ် တႅမ်ႈလိၵ်ႈ တြႃး ၽိုၼ် တီႈ သွင် ၼႆႉ ပၼ် ၵႂႃႇ တီႈ သူ ဢေႃႈ။ ၵႃႈၼႂ်း လိၵ်ႈ တြႃး တင်း သွင် ၽိုၼ် ၼႆႉ၊ၵဝ် ပၼ် သတိ လႄႈ တိုၵ်းသူၼ်း ယူင်း ၸႂ်ဝိၺိၺ်ႇ သူ ဢၼ် သႂ် ၸၢင်ႇ၊- 2ႁႂ်ႈ သူ လႆႈ ၶုၵ်းၸႂ်လႆႈ ၵႂၢမ်း ပရေႃးၽႅတ်ႈ ဢၼ် မူတ်းၸၢင်ႇ တင်းလၢႆ ႁေႃးလၢတ်ႈ ဝႆႉ ထႃႈ ၸဵမ် မိူဝ်ႈၵွၼ်ႇ ၼၼ်ႉ၊သမ်ႉ ႁႂ်ႈလႆႈ ၶႆႈၸႂ်ထူပ်း ပိင်းၺၢပ်ႈတြႃး ဢၼ် ၸဝ်ႈ ၽြႃး၊ၸဝ်ႈ ၵႄႇၶျွတ်ႈ ဢၼ် ဢဝ် တင်း တမၢၼ်ႇၸဝ်ႈ တင်းလၢႆ၊ႁေႃး တီႈ သူ ဝႆႉ ၸိူဝ်း ၼၼ်ႉ ဢေႃႈ။- 3လွင်ႈတၢင်း ဢၼ် သူ ထုၵ်ႇလီ ႁု ထွမ်ႇ ဝႆႉ ဢွၼ်တၢင်း ၸမ်ႉ၊ၼႂ်း မိူဝ်ႈ ဝၼ်း လိုၼ်းသုတ်း ၸိူဝ်း ၼၼ်ႉ၊ၵူၼ်း ပျၢၵ်ႈ တင်းလၢႆ တၵ်း ပေႃႇမႃး ႁဵတ်းပျၢၵ်ႈ ႁဵတ်း ၶူဝ် ၸွမ်းၼင်ႇ ၸႂ် ၶဝ် ဢၼ် ၵိလေႇသႃႇ ဢုပ်ႉပိူင်ႇ ဝႆႉ ၼၼ်ႉ သေလႄႈ၊- 4လၢတ်ႈ ဝႃႈ၊ "မၼ်းၸဝ်ႈ ဝႆႉၵတိ တေ ၶိုၼ်း မႃး ဢမ်ႇၸႂ်ႈ ႁိုဝ်း။ မၼ်းၸဝ်ႈ မီး ၵႃႈ လႂ်။ တႄႇ ဢဝ် ၸဵမ်မိူဝ်ႈ ပူႇမွၼ်ႇ ႁဝ်း ၶဝ် ၼွၼ်းလပ်း ၵႂႃႇ ယဝ်ႉ ၼၼ်ႉ၊လွင်ႈတၢင်း ၵႃႈမီး တင်းသဵင်ႈတင်းလူင်၊ယင်း ပဵၼ် ယူႇ မိူၼ် ၵၼ် တင်း မိူဝ်ႈၵွၼ်ႇ ဢၼ် တႄႇၸႃႉ ၽၢၼ်ႇသၢင်း ႁဵတ်း ပဵၼ် ဝႆႉ ၼၼ်ႉ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 5ၶဝ် တိုၼ်း ဝႆႉၸႂ် ဢမ်ႇ ၶႂ်ႈ မၢတ်ႈ ၶႂ်ႈ တွင်း၊လွင်ႈ ဢၼ် ၽႃႉၵၢင်ႁၢဝ် ပေႃႇ ပဵၼ် မႃး ၸဵမ် မိူဝ်ႈၵွၼ်ႇ ၼၼ်ႉ ပဵၼ် မႃး ၵွပ်ႈပိူဝ်ႈ ၼုၵ်ႈၵပၢတ်ႈ ၽြႃးပဵၼ်ၸဝ်ႈ လႄႈ ၽႅၼ်ႇ လိၼ်မိူင်း ပဵၼ် မႃး သေ ၵႃႈတီႈ ၼမ်ႉ လႄႈ မီး ၼမ်ႉ လွမ်ႉႁွပ်ႈ ယူႇ ၼၼ်ႉ။- 6ၵွပ်ႈပိူဝ်ႈ ၼမ်ႉ ၼၼ်ႉ မၼ်း ထူမ်ႈ ပႅတ်ႈ ၵူၼ်းမိူင်း လေႃးၵႃႉ ဢၼ် မီး ယူႇ မိူဝ်ႈ ၼၼ်ႉ ႁႂ်ႈ လုလႅဝ် ပႅတ်ႈ ၵွပ်ႈပိူဝ်ႈ ၼမ်ႉ ထူမ်ႈ ၼၼ်ႉ ဢေႃႈ။- 7ၵွပ်ႈ လူၺ်ႈ ၼုၵ်ႈၵပၢတ်ႈ ၸဝ်ႈ ၼၼ်ႉ ၼင်ႇၵဝ်ႇ၊ၽႃႉၵၢင်ႁၢဝ် တင်း လိၼ်မိူင်း ဢၼ် ပေႃႇ ပဵၼ် မႃး တေႃႈလဵဝ် ၼႆႉ၊လႆႈ ၶၢမ်ႇ တၢင်း ဢၼ် သိမ်း ဝႆႉ၊တေႃႇထိုင်ႁွတ်ႈ မိူဝ်ႈ ဝၼ်း ဢၼ် ၸီႇယၢင်ႇ တြႃး၊ႁႂ်ႈလႆႈ ဢဝ် တင်း ၽႆး တုတ်ႇ ယႃႉပႅတ်ႈ ပႃး ၸဵမ် ၵူၼ်း ၸိူဝ်း ဢၼ် ဢမ်ႇ ၵူဝ်းၵႂၢႆႇ ၽြႃးပဵၼ်ၸဝ်ႈ ၼၼ်ႉ ဢေႃႈ။ 8ၵေႃႉသႄႈ ဢၼ် ၵဝ် ႁၵ်ႉ ၶဝ်႟။ ယႃႇ လိုမ်း လွင်ႈတၢင်း ပိူင် ၼိုင်ႈ ၼႆႉ သေၵမ်း။ ၵႃႈတီႈ ထႃႇဝရႃႉ ၽြႃး ၼၼ်ႉ၊ဝၼ်း ၼိုင်ႈ ပဵၼ် မိူၼ် ပီ မိူင်း ႁဵင် ၼိုင်ႈ လႄႈ ပီ မိူင်း ႁဵင် ၼိုင်ႈ ၼၼ်ႉ ၵေႃႈ ပဵၼ် မိူၼ် ဝၼ်း ၼိုင်ႈ ၵူၺ်း ဢေႃႈ။- 9ၵူၼ်း ၵမ်ႈၽွင်ႈ ထၢင်ႇ ဝႃႈ၊ထႃႇဝရႃႉ ၽြႃး တေ ဢမ်ႇ ထိူင်း ဢမ်ႇ ၼၢၼ်း ပုၼ်ႈ တေ ႁဵတ်း ၸွမ်း ဝႆႉၵတိ မၼ်းၸဝ်ႈ ၼၼ်ႉ၊ၵူၺ်းၵႃႈ မၼ်းၸဝ်ႈ ယိူၼ်ႉၸႂ် ဝႆႉ ၵွပ်ႈပိူဝ်ႈ မၼ်းၸဝ်ႈ ထွၵ်ႈ တေႃႇၼႃႈ သူ တင်းလၢႆ မႃး ႁိုင် ၼႃႇ ယဝ်ႉ လႄႈ ဢမ်ႇ ၶႂ်ႈႁႂ်ႈ ၽူႈလႂ် လႆႈ လုလႅဝ် ၵႂႃႇ လႄႈ ၶႂ်ႈႁႂ်ႈ ၵူၼ်း ၵႃႈမီး တင်းသဵင်ႈတင်းလူင် ၶုၵ်းၸႂ်လႆႈ မႆႈၸႂ် ဢပျတ်ႈ ပိၼ်ႇၸႂ် ၶဝ် ၼၼ်ႉ ဢေႃႈ။ 10မိုဝ်ႉ ဝၼ်း ၸဝ်ႈၽြႃး ၼၼ်ႉ၊တၵ်း မႃး မိူၼ် ၸိူဝ်ႉ ၼင်ႇ ၽူႈလၵ်ႉ မႃး လၵ်ႉ ၶူဝ်း ၼၼ်ႉ ဢေႃႈ။ ၼႂ်း မိုဝ်ႉ ဝၼ်း ၼၼ်ႉ ၽႃႉၵၢင်ႁၢဝ် တၵ်း ႁၢႆလၢႆ ၵႂႃႇ လူၺ်ႈ သဵင် ဢၼ် ယႂ်ႇ ၼႃႇ လႄႈ လေႃးၵထၢတ်ႈ ၸိူဝ်း ၼႆႉ တၵ်း ၸိူမ်ႈ ႁၢႆ ၵႂႃႇ၊ၵွပ်ႈပိူဝ်ႈ ထၢတ်ႈ ဢၼ် မႆႈ ၼႃႇ ၼၼ်ႉ သေယဝ်ႉ၊လိၼ်မိူင်း ဢိၵ်ႇတင်း ၶိူင်ႈပိူင် ဢၼ် မီး ယူႇ၊ၵႃႈၼႂ်း မၼ်း ၵူႈၸိူဝ်ႉၵူႈပိူင် ၼၼ်ႉ တၵ်း မႆႈ ၶႅမ်ႈ လပ်ႉ ႁၢႆ ၵႂႃႇ ဢေႃႈ။- 11ၵွပ်ႈပိူဝ်ႈ ဝႃႈ ၶိူင်ႈပိူင် ၸိူဝ်း ၼႆႉ တင်းသဵင်ႈတင်းမူတ်း၊တၵ်း လႆႈ ၶၢမ်ႇ တၢင်း ဢၼ် ယႃႉပႅတ်ႈ ၸိူဝ်ႉ ၼင်ႇ ၼႆ လႄႈ၊သူ ထုၵ်ႇလီ ပဵၼ် ၵူၼ်း ၸိူဝ်ႉ ၼင်ႇ ႁိုဝ် ဝႃႈၼႆ ၸမ်ႉ၊ဢွၼ်ၵၼ် ၵမ်ၵျၢင်ႉ တၢင်းၵမ် တၢင်းၵျၢင်ႉ ဢၼ် မူတ်းၸၢင်ႇ၊ဢိၵ်ႇတင်း မူၼ်ႈပျေႃႇ ၼႂ်း ဝၢတ်ႈ ၽြႃး ယူႇ တႃႉ။- 12ဢွၼ်ၵၼ် မုင်ႈမွင်း ပႂ်ႉထႃႈ မိုဝ်ႉ ဝၼ်း ၸဝ်ႈၽြႃး ၼၼ်ႉ မႃး ထိုင် လႄႈ ၵမ်ၵျၢင်ႉ ၵႂႃႇ မႃး ၼႂ်း တၢင်း ဢၼ် မူတ်းၸၢင်ႇ လီ ငၢမ်း တႃႉ။ မိူဝ်ႈ ဝၼ်း ၼၼ်ႉ ၽႆး တၵ်း မႆႈ ၶႅမ်ႈ ပႅတ်ႈ ၽႃႉၵၢင်ႁၢဝ် လႄႈ လေႃးၵထၢတ်ႈ တင်းလၢႆ ၵေႃႈ တၵ်း ၶၢမ်ႇ မႆႈ ၸိူမ်ႈ ႁၢႆ ၵႂႃႇ ၵွပ်ႈပိူဝ်ႈ ၽႆး ဢၼ် မႆႈ ၼႃႇ ၼၼ်ႉ ဢေႃႈ။- 13ၵူၺ်းၵႃႈ၊ၸွမ်း ၵႃႈ ၼင်ႇ ဢၼ် ၵတိ မၼ်းၸဝ်ႈ မီး ဝႆႉ ၼၼ်ႉ၊ႁဝ်း မုင်ႈမွင်း ပႂ်ႉထႃႈ ၽႃႉၵၢင်ႁၢဝ် မႂ်ႇ တင်း လိၼ်မိူင်း မႂ်ႇ၊တီႈ ဢၼ် တြႃး တၢင်း သိုဝ်ႈတေႃႇ တႄႇ ဝႆႉ မီး ယူႇ ၼၼ်ႉ ဢေႃႈ။ 14ၵွပ်ႈပိူဝ်ႈ သူ ပႂ်ႉထႃႈ လွင်ႈတၢင်း ၸိူဝ်း ၼႆႉ လႄႈ ၵေႃႉသႄႈ ၵဝ် ၶဝ်႟။ ဢွၼ်ၵၼ် ၶတ်းၸႂ် ႁႂ်ႈ ၵၢင်းလွတ်ႈ တင်း ဢပျတ်ႈ ဢၼ် ၵူဝ်ႈၵိူၵ်ႇ ဢၼ် ယူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ လႄႈ ယူႇ ၼိမ် ၼိမ် လီ လီ လူၺ်ႈ ၵၼ် တင်း မၼ်းၸဝ်ႈ တႃႉ။- 15ဢွၼ်ၵၼ် ယိုၼ်ႈ မၢတ်ႈ တၢင်း ဢၼ် ၸဝ်ႈၽြႃး ႁဝ်း ယိူၼ်ႉၸႂ် ၼၼ်ႉ၊ပဵၼ် တၢင်း ဢၼ် ၵႄႇၶျွတ်ႈ ဢဝ် တႃႉ။ မႅၼ်ႈ ၼင်ႇ ဢၼ် ၼွင်ႉ ႁၵ်ႉ ႁဝ်း ပေႃးလု၊တႅမ်ႈ ပၼ် ၵႂႃႇ တီႈ သူ၊ၸွမ်းၼင်ႇ ၺၢၼ်ႇ ပိင်ႇၺႃႇ ဢၼ် မၼ်း လႆႈ ၶၢမ်ႇ ဢဝ် ၼၼ်ႉ ၵေႃႈ၊- 16ၵႃႈၼႂ်း လိၵ်ႈ တြႃး မၼ်း ၵူႈ ၽိုၼ် ၼၼ်ႉ လႆႈ လၢတ်ႈ ထိုင် လွင်ႈတၢင်း ၸိူဝ်း ၼႆႉ ဝႆႉ ယဝ်ႉ ဢေႃႈ။ ၵႃႈၼႂ်း လိၵ်ႈ မၼ်း ၸိူဝ်း ၼၼ်ႉ၊ၵမ်ႈၽွင်ႈ ၵေႃႈ ႁု ပွင်ႇၸႂ် ယၢပ်ႇ ၼႃႇ လႄႈ ၶဝ် ၸိူဝ်း ဢၼ် ဢမ်ႇ ႁု လီ၊ဢိၵ်ႇတင်း ၶဝ် ၸိူဝ်း ဢၼ် ၸႂ် ဢမ်ႇ တႄႇ ဢမ်ႇ မၼ်ႈ ၼၼ်ႉ ဢွၼ်ၵၼ် ၶွမ်ႈ ပိၼ်ႈ တြႃး ၸိူဝ်း ၼၼ်ႉ၊ဢိၵ်ႇတင်း ၵျၢမ်းလိၵ်ႈ တၢင်ႇ ၶေႃႈ ၸိူဝ်း ၼၼ်ႉ ပႅတ်ႈ၊ၸိူဝ်ႉ ၼင်ႇ ဢၼ် ၶဝ် ႁဵတ်း ႁႂ်ႈ တူဝ် ၶဝ် လုလႅဝ် ၵႂႃႇ ၼၼ်ႉ ဢေႃႈ။ 17ၵေႃႉသႄႈ ၶဝ်႟။ သူ ၸမ်ႉ၊ပေႃး လႆႈ ႁု လွင်ႈတၢင်း ၼႆႉ ယဝ်ႉ ယဝ်ႉ လႄႈ ၼင်ႇ ႁိုဝ် သူ တၵ်း ဢမ်ႇ လွင်ႈ ၸွမ်း ၵႂႃႇ ၵႃႈၼႂ်း တၢင်းၽိတ်း ၵူၼ်း ဢၼ် ဢမ်ႇတြႃး ၸိူဝ်း ၼၼ်ႉ၊ဢိၵ်ႇတင်း တၵ်း ဢမ်ႇ သုတ်ႉယွမ်း ၵႂႃႇ ၵႃႈၼႂ်း တၢင်း ဢၼ် တႄႇ မၼ်ႈၶိူင်ႇ ယူႇ ၼၼ်ႉ ၸိုင်၊ဢွၼ်ၵၼ် ဝႆႉ သတိ လီ လီ တႃႉ။- 18ဢွၼ်ၵၼ် ၶိုၼ်ႈယႂ်ႇမႂ်ႇသုင် မႃး ၵႃႈၼႂ်း ၵျေးၸူး ၸဝ်ႈ၊ဢိၵ်ႇတင်း ၼႂ်း တၢင်း ဢၼ် ႁုၸၵ်း ၸဝ်ႈၽြႃး ႁဝ်း၊ၸဝ်ႈ ၵႄႇၶျွတ်ႈ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊ၼၼ်ႉ တႃႉ။ ႁႂ်ႈ မၼ်းၸဝ်ႈ ၼၼ်ႉ မီး မုၼ်သရေႇ ၸႃႉၸဵမ် မိူဝ်ႈလဵဝ် လႄႈ သိုပ်ႇၵႂႃႇ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။


text: 1မိူဝ်ႈ ဢၼ် ၸဝ်ႈ ယေႇသု၊သွၼ်ပၼ် လွင်ႈတၢင်း တင်းသဵင်ႈတင်းလူင် ၸိူဝ်း ၼႆႉ ယဝ်ႉ ၸိုင်၊လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊- 2"ၸွမ်းၼင်ႇ ဢၼ် သူ ႁု ယူႇ ၼၼ်ႉ ဢဝ် ၼႆႉ ၵႂႃႇ သွင် ဝၼ်း တၵ်း ပဵၼ် ပွႆး ပသၶႃႇ၊ဢေႃႈ။ မိူဝ်ႈ ၼၼ်ႉ ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ႁႂ်ႈလႆႈ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 3ၽွင်းယၢမ်း ၼၼ်ႉ၊ယဵၸ်ႈပရေႃးႁဵၵ်ႈ လူင် ၶဝ် ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵူၼ်း မဵဝ်း ၵျူး၊ၶဝ် ဢွၼ်ၵၼ် ၸုတုမ် ၵၼ် ၼႂ်း ႁေႃ ႁိူၼ်း ၵယႃႇၽႃႉ၊ဢၼ် ပဵၼ် ႁူဝ်ၼႃႈ ယဵၸ်ႈပရေႃးႁဵၵ်ႈ ၶဝ် ၼၼ်ႉ လႄႈ၊- 4တိူင်ႇပၢင်ႇ ၵၼ် ႁႂ်ႈလႆႈ ႁဵတ်း တၢင်း ပရိယႄႇ တိဢဝ် ၸဝ်ႈ ယေႇသု၊သေလႄႈ ဢဝ်တၢႆ ဢေႃႈ။- 5ၶဝ် တင်းသဵင်ႈ ၽွမ်ႉၵၼ် လႄႈ ဝႃႈ၊ "ၵူဝ် ၵူၼ်း တင်းလၢႆ တၵ်း တူင်ႉ တၵ်း တိူၼ်ႇ လႄႈ ၼႂ်း ဝၼ်း ပွႆး ပသၶႃႇ၊ၼႆႉ ၸိုင်၊ယႃႇပေ ၼႅတ်ႈ ႁဵတ်း လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 6ၼႂ်း ဝၼ်း ဢၼ် ၸဝ်ႈ ယေႇသု၊ယင်း မီး ယူႇ တီႈ ဝၢၼ်ႈ ပေႇထၼိ၊ၼႂ်း ႁိူၼ်း သိမုၼ်ႇ၊ဢၼ် ယၢမ်ႈ ပဵၼ် တုတ်ႈ ၼၼ်ႉ ယူႇ ၸိုင်၊- 7မႄႈယိင်း ၵေႃႉ ၼိုင်ႈ ဢဝ် တဝ်ႈ ႁိၼ် ၶၢဝ် ဢၼ် တဵမ် ဝႆႉ တင်း ၼမ်ႉမၼ်း ႁွမ် ဢၼ် ၵႃႈယႂ်ႇ ၼႃႇ ၼၼ်ႉ တဝ်ႈ ၼိုင်ႈ မႃး သေယဝ်ႉ၊သွၼ်းလေႃႇ ထွၵ်ႇ သႂ်ႇ တီႈ ၼိူဝ် ႁူဝ် မၼ်းၸဝ်ႈ ယၢမ်း မိူဝ်ႈ ဢၼ် မၼ်းၸဝ်ႈ ယင်း တိုၵ်ႉ ၵိၼ် တၢင်းၵိၼ် ယူႇ ၼၼ်ႉ ဢေႃႈ။- 8တပႄးၸဝ်ႈ ၸိူဝ်း ၼၼ်ႉ ႁၼ် လႄႈ ၶႂ်ႈၸႃႉ ၼႃႇ လူင်လၢင် လႄႈ လၢတ်ႈ ဝႃႈ၊ "ႁဵတ်းသင် လႄႈ ႁႂ်ႈ သုမ်း ပႅတ်ႈ ၼမ်ႉမၼ်း ႁွမ် လၢႆ လၢႆ ၸိူဝ်ႉ ၼင်ႇ ႁိုဝ်။- 9ၼမ်ႉမၼ်း ႁွမ် ၼႆႉ၊ထုၵ်ႇလီ ၶၢႆ ဢဝ် ၵႃႈၶၼ် မၼ်း ဢၼ် ယႂ်ႇ ၼႃႇ ၼၼ်ႉ သေယဝ်ႉ၊ဢဝ် ငိုၼ်း ၼၼ်ႉ ၸႃႇၵႃႉ ပၼ် တီႈ ၵူၼ်းယၢၵ်ႈ ၵူၼ်းၽၢၼ် တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 10ၸဝ်ႈ ယေႇသု၊ႁု လွင်ႈတၢင်း ဢၼ် ၶဝ် လၢတ်ႈၸႃ ၵၼ် ၼၼ်ႉ လႄႈ လၢတ်ႈ တီႈ ၶဝ် လႄႈ ဝႃႈ၊ "သူ ယႃႉ ၸေႇတၼႃႇ မႄႈယိင်း ၼႆႉ ႁဵတ်းသင်။ လွင်ႈတၢင်း ဢၼ် မၼ်း ႁဵတ်း ၵႂႃႇ ၼႆႉ၊ ပဵၼ် ဢၼ် ႁၢင်ႈလီႁၢင်ႈငၢမ်း ပုၼ်ႈ ၵဝ် ဢေႃႈ။- 11ၵူၼ်းယၢၵ်ႈ ၵူၼ်းၽၢၼ် မီး ယူႇ လူၺ်ႈ ၵၼ် တင်း သူ တႃႇသေႇ ဢေႃႈ။ ၵဝ် ၸမ်ႉ၊တၵ်း ယူႇ လူၺ်ႈ ၵၼ် တင်း သူ တႃႇသေႇ ဢမ်ႇၸႂ်ႈ။- 12လွင်ႈ ဢၼ် မၼ်း ထွၵ်ႇ ၼမ်ႉမၼ်း ႁွမ် သႂ်ႇ ၵႃႈၼိူဝ် တူဝ် ၵဝ် ၼႆႉ၊ ပဵၼ် တၢင်း ဢၼ် မႄးႁႅၼ်း ပုၼ်ႈ ဢၼ် တၵ်း သၢင်းၵျူဝ်ႇ တူဝ် ၵဝ် ၼၼ်ႉ ယဝ်ႉ။- 13ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ၵႃႈတီႈ ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၵႃႈၼိူဝ် ၵမ်ႇၽႃႇ ၵူႈတီႈၵူႈလႅၼ် ၼၼ်ႉ၊ လွင်ႈတၢင်း ဢၼ် မၼ်း ႁဵတ်း ယဝ်ႉ ၼႆႉ တၵ်း လႆႈ ဢုပ်ႇ လႆႈ လၢတ်ႈ ၼႂ်း တၢင်း ဢၼ် ၶုၵ်းၸႂ်လႆႈ ၶႆႈၸႂ်ထူပ်း မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ၼၼ်ႉ၊ၼႂ်း တပႄးၸဝ်ႈ သိပ်း သွင် ၵေႃႉ ၼၼ်ႉ၊ၵေႃႉ ၼိုင်ႈ ဢၼ် လႆႈ ၸိုဝ်ႈ ယုတႃႉ ဢိသၵႃႇရေႇဢုတ်ႈ၊ၼၼ်ႉ ၵႂႃႇၸူး ယဵၸ်ႈပရေႃးႁဵၵ်ႈလူင် ၶဝ် သေလႄႈ၊- 15လၢတ်ႈ ဝႃႈ၊ "ပေႃး ၵဝ်ၶႃႈ ဢဝ် ၸဝ်ႈ ယေႇသု၊ၶၢႆ ပၼ် ၼႂ်း မိုဝ်း သူ ၸဝ်ႈ ၸိုင်၊တၵ်း ပၼ် ၵဝ်ၶႃႈ ၵႃႈႁိုဝ် ၶႃႈ၊" ဝႃႈ ၼင်ႇ ၼႆ သေယဝ်ႉ၊ၶဝ် ၵေႃႈ ၼပ်ႉဢၢၼ်ႇ ငိုၼ်း သၢမ် သိပ်း ၶႅပ်း သေယဝ်ႉ၊ ပၼ် မၼ်း သေ ဢေႃႈ။- 16တႄႇ ဢဝ် ဝၼ်း ၼၼ်ႉ လႄႈ မၼ်း ႁႃ ဢၶႂၢင်ႉ ဢၼ် သၢင်ႇထုၵ်ႇ ႁႂ်ႈလႆႈ ဢဝ် မၼ်းၸဝ်ႈ ဢၢပ်ႈ ဢေႃႈ။ 17ဝၼ်း တီႈ ၼိုင်ႈ ၼႂ်း ပွႆး ၵိၼ် ၶဝ်ႈမုၼ်း ဢၼ် ဢမ်ႇ ပႃး ၸိူဝ်ႉပႅင်ႈ ၼၼ်ႉ၊တပႄးၸဝ်ႈ တင်းလၢႆ မႃး ၸူး တီႈ ၸဝ်ႈ ယေႇသု၊သေလႄႈ လဝ်ႈထၢမ် ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ မႄးႁႅၼ်း ပုၼ်ႈ ဢၼ် ၸဝ်ႈႁဝ်း တေ ၵိၼ် ပွႆး ပသၶႃႇ၊ၵႃႈတီႈလႂ် ၶႃႈ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 18မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "သူ ၵႂႃႇၸူး ၵႃႈတီႈ ႁိူၼ်း ၵေႃႉ ၼိုင်ႈ ၵႃႈၼႂ်း ဝဵင်း သေလႄႈ လၢတ်ႈ တီႈ မၼ်း လႄႈ ဝႃႈ၊ 'သြႃႇ ၸဝ်ႈ သင်ႇ လၢတ်ႈ လႄႈ ဝႃႈ၊ၶိင်ႇၼႃႇရီႇ ၵဝ် ႁွတ်ႈမႃး ယဝ်ႉ။ ၵဝ် ဢိၵ်ႇတင်း တပႄး ၵဝ် တင်းလၢႆ တေ ၶၢမ်ႇပွႆး ပသၶႃႇ၊ၵႃႈၼႂ်း ႁိူၼ်း မႂ်း ဢေႃႈ၊' ဝႃႈ ၼင်ႇ ၼႆ တႃႉ၊" ဝႃႈ ၼင်ႇ ၼႆ ဢေႃႈ။ 19တပႄးၸဝ်ႈ ၸိူဝ်း ၼၼ်ႉ ၵေႃႈ၊ၵႃႈ ဢၼ် ၸဝ်ႈ ယေႇသု၊သင်ႇ လၢတ်ႈ ၼၼ်ႉ မႄးႁႅၼ်း ပွႆး ပသၶႃႇ၊ဝႆႉ ဢေႃႈ။ 20မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၸိုင်၊ၸဝ်ႈ ယေႇသု၊ၼင်ႈ ၵိၼ် ပွႆး ပသၶႃႇ၊လူၺ်ႈ ၵၼ် တင်း တပႄးၸဝ်ႈ သိပ်း သွင် ပႃး ၼၼ်ႉ ဢေႃႈ။- 21ယၢမ်း မိူဝ်ႈ ဢၼ် ၶဝ် ယင်း တိုၵ်ႉ ၵိၼ် ယူႇ ၼၼ်ႉ မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ သူ ၸမ်ႉ၊ၼႂ်း သူ ၼႆႉ ၵေႃႉ ၼိုင်ႈ တၵ်း ဢဝ် ၵဝ် ဢၢပ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၶဝ် ၸိူဝ်း ၼၼ်ႉ၊တူၵ်းၸႂ် ၼႃႇ လႄႈ ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ၊ဢွၼ်ၵၼ် လဝ်ႈထၢမ် လႄႈ ဝႃႈ၊ "ၸဝ်ႈႁဝ်း။ ပဵၼ် ၵဝ်ၶႃႈ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵေႃႉ ဢၼ် ဢဝ် ၶဝ်ႈမုၼ်း ၸုမ်ႇ ၼႂ်း ဝၢၼ် ႁူမ်ႈ လူၺ်ႈ ၵၼ် တင်း ၵဝ် ၼၼ်ႉ တၵ်း ဢဝ် ၵဝ် ဢၢပ်ႈ ဢေႃႈ။- 24ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇတၢႆ ၸိူဝ်ႉ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ ၵေႃႉ ဢၼ် ဢဝ် ၸဝ်ႈ လုၵ်ႈၵူၼ်း၊ၶၢႆ ၼၼ်ႉ။ မၼ်း မီး ဢႃႉမၢင်ႇၵလႃႇ ယဝ်ႉ ဢေႃႈ။ ပေႃး မၼ်း ဢမ်ႇ ၵိူတ်ႇလဵင်ႉ မႃး ၸိုင်၊ယဵင်ႈၶႅၼ်း တၵ်း လီ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ယုတႃႉ ဢိသၵႃႇရေႇဢုတ်ႈ၊ၵေႃႉ ဢၼ် တၵ်း ဢဝ် မၼ်းၸဝ်ႈ ၶၢႆ ၼၼ်ႉ ၵေႃႈ ပိုတ်ႇ ပၢၵ်ႇ လဝ်ႈထၢမ် လႄႈ ဝႃႈ၊ "သြႃႇ ၸဝ်ႈ။ ၸဝ်ႈႁဝ်း ၶႃႈ ၶႂ်ႈဝႃႈ ပဵၼ် ၵဝ်ၶႃႈ ၶႃႈ ႁိုဝ်း၊" ဝႃႈ ၼင်ႇ ၼႆ လႄႈ။ မၼ်းၸဝ်ႈ ၵေႃႈ ဝႃႈ၊ "မႅၼ်ႈ ၼင်ႇ ဢၼ် မႂ်း လၢတ်ႈ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 26ၼႂ်း မိူဝ်ႈ ဢၼ် ၶဝ် ယင်း တိုၵ်ႉ ၵိၼ် ယူႇ ၼၼ်ႉ ၸိုင်၊ၸဝ်ႈ ယေႇသု၊ဢဝ် ၶဝ်ႈမုၼ်း လႄႈ သူးတွင်း ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ ဝိတ်း ၶဝ်ႈမုၼ်း သေယဝ်ႉ၊မႅင်ႇ ပၼ် တီႈ တပႄးၸဝ်ႈ တင်းလၢႆ လႄႈ လၢတ်ႈ ဝႃႈ၊ "ၶဝ်ႈမုၼ်း ၼႆႉ ပဵၼ် တူဝ် ၵဝ် ဢေႃႈ။ ဢွၼ်ၵၼ် ဢဝ် လႄႈ ၵိၼ် တႃႉ၊" ဝႃႈ ၼင်ႇ ၼႆ ဢေႃႈ။ 27ဝၢႆးသေ ၼၼ်ႉ၊မၼ်းၸဝ်ႈ ယိပ်း ဢဝ် ၵွၵ်း လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ ပၼ် တီႈ ၶဝ် လႄႈ ဝႃႈ၊ "သူ ၵူႈၵေႃႉၵူႈၵူၼ်း ဢွၼ်ၵၼ် ၵိၼ် တႃႉ။- 28ၵွၵ်း ၼႆႉ ၸမ်ႉ၊ပဵၼ် လိူတ်ႈ ၵဝ် ဢၼ် ၸၢပ်ႈသႅင်ႇ ၵၼ် တင်း ပတိၺိၺ်ႇ ၵတိ ၽြႃးပဵၼ်ၸဝ်ႈ ဢၼ် မႂ်ႇ၊လိူတ်ႈ ၵဝ် ဢၼ် သွၼ်းလေႃႇ ႁႂ်ႈလႆႈ ပွႆႇလွတ်ႈ ဢပျတ်ႈ ၵူၼ်း ၼမ်ၼႃႇ ဢေႃႈ။- 29ၵဝ် ဝႃႈ တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ၼမ်ႉမၢၵ်ႇၸပိတ်ႉ ၼႆႉ ထႅင်ႈ တေႃႇထိုင်ႁွတ်ႈ ဝၼ်း ဢၼ် ၵဝ် လႆႈ ၵိၼ် ၼမ်ႉမၢၵ်ႇၸပိတ်ႉ ဢၼ် မႂ်ႇ လူၺ်ႈ ၵၼ် တင်း သူ ၼႂ်း မိူင်း ပေႃႈၸဝ်ႈ ၵဝ် ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 30လိုၼ်း ၼၼ်ႉ၊ၶဝ် ႁဵတ်းၵႂၢမ်း ထမ်ႇမႃႉ သေယဝ်ႉ၊ဢွၵ်ႇ ၵႂႃႇၸူး ၵႃႈတီႈ လွႆ သၢၼ်ႇလုၼ်ႇ၊ပုၼ်ႉ သေ ဢေႃႈ။ 31မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၼႂ်း ၶိုၼ်း ၼႆႉ ၵမ်းလဵဝ် သူ ၵူႈ ၵေႃႉ တၵ်း ပၢႆႈ ပႅတ်ႈ ၵဝ်၊ဢၼ် တၵ်း မႅၼ်ႈ ၸွမ်းၼင်ႇ တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ဝႆႉ ဝႃႈ၊ 'ၵဝ် တၵ်း ဢဝ်တၢႆ ၵူၼ်း လဵင်ႉ သူဝ်း လႄႈ၊သူဝ်း ၵႃႈၼႂ်း ၽုင် တၵ်း ၽၢတ်ႇၽႄ ၵၼ် ဢေႃႈ၊' မီး မႃး ၼင်ႇ ၼႆ ၼၼ်ႉ ဢေႃႈ။- 32ၼႂ်းဝႃႈၼၼ် သေၵေႃႈ မိူဝ်ႈ ဢၼ် ၵဝ် လုၵ်ႉ သေ ၵႃႈ တၢင် တၢႆ ၶိုၼ်းလိပ်း ယဝ်ႉ ၼၼ်ႉ၊ၵဝ် တၵ်း ၵႂႃႇ ၵႃႈတီႈ ဢိူင်ႇ ၵႃႇလိလႄး၊ပုၼ်ႉ ဢွၼ်တၢင်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 33ပေႇတရု၊ပိုတ်ႇ ပၢၵ်ႇ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ပိၵ်ႉသမ်ႉ ၶဝ် ၸိူဝ်း ၼႆႉ ၵူႈ ၵေႃႉ တၵ်း ပၢႆႈ ပႅတ်ႈ ၸဝ်ႈႁဝ်း သေၵေႃႈ၊ၵဝ်ၶႃႈ တၵ်း ဢမ်ႇ ပၢႆႈ ပႅတ်ႈ ၸဝ်ႈႁဝ်း လႃးလႃး ၶႃႈ၊" ဝႃႈ ၼင်ႇ ၼႆ ဢေႃႈ။ 34မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ပေႇတရု၊လႄႈ ဝႃႈ၊ "ၵဝ် လၢတ်ႈ တီႈ မႂ်း ၸမ်ႉ၊ၼႂ်း ၶိုၼ်း ၼႆႉ ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် ၼၼ်ႉ ၸိုင်၊မႂ်း တၵ်း ဝႃႈ မႂ်း ဢမ်ႇ ႁုၸၵ်း ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ပေႇတရု၊ၶိုၼ်း လၢတ်ႈ လႄႈ ဝႃႈ၊ "ပိၵ်ႉသမ်ႉ ၵဝ်ၶႃႈ တၵ်း လႆႈ တၢႆ လူၺ်ႈ ၸဝ်ႈႁဝ်း သေၵေႃႈ ၵဝ်ၶႃႈ တၵ်း ဢမ်ႇ ဝႃႈ ၸိူဝ်ႉ ၼင်ႇ ၼၼ် သေပွၵ်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ တပႄးၸဝ်ႈ တၢင်ႇၵေႃႉ ၸိူဝ်း ၼၼ်ႉ ၵေႃႈ ဢွၼ်ၵၼ် လၢတ်ႈ မိူၼ် မိူၼ် ၵၼ် ဢေႃႈ။ 36ၸဝ်ႈ ယေႇသု၊ဢိၵ်ႇတင်း တပႄးၸဝ်ႈ ၸိူဝ်း ၼၼ်ႉ၊ ႁွတ်ႈထိုင် ၵႂႃႇ ၵႃႈတီႈ ဢၼ် ႁွင်ႉ ႁဵၵ်ႈ ဝႃႈ၊ၵေႇသႃႉသေႇမၼိ၊ၼၼ်ႉ ယဝ်ႉ ၸင်ႇ၊လၢတ်ႈ တီႈ ၶဝ် လႄႈ ဝႃႈ၊ "ၸူဝ်ႈ ဢၼ် ၵဝ် ၵႂႃႇ သူးတွင်း ၵႃႈတီႈ ပုၼ်ႉ ယူႇ ၼၼ်ႉ ၸိုင်၊သူ ဢွၼ်ၵၼ် ၼင်ႈ ပႂ်ႉထႃႈ ၵႃႈတီႈ ၼႆႈ တႃႉ၊" ဝႃႈ ၼင်ႇ ၼႆ သေယဝ်ႉ၊- 37ႁွင်ႉ ဢဝ် ပေႇတရု၊တင်း လုၵ်ႈၸၢႆး ၸေႇပေႇတႄး၊သွင် ၵေႃႉ ၼၼ်ႉ ပႃး လူၺ်ႈ မၼ်းၸဝ်ႈ ၵႂႃႇ ဢေႃႈ။ မိူဝ်ႈ ၼၼ်ႉ၊ တၢင်း ဢၼ် မႆႈၸႂ် ၶီၸႂ် လႄႈ ယၢပ်ႇၸႂ် ၵိၼ်းၸႂ် ၼႃႇ ၼၼ်ႉ၊ တူၵ်း ႁွတ်ႈ ၵႃႈၼိူဝ် မၼ်းၸဝ်ႈ ၼႃႇ လူင်လၢင် လႄႈ၊- 38လၢတ်ႈ တီႈ ၶဝ် လႄႈ ဝႃႈ၊ "ၸႂ် ၵဝ် ၼႆႉ တုၵ်ႉၶႃႉ ၼႃႇ လူင်လၢင် ထၢၼ်ႈပေႃး ၸမ် တၵ်း တၢႆ ဢေႃႈ။ ယူႇ ၵႃႈတီႈ ၼႆႈ လႄႈ ပႂ်ႉထႃႈ ယူႇ လူၺ်ႈ ၵၼ် တင်း ၵဝ် တႃႉ၊" ဝႃႈ ၼင်ႇ ၼႆ ဢေႃႈ။ 39မၼ်းၸဝ်ႈ ၶိုၼ်ႈ ၵႂႃႇ ပႃႈၼႃႈ ထႅင်ႈ ဢိတ်းၼိုင်ႈ သေယဝ်ႉ၊ ၶုပ်ႉမူပ်ႇ လႄႈ သူးတွင်း ဝႃႈ၊ "ဢူဝ်း၊ပေႃႈၸဝ်ႈ ၵဝ် တီႈၶႃႈ။ ပေႃး ပဵၼ် လႆႈ ၸိုင် ၶႅၼ်းတေႃႈ ႁႂ်ႈ ၵွၵ်း ၼႆႉ ပိူင်ႈ သေ ၵဝ်ၶႃႈ သေၵမ်း တီႈၶႃႈ။ ၼႂ်းဝႃႈၼၼ် သေၵေႃႈ၊ယႃႇ ႁႂ်ႈ ပဵၼ် ဢလူဝ်ႇ ၵဝ်ၶႃႈ၊ ႁႂ်ႈ ပဵၼ် ဢလူဝ်ႇ ၸဝ်ႈႁဝ်း သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 40မၼ်းၸဝ်ႈ ၶိုၼ်း မႃး တီႈ တပႄးၸဝ်ႈ သၢမ် ၵေႃႉ ၼၼ်ႉ လႄႈ ထူပ်း ႁၼ် ၶဝ် ၼွၼ်းလပ်း ယူႇ သေယဝ်ႉ၊လၢတ်ႈ တီႈ ပေႇတရု၊လႄႈ ဝႃႈ၊ "သူ သၢမ် ၵေႃႉ ၼႆႉ တႃႇ တေ ပႂ်ႉထႃႈ လူၺ်ႈ ၵဝ် ၶိင်ႇ ၸူဝ်ႈၼိုင်ႈ မွင်းၵူၺ်း ၼၼ်ႉ ၵေႃႈ ဢမ်ႇ တၢတ်ႈၼိူင်ႇ လႆႈ ႁိုဝ်း။- 41လွင်ႈ ၼင်ႇ ႁိုဝ် တၵ်း ဢမ်ႇ လႆႈ လူင်း ၵႂႃႇ ၵႃႈၼႂ်း တၢင်း ဢၼ် ၸၢမ်းတူၺ်း ယႃႉ ၵဝ်း ႁႅင်း ၼႃႇ ၼၼ်ႉ ၸိုင်၊သူးတွင်း လႄႈ ပႂ်ႉထႃႈ ယူႇ တႃႉ။ ၸႂ်ဝိၺိၺ်ႇ ႁႅင်း ၸေႇတၼႃႇ သေၵေႃႈ ၼိူဝ်ႉလိူတ်ႈ ၵူၼ်း ႁႅင်း လဵၵ်ႉ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 42မၼ်းၸဝ်ႈ သမ်ႉ ၵႂႃႇ ထႅင်ႈ ၵမ်းၼိုင်ႈ လႄႈ သူးတွင်း လႄႈ ဝႃႈ၊ "ဢူဝ်း ပေႃႈၸဝ်ႈ ၵဝ်ၶႃႈ။ ပေႃး ၵွၵ်း ၼႆႉ ဢမ်ႇ ဝႄႈ ပိူင်ႈ သေ ၵဝ်ၶႃႈ လႆႈ ၸိုင်၊ၵဝ်ၶႃႈ တေ လႆႈ ၵိၼ် ၵွၵ်း ၼႆႉ လႄႈ ၶႅၼ်းတေႃႈ ႁႂ်ႈ ပဵၼ် ၸွမ်း ဢလူဝ်ႇ ၸဝ်ႈႁဝ်း မီး ၼၼ်ႉ သေၵမ်း တီႈၶႃႈ၊" ဝႃႈ ၼင်ႇ ၼႆ သူးတွင်း ယဝ်ႉ ၸင်ႇ၊- 43ၶိုၼ်း မႃး ၸူး တီႈ ၶဝ် ထႅင်ႈ လႄႈ ထူပ်း ႁၼ် ၶဝ် ၼွၼ်းလပ်း ယူႇ ထၢၼ်ႈပေႃး ဢမ်ႇ မိုၼ်းတႃ လႆႈ ၼၼ်ႉ ဢေႃႈ။ 44မၼ်းၸဝ်ႈ ၸင်ႇ ပႅတ်ႈ ၶဝ် ဝႆႉ သေယဝ်ႉ၊သမ်ႉ ၶိုၼ်း ၵႂႃႇ သူးတွင်း ထႅင်ႈ ပွၵ်ႈ တီႈ သၢမ်၊သူးတွင်း ၸွမ်းၼင်ႇ ၶေႃႈၵႂၢမ်း ၵမ်း ဢွၼ်တၢင်း ၼၼ်ႉ ဢေႃႈ။- 45လိုၼ်း ၼၼ်ႉ၊မၼ်းၸဝ်ႈ ၶိုၼ်း မႃး ၸူး တီႈ တပႄးၸဝ်ႈ ၸိူဝ်း ၼၼ်ႉ လႄႈ လၢတ်ႈ ဝႃႈ၊ "သူ ယင်း တိုၵ်ႉ လိုဝ်ႈႁိူဝ်ႉ ၼွၼ်းလပ်း ယူႇ လူးၵွၼ်ႇ ႁိုဝ်း။ တူၺ်း လူး။ ၶိင်ႇၼႃႇရီႇ ဢၼ် တၵ်း ဢဝ် ၸဝ်ႈ လုၵ်ႈၵူၼ်း၊ဢၢပ်ႈ ၼႂ်း မိုဝ်း ၵူၼ်းႁၢႆႉ တင်းလၢႆ ၼၼ်ႉ မႃး ထိုင် ယဝ်ႉ။- 46လုၵ်ႉ တႃႉ။ ဢွၼ်ၵၼ် ၵႂႃႇ တႃႉ ႁဝ်း။ ႁၼ် ႁိုဝ်း။ ၵေႃႉ ဢၼ် ဢဝ် ၵဝ် ဢၢပ်ႈ ၼၼ်ႉ ႁွတ်ႈမႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 47ၼႂ်း မိူဝ်ႈ ဢၼ် ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼႆ ယူႇ ၼၼ်ႉ ၸိုင်၊ယုတႃႉ ဢိသၵႃႇရေႇဢုတ်ႈ၊ဢၼ် ၶဝ်ႈပႃး ၵႃႈၼႂ်း သိပ်း သွင် ပႃး ၼၼ်ႉ ႁွတ်ႈမႃး လူၺ်ႈ ၵၼ် တင်း ၵူၼ်း ၼမ်ၼႃႇ ဢၼ် ပႃး လၢပ်ႇ ပႃး လႅဝ်း တင်း ၶွၼ်ႉ ပေႃႉ တင်းလၢႆ ဢေႃႈ။ ၶဝ် ၸိူဝ်း ၼၼ်ႉ ပဵၼ် ၵူၼ်း ဢၼ် ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၼႂ်း ၽႃႇသႃႇ ၵျူး၊ၶဝ် ပွႆႇၸႂ်ႉ မႃး ဢေႃႈ။- 48ၵွပ်ႈပိူဝ်ႈ ၵေႃႉ ဢၼ် ဢဝ် မၼ်းၸဝ်ႈ ၶၢႆ ၼၼ်ႉ၊သႂ်ႇ သူပ်း သႂ်ႇ ၵႂၢမ်း ဝႆႉ လႄႈ ဝႃႈ၊ "ပေႃး ၵေႃႉ ဢၼ် ၵဝ် ၼူမ် လႄႈ တၵ်ႉလၢတ်ႈ ၼၼ်ႉ ပဵၼ် မၼ်း ယဝ်ႉ။ တိဢဝ် တႃႉ၊" ဝႃႈ ၼင်ႇ ၼႆ ဝႆႉ ယဝ်ႉ ဢေႃႈ။ 49မိူဝ်ႈ ဢၼ် ယုတႃႉ၊ႁွတ်ႈမႃး ၼၼ်ႉ မၼ်း ၵႂႃႇၸူး တီႈ ၸဝ်ႈ ယေႇသု၊ၵမ်းလဵဝ် လႄႈ လၢတ်ႈ ဝႃႈ၊ "သြႃႇ ၸဝ်ႈ။ ႁႂ်ႈ မီး မၢင်ႇၵလႃႇ သေၵမ်း ၶႃႈ၊" ဝႃႈ ၼင်ႇ ၼႆ သေလႄႈ ၼူမ် မၼ်းၸဝ်ႈ ဢေႃႈ။ 50ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵေႃႉ႟။ ၵႃႈ ၼင်ႇ ဢၼ် မႂ်း မႃး ႁႂ်ႈလႆႈ ႁဵတ်း ၼၼ်ႉ ႁဵတ်း ဝႆး ဝႆး တႃႉ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၶဝ် ၼၼ်ႉ မႃး လႄႈ တိမတ်ႉ ဢဝ် မၼ်းၸဝ်ႈ သေ ဢေႃႈ။- 51ၼႂ်း ၶဝ် ၸိူဝ်း ဢၼ် ပႃး ၸွမ်း ၸဝ်ႈ ယေႇသု၊ၼၼ်ႉ ၵေႃႉ ၼိုင်ႈ၊ ထွတ်ႇ လႅဝ်း မၼ်း ၽၼ်း မႅၼ်ႈ ဝၢၼ်ႁူ ၵူၼ်း ၵေႃႉ ၼိုင်ႈ၊ဢၼ် ပဵၼ် ၶႃႈ ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၶၢတ်ႇ တူၵ်း ၵႂႃႇ ဢေႃႈ။- 52ၸဝ်ႈ ယေႇသု၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ဢဝ် လႅဝ်း မႂ်း သႂ်ႇ ၶိုၼ်း ၵႃႈၼႂ်း ၵပ်း မၼ်း သေတႃႉ။ ၵေႃႉ ဢၼ် ယိပ်း လႅဝ်း ၼၼ်ႉ ၸၢင်ႈ တၢႆ လူၺ်ႈ လႅဝ်း ၵူႈၵေႃႉၵူႈၵူၼ်း ဢေႃႈ။- 53မႂ်း ထၢင်ႇ ၵဝ် တၢတ်ႈၼိူင်ႇ လႆႈ ပုၼ်ႈ ဢၼ် တၵ်း ယွၼ်း ဢဝ် တၢင်း ၸွႆႈ တၢင်း ထႅမ် ၵႃႈတီႈ ပေႃႈၸဝ်ႈ ၵဝ်၊ႁႂ်ႈ ပွႆႇၸႂ်ႉ တပ်ႉ တမၢၼ်ႇၵၢင်ႁၢဝ် ဢမ်ႇၵႃး သိပ်း သွင် တပ်ႉ မႃး ၵႃႈတီႈ ၵဝ် ၼႆႉ ၵမ်းလဵဝ် ၼၼ်ႉ ႁိုဝ်း။- 54ပေႃး လွင်ႈတၢင်း ၸိူဝ်း ၼႆႉ ဢမ်ႇ ပဵၼ် မႃး ၸိုင်၊လွင်ႈ ဢၼ် ၵျၢမ်းလိၵ်ႈ တႅမ်ႈ ဝႆႉ ၼၼ်ႉ၊တၵ်း ပျေႉၸုမ်ႇ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 55ၶိင်ႇ ၼၼ်ႉ၊ၸဝ်ႈ ယေႇသု၊လၢတ်ႈ တီႈ မူႇၵူၼ်း တင်းလၢႆ လႄႈ ဝႃႈ၊ "သူ မၢတ်ႈ ၵဝ် ပဵၼ် ၸူၼ် ဢၼ် ဢွၵ်ႇ ပၢႆႈ လႄႈ သူ ပႃး ဢဝ် လၢပ်ႇလႅဝ်း တင်း ၶွၼ်ႉ ပေႃႉ သေယဝ်ႉ၊မႃး တိဢဝ် ၵဝ် လူင် ပႄႇ။ မိူဝ်ႈ ဢၼ် ၵဝ် ယူႇ လူၺ်ႈ ၵၼ် တင်း သူ ၵူႈဝၼ်း လႄႈ သင်ႇသွၼ် ပၼ် ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ သူ ဢမ်ႇ တိဢဝ် ၵဝ်။- 56ၼႂ်းဝႃႈၼၼ် သေၵေႃႈ၊ၵႃႈ ၼင်ႇ ဢၼ် ပဵၼ် မႃး ၸိူဝ်း ၼႆႉ၊ လႆႈ ပျေႉၸုမ်ႇ လႄႈ ပဵၼ် မႃး ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ တင်းလၢႆ တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ တပႄးၸဝ်ႈ တင်းလၢႆ ပႅတ်ႈ ဝႆႉ မၼ်းၸဝ်ႈ သေလႄႈ ဢွၼ်ၵၼ် လႅၼ်ႈပၢႆႈ ဢေႃႈ။ 57ၶဝ် ၸိူဝ်း ဢၼ် တိဢဝ် ၸဝ်ႈ ယေႇသု၊တင်းလၢႆ ၼၼ်ႉ ဢဝ် မၼ်းၸဝ်ႈ ၵႂႃႇ သူင်ႇ ၵႃႈတီႈ ၶုၼ် ယဵၸ်ႈပရေႃးႁဵၵ်ႈ ၵယႃႇၽႃႉ၊ဢေႃႈ။ ၵႃႈတီႈ ၼၼ်ႈ သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ ၸုတုမ် ၵၼ် ယူႇ ဝႆႉ ယဝ်ႉ ဢေႃႈ။- 58ပေႇတရု၊ယူႇ ဢမ်ႇ ၵႆ ဢမ်ႇ ၸမ် လႄႈ ၸွမ်းလင် ၶဝ် ၵႂႃႇ ထိုင် တီႈ ၼႂ်း ပၢင်ႇ ဝၢင်း ႁေႃ ၶုၼ် ယဵၸ်ႈပရေႃးႁဵၵ်ႈ ၼၼ်ႉ ဢေႃႈ။ ႁႂ်ႈ ပေႃး လႆႈ ႁု လွင်ႈ ဢၼ် တၵ်း ပဵၼ် မႃး ၸိူဝ်ႉ ၼင်ႇ ႁိုဝ် ၼၼ်ႉ ၸိုင်၊မၼ်း ၶဝ်ႈ လႄႈ ၼင်ႈ လူၺ်ႈ ၵၼ် တင်း ၵူၼ်း ပႂ်ႉ ယၢမ်း ၸိူဝ်း ၼၼ်ႉ ယူႇ ဢေႃႈ။- 59မိူဝ်ႈ ၼၼ်ႉ၊ယဵၸ်ႈပရေႃးႁဵၵ်ႈလူင် ဢိၵ်ႇတင်း ၶုၼ်လုမ်း ၸိူဝ်း ဢၼ် ၶဝ်ႈပႃး ၼႂ်း လုမ်းလူင် ဢၼ် ၸီႇယၢင်ႇ တြႃး တင်းသဵင်ႈတင်းလူင် ဢွၼ်ၵၼ် ႁႃ သၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၵႃႈၼိူဝ် ၸဝ်ႈ ယေႇသု၊ႁႂ်ႈလႆႈ ဢဝ် မၼ်းၸဝ်ႈ တၢႆ ဢေႃႈ။- 60ပိၵ်ႉသမ်ႉ ၵူၼ်း ၼမ်ၼႃႇ မႃး ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၼမ်ၼႃႇ ထၼ်ႇ ၼၼ်ႉ သေၵေႃႈ၊ဢမ်ႇ ထူပ်း ဢမ်ႇ ႁၼ် သၢၵ်ႈသေႇ သေ ၸိူဝ်ႉ သေ ပိူင်။ လိုၼ်း ၼၼ်ႉ၊ၵူၼ်း သွင် ၵေႃႉ သုတ်ႉ ၶိုၼ်ႈ ၽၢႆႇၼႃႈ လႄႈ၊- 61လၢတ်ႈ ဝႃႈ၊ "ၵူၼ်း ၵေႃႉ ၼႆႉ လၢတ်ႈ ဝႃႈ၊ 'ၵဝ် တၢတ်ႈၼိူင်ႇ ၵိူၼ်ႇ ယႃႉ ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ သေလႄႈ ၼႂ်း သၢမ် ဝၼ်း ၶိုၼ်း ပူၵ်း ၶိုၼ်း တင်ႈ လႆႈ ဢေႃႈ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 62မိူဝ်ႈ ၼၼ်ႉ၊ၶုၼ် ယဵၸ်ႈပရေႃးႁဵၵ်ႈ လုၵ်ႉၸုၵ်း သေလႄႈ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "တၢင်း ဢၼ် ၶဝ် ယူႇ ၽၢႆႇ ၼိုင်ႈ တင်း မႂ်း လႄႈ ႁဵတ်း ဢမု တေႃႇ မႂ်း ၼၼ်ႉ၊မႂ်း ဢမ်ႇ ၸၢင်ႈ ၶိုၼ်း တွပ်ႇ ၵႃႈသင် ယဝ်ႉ ႁိုဝ်း၊" ဝႃႈ ၼင်ႇ ၼႆ ထၢမ် သေၵေႃႈ၊- 63မၼ်းၸဝ်ႈ ယူႇတဵတ်ႇတဵတ်ႇ ဝႆႉ ယူႇ ဢေႃႈ။ ၶုၼ် ယဵၸ်ႈပရေႃးႁဵၵ်ႈ သမ်ႉ ထၢမ် ထႅင်ႈ လႄႈ ဝႃႈ၊ "တိူင်ႇၵၢဝ်ႇ ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ သေယဝ်ႉ၊ထၢမ် တီႈ မႂ်း ၸမ်ႉ၊လွင်ႈ ဢၼ် မႂ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဝႃႈၼႆ ၸႂ်ႈ တႄႉ ယူႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 64ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ပဵၼ် ၵႃႈ ၼင်ႇ ဢၼ် မႂ်း ဝႃႈ ၼႆႉ ယဝ်ႉ။ ၵူၺ်းၵႃႈ၊ၵဝ် သမ်ႉ လၢတ်ႈ တီႈ သူ ထႅင်ႈ ၸမ်ႉ၊ မိူဝ်းၼႃႈ ထႃႈ လိုၼ်း သူ တၵ်း လႆႈ ႁၼ် ၸဝ်ႈ လုၵ်ႈၵူၼ်း၊ၼင်ႈ ယူႇ ၵႃႈတီႈ ၽၢႆႇၶႂႃ ၸဝ်ႈ ဢၼၼ်ႇတႃႉ တၼ်းၶူဝ်း သေလႄႈ ၶီႇ မွၵ်ႇၵုမ်ႈ လူင်း သေ ၵႃႈၼိူဝ် ၵၢင်ႁၢဝ် မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 65ၵွပ်ႈပိူဝ်ႈ လႆႈ ငိၼ်း ၵႂၢမ်း ၸိူဝ်ႉ ၼင်ႇ ၼႆ ၼၼ်ႉ ၸိုင်၊ၶုၼ် ယဵၸ်ႈပရေႃးႁဵၵ်ႈ ၼၼ်ႉ၊ၸၵ်ႉ သိၵ်ႇ သိူဝ်ႈယၢဝ်း တူဝ်ၸဝ်ႈၵဝ်ႇ သေလႄႈ လၢတ်ႈ ဝႃႈ၊ "ၵေႃႉ ၼႆႉ လၢတ်ႈ ပူၼ်ႉ လၢတ်ႈ လိူဝ် ၽြႃးပဵၼ်ၸဝ်ႈ ယဝ်ႉ။ ႁဝ်း လူဝ်ႇ သၢၵ်ႈသေႇ ၸိူဝ်ႉ ၼင်ႇ ႁိုဝ် ထႅင်ႈ။- 66သူ ၶႂ်ႈ ၸီႇယၢင်ႇ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "မၼ်း ထုၵ်ႇလီ ၶၢမ်ႇ ဢပျတ်ႈ ဢၼ် ထိူၵ်ႈ လႆႈ တၢႆ ဢေႃႈ၊" ဝႃႈ ၼင်ႇ ၼႆ ၽွမ်ႉၵၼ် ၸီႇယၢင်ႇ ဢေႃႈ။ 67မိူဝ်ႈ ၼၼ်ႉ၊ၶဝ် ထူမ်ႇ ၼမ်ႉလၢႆး သႂ်ႇ ၼႃႈ မၼ်းၸဝ်ႈ လႄႈ ဢဝ် တႃမိုဝ်း ထုပ်ႉ ပေႃႉ မၼ်းၸဝ်ႈ ဢေႃႈ။ ၵမ်ႈၽွင်ႈ ၸိူဝ်း ဢၼ် ဢဝ် ၽႃႇမိုဝ်း တူပ်း ၼႃႈ မၼ်းၸဝ်ႈ ၼၼ်ႉ၊- 68လၢတ်ႈ လႄႈ ဝႃႈ၊ "ၸဝ်ႈ ၶရိၸ်ႈ၊႟။ ဢဝ် တင်း ၺၢၼ်ႇ ပရေႃးၽႅတ်ႈ သေလႄႈ ႁေႃးလၢတ်ႈ ပၼ် တီႈ ႁဝ်း လွင်ႈ ဢၼ် ၽူႈလႂ် ပေႃႉ ယႅၼ်ႉ ၸဝ်ႈႁဝ်း ၼၼ်ႉ သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 69ၼႂ်း မိူဝ်ႈ ဢၼ် ပေႇတရု၊ယင်း ၼင်ႈ ယူႇ ၵႃႈ ၼွၵ်ႈ ပၢင်ႇ ဝၢင်း လုမ်း ၶုၼ် ယဵၸ်ႈပရေႃးႁဵၵ်ႈ ယူႇ ၼၼ်ႉ ၸိုင်၊ၵူၼ်းၸႂ်ႉ မႄႈယိင်း ဢွၼ်ႇ ၵႃႈၼႂ်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ၵေႃႉ ၼိုင်ႈ၊မႃး တီႈ မၼ်း လႄႈ လၢတ်ႈ ဝႃႈ၊ "မႂ်း ၼႆႉ ၵေႃႈ ပဵၼ် ၵေႃႉ ဢၼ် ယူႇ လူၺ်ႈ ၵၼ် တင်း ယေႇသု၊ၵူၼ်းမိူင်း ၵႃႇလိလႄး၊ၼၼ်ႉ ၵေႃႉ ၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 70မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊မၼ်း ထဵင် ပႅတ်ႈ ၽၢႆႇၼႃႈ ၵူၼ်း တင်းသဵင်ႈတင်းလူင် လႄႈ ဝႃႈ၊ "ၵဝ် ဢမ်ႇ ႁု လွင်ႈ ဢၼ် မႂ်း လၢတ်ႈ ၼႆႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 71ယၢင်ႈ ဢွၵ်ႇ ၵႂႃႇ ၵႃႈတီႈ ၽၵ်းတူ ဢၼ် ၶဝ်ႈ ပၢင်ႇ ဝၢင်း လုမ်း ၼၼ်ႉ ဢေႃႈ။ မႄႈယိင်း ဢွၼ်ႇ တၢင်ႇၵေႃႉ သမ်ႉ မႃး ႁၼ် မၼ်း လႄႈ လၢတ်ႈ တီႈ ၵူၼ်း ၸိူဝ်း ဢၼ် မီး ယူႇ ၵႃႈတီႈ ႁိမ်း ၼၼ်ႉ လႄႈ ဝႃႈ၊ "မၼ်း ပဵၼ် ၵေႃႉ ဢၼ် ယူႇ လူၺ်ႈ ၵၼ် တင်း ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 72မိူဝ်ႈ ၼၼ်ႉ၊ပေႇတရု၊သမ်ႉ ထဵင် ပႅတ်ႈ ထႅင်ႈ လႄႈ ဝႃႈ၊ "ၵဝ် တိူင်ႇၵၢဝ်ႇ ၵႂၢမ်း သဵတ်ႈၸႃႇ ဝႃႈ။ ၵဝ် ဢမ်ႇ ႁုၸၵ်း ၵူၼ်း ၵေႃႉ ၼၼ်ႉ၊" ဝႃႈ ၼင်ႇ ၼႆ ဢေႃႈ။ 73ယူႇ ထႅင်ႈ ၵမ်းဢွၼ်ႇၼိုင်ႈ ၵူၺ်း၊ၵူၼ်း ၸိူဝ်း ဢၼ် ၸုၵ်း ယူႇ ၵႃႈတီႈ ႁိမ်း ၼၼ်ႉ မႃး တီႈ ပေႇတရု၊လႄႈ ဝႃႈ၊ "ၸႂ်ႈ တႄႉ ယဝ်ႉ။ မႂ်း ပဵၼ် ၵူၼ်း ဢၼ် ၶဝ်ႈပႃး ၵႃႈၼႂ်း ၶဝ် ဢေႃႈ။ ထွၵ်ႈလူၺ်ႈ သဵင် ၵႂၢမ်း မႂ်း လႄႈ ႁု လွင်ႈ မႂ်း လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 74ပေႇတရု၊ၵေႃႈ ၶိုၼ်း ထဵင် ပႅတ်ႈ ထႅင်ႈ လႄႈ ဝႃႈ၊ "ၵဝ် တိူင်ႇၵၢဝ်ႇ ၵႂၢမ်း သဵတ်ႈၸႃႇ လႄႈ ဝႃႈ၊ပေႃး ၵဝ် ဢမ်ႇ လၢတ်ႈ ၵႂၢမ်း ဢၼ် ၸိုဝ်ႈ ဢၼ် ၸႂ်ႈ ၸိုင်၊ႁႂ်ႈ ၽြႃးပဵၼ်ၸဝ်ႈ ၸီႇယၢင်ႇ ၵဝ် တႃႉ။ ၵဝ် ဢမ်ႇ ႁုၸၵ်း ၵူၼ်း ၵေႃႉ ၼၼ်ႉ၊" ဝႃႈ ၼင်ႇ ၼႆ ယဝ်ႉ ၵေႃႈ ၵႆႇ ၶၼ် ၵမ်းလဵဝ် ဢေႃႈ။- 75ပေႇတရု၊ၶုၵ်းၸႂ်လႆႈ ၵႂၢမ်း ဢၼ် ၸဝ်ႈ ယေႇသု၊လၢတ်ႈ ဝႆႉ လႄႈ ဝႃႈ၊ "ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် ၼၼ်ႉ မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ သေယဝ်ႉ၊ဢွၵ်ႇ ၵႂႃႇ ၵႃႈ ၼွၵ်ႈ သေ ႁွင်ႉႁႆႈ ထိုင်ၸႂ်ထိုင်ၶေႃး ၼႃႇ လူင်လၢင် ယူႇ ဢေႃႈ။


text: 1မိူဝ်ႈၼၼ်ႉ၊ၵဝ် လႆႈ ႁၼ် ၵၢင်ႁၢဝ် မႂ်ႇ တင်း လိၼ်မိူင်း မႂ်ႇ ဢေႃႈ။ လွင်ႈ မၼ်း ၸမ်ႉ၊ၵၢင်ႁၢဝ် ၵဝ်ႇ ၵဝ်ႇ တင်း လိၼ်မိူင်း ၵဝ်ႇ ၵဝ်ႇ ၼၼ်ႉ ႁၢႆ ၵႂႃႇ သဵင်ႈ ယဝ်ႉ။ ၼမ်ႉ သမ်ႇမုၵ်ႈတြႃႇ ၵေႃႈ ႁၢႆ ၵႂႃႇ လုမ်း လုမ်း ယဝ်ႉ ဢေႃႈ။- 2ၵဝ် သမ်ႉ ႁၼ် ဝဵင်း မူတ်းၸၢင်ႇ ဢၼ် ဝႃႈ၊ဝဵင်း ယေႇရုသလႅမ်ႇ၊မႂ်ႇ ၼၼ်ႉ လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ ဢၼ် မီး ၵႃႈၼိူဝ် ၵၢင်ႁၢဝ် ၼၼ်ႉ လူင်း မႃး လႄႈ မႄးႁႅၼ်း ဝႆႉ မိူၼ် ၸိူဝ်ႉ ၼင်ႇ ယိင်းသၢဝ် ဢၼ် ႁၢင်ႈၶိူင်ႈ ပုၼ်ႈ ၽူဝ် မၼ်း ၼၼ်ႉ ဢေႃႈ။- 3ၵဝ် လႆႈ ငိၼ်း သဵင် ဢၼ် ယႂ်ႇ ၼႃႇ ဢၼ် လုၵ်ႉ သေ ၵႃႈတီႈ ပလၢင်ႇ ၸဝ်ႈ လၢတ်ႈ ဢွၵ်ႇ မႃး လႄႈ ဝႃႈ၊ "တူၺ်း လူး။ ႁိူၼ်း ၽြႃးပဵၼ်ၸဝ်ႈ မီး ယူႇ လူၺ်ႈ ၵၼ် တင်း ၵူၼ်း တင်းလၢႆ ယဝ်ႉ။ မၼ်းၸဝ်ႈ တၵ်း ယူႇ လူၺ်ႈ ၵၼ် တင်း ၶဝ် လႄႈ ၶဝ် တၵ်း ပဵၼ် ၵူၼ်း မၼ်းၸဝ်ႈ ဢေႃႈ။ ၽြႃးပဵၼ်ၸဝ်ႈ ၼၼ်ႉ တၵ်း ယူႇ လူၺ်ႈ ၵၼ် တင်း ၶဝ် လႄႈ ပဵၼ် ၽြႃးပဵၼ်ၸဝ်ႈ ၶဝ် ဢေႃႈ။- 4မၼ်းၸဝ်ႈ တၵ်း ၸဵတ်ႉ ပၼ် ၼမ်ႉတႃ တင်းမူတ်း သေ ၵႃႈတီႈ တႃ ၶဝ် လႄႈ ၵမ်းလိုၼ်း ၽေး တၢင်းတၢႆ တၵ်း ဢမ်ႇ မီး ထႅင်ႈ ယဝ်ႉ။ တၢင်း ဢၼ် မႆႈၸႂ် လႄႈ ၶၢင်းၶီ ၶၢင်းၽၢၼ်၊တၢင်း ဢၼ် ႁွင်ႉ ႁႆႈ၊တၢင်း ဢၼ် ၸဵပ်း သႅပ်ႇ ၸိူဝ်း ၼႆႉ ဢမ်ႇ မီး ထႅင်ႈ ယဝ်ႉ။ လွင်ႈ မၼ်း ၸမ်ႉ၊လွင်ႈတၢင်း ဢၼ် ယၢမ်ႈ ပဵၼ် မႃး ၵဝ်ႇ ၵဝ်ႇ ၸိူဝ်း ၼၼ်ႉ ႁၢႆ ၵႂႃႇ သဵင်ႈ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 5ၵမ်း ၼၼ်ႉ၊ၸဝ်ႈ ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၸဝ်ႈ ၼၼ်ႉ လၢတ်ႈ လႄႈ ဝႃႈ၊ "တေႃႈလဵဝ် ၼႆႉ၊ၵႃႈ ဢၼ် မီး တင်းသဵင်ႈတင်းလူင် ၸိုင်၊ၵဝ် ၶိုၼ်း မႄး ၽၢၼ်ႇသၢင်း ႁဵတ်း ပဵၼ် ဢၼ် မႂ်ႇ ယဝ်ႉ၊" ဝႃႈၼႆ သေယဝ်ႉ၊မီး ဢမိင်ႉ လႄႈ ဝႃႈ၊ "ၵႂၢမ်း ၸိူဝ်း ၼႆႉ ပဵၼ် ၵႂၢမ်း ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ၊ၵႂၢမ်း ဢၼ် လီ ယုမ်ႇ ဢေႃႈ။ တႅမ်ႈ ဝႆႉ တႃႉ၊" ဝႃႈ ၼင်ႇ ၼႆ ဢေႃႈ။- 6သမ်ႉ လၢတ်ႈ တီႈ ၵဝ် ထႅင်ႈ လႄႈ ဝႃႈ၊ "လွင်ႈတၢင်း ယဝ်ႉ တူဝ်ႈ ယဝ်ႉ၊ၵဝ် ပဵၼ် ၸဝ်ႈ ဢႃႇလၽႃႉ၊ဢိၵ်ႇတင်း ၸဝ်ႈ ဢေႃးမေႇၵႃႉ၊ ၸဝ်ႈ ဢၼ် ပဵၼ် တီႈ ၸႃႉ၊ဢိၵ်ႇတင်း တီႈသုတ်း ဢေႃႈ။ ၵေႃႉ ဢၼ် ယၢၵ်ႇၼမ်ႉ ၼၼ်ႉ ယင်း ဢမ်ႇ လႆႈ ပၼ် ၵႃႈ ပၼ် ၶၼ် မၼ်း လႄႈ ၵဝ် တၵ်း ပၼ် ၵိၼ် ၼမ်ႉဢွၵ်ႇႁူး ဢၼ် ပဵၼ် ၼမ်ႉ ဢသၢၵ်ႈ ၼၼ်ႉ ဢေႃႈ။- 7ၽူႈလႂ် သေဢမ်ႇဝႃႈ၊ၵေႃႉ ဢၼ် ပႄႉၼႅင်ႇ ၼၼ်ႉ တၵ်း လႆႈ ၶၢမ်ႇ ဢဝ် ဢမူၺ်ႇ ၵဝ်၊ၵဝ် တၵ်း ပဵၼ် ၽြႃးပဵၼ်ၸဝ်ႈ မၼ်း လႄႈ မၼ်း ၵေႃႈ တၵ်း ပဵၼ် လုၵ်ႈၸၢႆး ၵဝ် ဢေႃႈ။- 8ၵူၺ်းၵႃႈ၊ၵေႃႉ ဢၼ် ၸၢင်ႈ ၵူဝ် ၸၢင်ႈ ႁႄ၊ၵေႃႉ ဢၼ် ဢမ်ႇ ယုမ်ႇမၢတ်ႈ၊ၵေႃႉ ဢၼ် ဝူၺ်ႇ ဢၼ် ႁင်ႈ၊ၵေႃႉ ဢၼ် ဢဝ် ဢသၢၵ်ႈ ၵူၼ်းတၢႆ၊ၵေႃႉ ဢၼ် ၽိတ်း ၵႃႇမေႇသု၊ၵေႃႉ ဢၼ် ႁဵတ်း ဢတၢတ်ႈ ၽီ မေႃႇ၊ၵေႃႉ ဢၼ် ဝႆႈ ႁုၼ်ႇႁၢင်ႈသၢင်းထု၊ၵေႃႉ ဢၼ် လၢတ်ႈ မုသႃႇ တင်းသဵင်ႈတင်းလူင် ၸမ်ႉ၊တီႈ ယူႇ ၶဝ် ၼၼ်ႉ ပဵၼ် ၼွင် ၽႆး ဢၼ် လေႃး ၵၢၼ်ႉ လႄႈ မႆႈ ယူႇ၊ဢၼ် ပဵၼ် တၢင်းတၢႆ ပွၵ်ႈ တီႈ သွင် ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 9ၼႂ်း တမၢၼ်ႇၵၢင်ႁၢဝ် ၸဵတ်း ပႃး ဢၼ် ဢၼ် ယိပ်းၵမ် ၵွၵ်း ၸဵတ်း လုၵ်ႈ ဢၼ် တဵမ် ဝႆႉ တၢင်း ၽေး ဢုပၢတ်ႈ လိုၼ်းလင် သုတ်း ၸဵတ်း ပိူင် ၼၼ်ႉ၊ပႃး ၼိုင်ႈ မႃး တၵ်ႉလၢတ်ႈ ၵဝ် လႄႈ ဝႃႈ၊ "မႃး တႃႉ။ ၵဝ် တၵ်း ၼႄ ယိင်းသၢဝ် ဢၼ် တၵ်း ပဵၼ် မေး သူဝ်းဢွၼ်ႇ ၸဝ်ႈ ၼၼ်ႉ တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 10ဝိၺိၺ်ႇ ၸဝ်ႈ ဢုပ်ႉပိူင်ႇ ၵဝ် သေယဝ်ႉ၊တမၢၼ်ႇၵၢင်ႁၢဝ် ဢဝ် ၵဝ် ၵႂႃႇ ၵႃႈတီႈ ၸိၵ်း လွႆ ဢၼ် သုင် ၼႃႇ သေလႄႈ ၼႄပျႃး ဝဵင်း ယေႇရုသလႅမ်ႇ၊ဢၼ် ပဵၼ် ဝဵင်း မူတ်းၸၢင်ႇ လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ ၵႃႈၼိူဝ် ၵၢင်ႁၢဝ် လူင်း မႃး ၼၼ်ႉ ဢေႃႈ။- 11ဝဵင်း ၼၼ်ႉ ႁိူဝ်ႈႁိူင်း ဝႆႉ တင်း မုၼ်သရေႇ ၽြႃးပဵၼ်ၸဝ်ႈ လႄႈ သၢႆ ငဝ်း ဢရွင်ႇ မိူၼ် ၸိူဝ်ႉ ၼင်ႇ သႅင်လီ ဢၼ် ထိူၵ်ႈၵႃႈ ၼႃႇ၊ဢၼ် မိူၼ်ၼင်ႇ သႅင် ၼၵႃး သွႆႈ လႄႈ လႅင်း သႂ် မိူၼ် ဢၼ် ႁိူဝ်ႈလႅင်း မၢၵ်ႇႁိၼ် ၸိင်ႇ ဢေႃႈ။- 12လမ်း ဝဵင်း ၵေႃႈ ယႂ်ႇ သုင် ၼႃႇ လႄႈ မီး ႁူး ၽၵ်းတူ သိပ်း သွင် ႁူး ဢေႃႈ။ တမၢၼ်ႇၵၢင်ႁၢဝ် သိပ်း သွင် ပႃး ၵေႃႈ ပႂ်ႉ ၽၵ်းတူ ၽႂ် ၽၵ်းတူ မၼ်း ယူႇ ဢေႃႈ။ ၵႃႈၼိူဝ် ၼႃႈ ၽၵ်းတူ ၸိူဝ်း ၼၼ်ႉ ၵေႃႈ တႅမ်ႈ ၸိုဝ်ႈသဵင် ၸိူဝ်ႉၶိူဝ်း ၵူၼ်း မဵဝ်း ဢိသရေး၊သိပ်း သွင် ၸိူဝ်ႉၶိူဝ်း ဝႆႉ ဢေႃႈ။- 13လမ်း ဝဵင်း ယေႈ ၽၢႆႇ မီး သၢမ် ၽၵ်းတူ လႄႈ ၽၢႆႇ တၢင်း ဝၼ်း ဢွၵ်ႇ မီး သၢမ် ၽၵ်းတူ၊ၽၢႆႇ တၢင်းၸၢၼ်း မီး သၢမ် ၽၵ်းတူ၊ၽၢႆႇ တၢင်းႁွင်ႇ မီး သၢမ် ၽၵ်းတူ၊ၽၢႆႇ တၢင်း ဝၼ်း တူၵ်း မီး သၢမ် ၽၵ်းတူ ဢေႃႈ။- 14တိၼ် လမ်း ဝဵင်း ၼၼ်ႉ တင်ႈ ယူႇ ၵႃႈၼိူဝ် မၢၵ်ႇႁိၼ် သိပ်း သွင် လုၵ်ႈ ဢေႃႈ။ ၵႃႈၼိူဝ် တိၼ် လမ်း ဝဵင်း ၸိူဝ်း ၼၼ်ႉ၊တႅမ်ႈ ဝႆႉ ၸိုဝ်ႈသဵင် တမၢၼ်ႇၸဝ်ႈ သိပ်း သွင် ပႃး ဢၼ် ပဵၼ် သူဝ်း ဢွၼ် ၽြႃး ၸိူဝ်း ၼၼ်ႉ ဢေႃႈ။- 15တမၢၼ်ႇၵၢင်ႁၢဝ် ဢၼ် မႃး တၵ်ႉလၢတ်ႈ တေႃႇ ၵဝ် ၼၼ်ႉ ၵႃႈၼႂ်း မိုဝ်း မၼ်း မီး မႆႉ တႅၵ်ႈ လႅမ်ႈ ၼိုင်ႈ ဢၼ် ဢဝ် ၶမ်း ႁဵတ်း ဝႆႉ၊ပုၼ်ႈ တၵ်း တႅၵ်ႈ တူၺ်း ဝဵင်း၊ဢိၵ်ႇတင်း ၽၵ်းတူ ဝဵင်း တင်း လမ်း ဝဵင်း ၼၼ်ႉ ဢေႃႈ။- 16ဝဵင်း ၼၼ်ႉ၊မီး သီႇၸဵင်ႇ သီႇၼႃႈ မိူၼ် ၵၼ် ဝႆႉ လႄႈ ၼႃႈယၢဝ်း တင်း ၼႃႈၵႂၢင်ႈ မၼ်း ပဵင်း ၵၼ် ဝႆႉ ဢေႃႈ။ တမၢၼ်ႇၵၢင်ႁၢဝ် ၼၼ်ႉ ဢဝ် မႆႉ တႅၵ်ႈ မၼ်း တႅၵ်ႈ တူၺ်း ဝဵင်း ၼၼ်ႉ လႄႈ ၼႃႈယၢဝ်း မၼ်း မီး ႁဵင် ပၢႆ ႁႃႈ ပၢၵ်ႇ လၵ်း ဢေႃႈ။ ၼႃႈယၢဝ်း၊ၼႃႈၵႂၢင်ႈ၊တၢင်း သုင် မၼ်း ပဵင်း ၵၼ် မူတ်း ဢေႃႈ။- 17မၼ်း တႅၵ်ႈ လမ်း ဝဵင်း လႄႈ တၢင်း သုင် မၼ်း ၸွမ်းၼင်ႇ သွၵ်ႇ ၵူၼ်း ဢၼ် ဢၼ် မိူၼ် ၵၼ် တင်း သွၵ်ႇ တမၢၼ်ႇၵၢင်ႁၢဝ် ၼၼ်ႉ မီး ပၢၵ်ႇ ပၢႆ သီႇ သိပ်း သီႇ သွၵ်ႇ ဢေႃႈ။- 18လမ်း ဝဵင်း ၼၼ်ႉ၊ဢဝ် တင်း သႅင် ၼၵႃး သွႆႈ ႁဵတ်း ဝႆႉ ဢေႃႈ။ ဝဵင်း ၼၼ်ႉ သမ်ႉ၊ဢဝ် တင်း ၶမ်း ၸႅတ်ႈ ၸႅတ်ႈ ႁဵတ်း ဝႆႉ လႄႈ လႅင်း သႂ် မိူၼ် ၸိူဝ်ႉ ၼင်ႇ ၵႅဝ်ႈ ဢေႃႈ။- 19တိၼ် လမ်း ဝဵင်း ၸိူဝ်း ၼၼ်ႉ ဢဝ် တင်း သႅင် ရတၼႃႇ မျၢတ်ႈ ဢၼ် ၵႃႈၶၼ် ယႂ်ႇ ၼႃႇ ၵူႈမဵဝ်းမဵဝ်း သေလႄႈ ၵေႃႇ ႁဵတ်း ဝႆႉ ဢေႃႈ။ တိၼ် လမ်း ဝဵင်း လုၵ်ႈ တီႈ ၼိုင်ႈ ၼၼ်ႉ ပဵၼ် သႅင် ၼၵႃး သွႆႈ၊လုၵ်ႈ တီႈ သွင် ပဵၼ် သႅင်ၼီႇလႃႇ၊လုၵ်ႈ တီႈ သၢမ် ပဵၼ် သႅင် မႁူႇရႃႇ၊လုၵ်ႈ တီႈ သီႇ ပဵၼ် သႅင်မျႃႉ၊လုၵ်ႈ တီႈ ႁႃႈ ပဵၼ် သႅင်ၸၢႆးၶႃးယွတ်ႇ၊- 20လုၵ်ႈ တီႈ ႁူၵ်း ပဵၼ် သႅင်လႅင်၊လုၵ်ႈ တီႈ ၸဵတ်း ပဵၼ် သႅင် လိူင် ၵေႃႇတၼ်ႇ၊လုၵ်ႈ တီႈ ပႅတ်ႇ ပဵၼ် သႅင် ၶဵဝ်၊လုၵ်ႈ တီႈ ၵဝ်ႈ ပဵၼ် သႅင်ဢုႀၽယႃး၊လုၵ်ႈ တီႈ သိပ်း ပဵၼ် သႅင်ပတ်ႈတမျႃး၊လုၵ်ႈ တီႈ သိပ်း ဢဵတ်း ပဵၼ် သႅင် ဝႃႇၵိၼ်ႇသု၊လုၵ်ႈ တီႈ သိပ်း သွင် ပဵၼ် သႅင် မွၵ်ႇ မၢၵ်ႇၶိူဝ် ဢေႃႈ။- 21မႂ် ၽၵ်းတူ ၵႃႈတီႈ ၽၵ်းတူ သိပ်း သွင် ဢၼ် ၼၼ်ႉ ပဵၼ် သႅင် ပူးလႄး သိပ်း သွင် ၶႅပ်း ဢေႃႈ။ မႂ် ၽၵ်းတူ ယေႈ မႂ် ၼၼ်ႉ ပဵၼ် သႅင် ပူးလႄး ၶႅပ်း လဵဝ် ၵူၺ်း ဢေႃႈ။ ၶူၼ် တၢင်း ဝဵင်း ၼၼ်ႉ ပဵၼ် ၶမ်း ၸႅတ်ႈ ၸႅတ်ႈ လႄႈ သႂ် လႅင်း ဝႆႉ မိူၼ် ၸိူဝ်ႉ ၼင်ႇ ၵႅဝ်ႈ ဢေႃႈ။ 22ၵဝ် ဢမ်ႇ ႁၼ် ၵျွင်း ပိၵ်ႈမၢၼ်ႇ ၸဝ်ႈ ၵႃႈၼႂ်း ဝဵင်း လူင် ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၵျွင်း ပိၵ်ႈမၢၼ်ႇ ၸဝ်ႈ ၵႃႈၼႂ်း ဝဵင်း ၼၼ်ႉ ပဵၼ် ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း၊ဢိၵ်ႇတင်း သူဝ်းဢွၼ်ႇ ၸဝ်ႈ ၼၼ်ႉ ဢေႃႈ။- 23ဝဵင်း လူင် ၼၼ်ႉ၊ဢမ်ႇ လူဝ်ႇ မီး ၵၢင်ဝၼ်း၊ဢမ်ႇၼၼ် ဢမ်ႇ လူဝ်ႇ မီး လိူၼ် ပုၼ်ႈ ဢၼ် တၵ်း ထွင်ႇ ပၼ် ဢၼ် လႅင်း ၵႃႈၼိူဝ် ဝဵင်း ၼၼ်ႉ ၵွပ်ႈပိူဝ်ႈ ဢရွင်ႇ မုၼ်ၽုင်း ၽြႃးပဵၼ်ၸဝ်ႈ ႁိူဝ်ႈလႅင်း ဝႆႉ ယဝ်ႉ လႄႈ သူဝ်းဢွၼ်ႇ ၸဝ်ႈ သမ်ႉ၊ပဵၼ် ၵွၵ်းၽႆး ၵႃႈၼႂ်း ဝဵင်း ၼၼ်ႉ ဢေႃႈ။- 24ၵူၼ်းမိူင်း လေႃးၵီႇ တင်းလၢႆ တေ ဢွၼ်ၵၼ် ပႆ ၵႂႃႇ ပႆ မႃး ၵႃႈၼႂ်း ဢၼ် လႅင်း ၼၼ်ႉ လႄႈ ၶုၼ်ႁေႃၶမ်း လေႃးၵီႇ တင်းလၢႆ ၵေႃႈ တၵ်း ပႃး ဢဝ် မုၼ်သရေႇ ၶဝ် သေလႄႈ မႃး ၵႃႈၼႂ်း ဝဵင်း ၼၼ်ႉ ဢေႃႈ။- 25ႁူး ၽၵ်းတူ ဝဵင်း တင်းလၢႆ တၵ်း ၽုၺ်ႇ ဝႆႉ ၵူႈၶိင်ႇ လႄႈ တေ ဢမ်ႇ ဢိုတ်း ဝႆႉ၊လွင်ႈ မၼ်း ၸမ်ႉ၊ၵႃႈတီႈ ၼၼ်ႈ ဢမ်ႇ မီး ၶိင်ႇ ၵၢင်ၶိုၼ်း ဢေႃႈ။- 26ၶဝ် တၵ်း ဢွၼ်ၵၼ် ပႃး ဢဝ် မုၼ်သရေႇ တင်း ၸေးၸိမ်ႇ ၵူၼ်း မဵဝ်း ၵူႈ ၸိူဝ်ႉၶိူဝ်း တင်းလၢႆ၊မႃး ၵႃႈတီႈ ဝဵင်း ၼၼ်ႉ ဢေႃႈ။- 27ၵူၺ်းၵႃႈ၊မဵဝ်း ဢၼ် ၵူဝ်ႈၵိူၵ်ႇ၊ၵေႃႉ ဢၼ် ႁဵတ်း လွင်ႈ ဢၼ် ဝူၺ်ႇ ႁင်ႈ၊ဢိၵ်ႇတင်း ၵေႃႉ ဢၼ် လၢတ်ႈ မုသႃႇ ၼၼ်ႉ ဢမ်ႇ လႆႈ ၶဝ်ႈ ၵႃႈၼႂ်း ဝဵင်း ၼၼ်ႉ။ ၶဝ် ၸိူဝ်း ဢၼ် ၸိုဝ်ႈ ၶဝ် လႆႈ ၶၢမ်ႇ တၢင်း ဢၼ် တႅမ်ႈ မၢႆ ဝႆႉ ၵႃႈၼႂ်း ၽိုၼ်လိၵ်ႈ ဢသၢၵ်ႈ သူဝ်းဢွၼ်ႇ ၸဝ်ႈ ၼၼ်ႉ ၵူၺ်း တၵ်း လႆႈ ၶဝ်ႈ ၵႃႈၼႂ်း ဝဵင်း ၼၼ်ႉ ဢေႃႈ။


text: 1ၸဝ်ႈ ယေႇသု၊ဢဝ် တင်း ၵႂၢမ်း ဢုပမႃႇ လႄႈ ႁေႃးလၢတ်ႈ ဝႃႈ၊ "မိူင်းၵၢင်ႁၢဝ် ၸဝ်ႈ မိူၼ် ၸိူဝ်ႉ ၼင်ႇ ၵူၼ်း ၵေႃႉ ၼိုင်ႈ ၸၢင်ႈ ပိူၼ်ႈ ႁဵတ်းၵၢၼ် ၼႂ်း သူၼ် မၢၵ်ႇၸပိတ်ႉ ဢေႃႈ။ ၸဝ်ႈ သူၼ် ၼၼ်ႉ၊ၶိင်ႇၵၢင်ၼႂ် ၸဝ်ႉ ၸဝ်ႉ ဢွၵ်ႇ ၵႂႃႇ ႁႃ ၸၢင်ႈ ၵူၼ်း ၵမ်ႈၽွင်ႈ မႃး လႄႈ၊- 2ဝႆႉၵတိ တၵ်း ပၼ် ငိုၼ်း ၵႃႈႁႅင်း ဝၼ်း၊တေႇၼႃႇရီႇ ၶႅပ်း ၼိုင်ႈ သေယဝ်ႉ၊ပွႆႇၸႂ်ႉ ၶဝ် ၵႂႃႇ ၵႃႈၼႂ်း သူၼ် မၼ်း ဢေႃႈ။- 3မၼ်း ၼၼ်ႉ၊ဢၶိင်ႇ ၵဝ်ႈ မွင်း ၸမ် ၸမ် သမ်ႉ ၵႂႃႇ ၵႃႈတီႈ ၵၢင် ၵၢတ်ႇ လႄႈ ထူပ်း ႁၼ် ၵူၼ်း ၵမ်ႈၽွင်ႈ ဢၼ် ဢမ်ႇ မီး ၵၢၼ် လႄႈ ၸုၵ်း ယူႇ ၼၼ်ႉ ဢေႃႈ။- 4မၼ်း လၢတ်ႈ တီႈ ၶဝ် လႄႈ ဝႃႈ၊ 'သူ ၸိူဝ်း ၼႆႉ ၵႂႃႇ ႁဵတ်းၵၢၼ် ၵႃႈၼႂ်း သူၼ် မၢၵ်ႇၸပိတ်ႉ ၵဝ် ပုၼ်ႉ တႃႉ။ ၵႃႈႁႅင်း ဝၼ်း ၸိုင်၊ၵဝ် တၵ်း ပၼ် ၵႃႈ ဢၼ် ထိူၵ်ႈတၢၼ်ႇ ၼၼ်ႉ ဢေႃႈ၊' ဝႃႈ ၼင်ႇ ၼႆ လႄႈ ၶဝ် ၵေႃႈ ၵႂႃႇ ဢေႃႈ။- 5ၶိင်ႇ ၵၢင်ဝၼ်းတဵင်ႈ ၼၼ်ႉ ပွၵ်ႈ ၼိုင်ႈ၊ဝၢႆးဝၼ်း သၢမ် မွင်း ၸမ် ၸမ် ၼၼ်ႉ ပွၵ်ႈ ၼိုင်ႈ၊မၼ်း သမ်ႉ ၵႂႃႇ ႁွင်ႉ ၵူၼ်း မႃး ထႅင်ႈ ၸိူဝ်ႉ ၼင်ႇ ၼၼ် ဢေႃႈ။- 6မိူဝ်ႈ ၸမ် ၶိင်ႇ ဢၼ် သိမ်း ၵၢၼ်၊ၵူၺ်း လူဝ်ႇ ထႅင်ႈ ၸူဝ်ႈ မွင်း ၼိုင်ႈ လိူဝ် လိူဝ် ၼၼ်ႉ၊ၸဝ်ႈ သူၼ် သမ်ႉ ၵႂႃႇ ၵႃႈတီႈ ၵၢင် ၵၢတ်ႇ လႄႈ ထူပ်း ႁၼ် ထႅင်ႈ ၵူၼ်း တၢင်ႇၵေႃႉ ၸိူဝ်း ဢၼ် ဢမ်ႇ မီး ၵၢၼ် လႄႈ ၸုၵ်း ယူႇ ၼၼ်ႉ၊မၼ်း လၢတ်ႈ တီႈ ၶဝ် လႄႈ ဝႃႈ၊ 'သူ ယင်း ဢမ်ႇ ႁဵတ်းၵၢၼ် လႄႈ ၸုၵ်း ယူႇ တီႈ ၼႆႈ တင်းဝၼ်း ႁဵတ်းသင်၊' ဝႃႈ ၼင်ႇ ၼႆ လႄႈ၊- 7ၶဝ် ၶိုၼ်း လၢတ်ႈ လႄႈ ဝႃႈ၊ 'ၽူႈလႂ် ၵေႃႈ ဢမ်ႇ ၸၢင်ႈ ဢမ်ႇ ငႃ ႁဝ်းၶႃႈ ၵူၺ်း၊' ဝႃႈ ၼင်ႇ ၼႆ လႄႈ ၸဝ်ႈ သူၼ် ၼၼ်ႉ ၸင်ႇ လၢတ်ႈ လႄႈ ဝႃႈ၊ 'ပေႃး ပဵၼ် ၼႆ ၸိုင်၊သူ ၵႂႃႇ ႁဵတ်းၵၢၼ် ၵႃႈၼႂ်း သူၼ် မၢၵ်ႇၸပိတ်ႉ ၵဝ် တႃႉ၊' ဝႃႈ ၼင်ႇ ၼႆ ဢေႃႈ။ 8"မိူဝ်ႈ ဢၼ် ထိုင် ၶိင်ႇ ႁူဝ်ၶမ်ႈ ဢၼ် သိမ်း ၵၢၼ် သူၼ် ၼၼ်ႉ ၸိုင်၊ၸဝ်ႈ သူၼ် သင်ႇ လၢတ်ႈ တီႈ ၽူႈမၢႆ မၼ်း လႄႈ ဝႃႈ၊ 'ႁွင်ႉ လုၵ်ႈၸၢင်ႈ ၸိူဝ်း ၼၼ်ႉ မႃး လႄႈ ပၼ် ၵႃႈႁႅင်း ၶဝ် ၸႃႉၸဵမ် ၵေႃႉ ဢၼ် ႁဵတ်း လိုၼ်းလင် တေႃႇထိုင် ၵေႃႉ ဢၼ် ႁဵတ်း ဢွၼ်တၢင်း ၸိူဝ်း ၼၼ်ႉ တႃႉ၊' ဝႃႈ ၼင်ႇ ၼႆ ဢေႃႈ။- 9ပိူဝ်ႈ ၼႆ လႄႈ ၶဝ် ၸိူဝ်း ဢၼ် ၶဝ်ႈ ႁဵတ်းၵၢၼ် ၼိုင်ႈ မွင်း ပၢႆ ပၢႆ ၼၼ်ႉ၊လႆႈ ႁပ်ႉ ဢဝ် ယေႈ ၵေႃႉ ၵႃႈႁႅင်း ဝၼ်း ငိုၼ်း တေႇၼႃႇရီႇ ယေႈ ၶႅပ်း ဢေႃႈ။- 10မိူဝ်ႈ ဢၼ် လုၵ်ႈၸၢင်ႈ ၸိူဝ်း ဢၼ် ၶဝ်ႈ ႁဵတ်းၵၢၼ် ဢွၼ်တၢင်း ၸိူဝ်း ၼၼ်ႉ ႁၼ် လႄႈ ထၢင်ႇ ဝႃႈ၊ၶဝ် တေ လႆႈ ၼမ် သေၵေႃႈ လႆႈ ႁပ်ႉ ဢဝ် ယေႈ ၵေႃႉ ငိုၼ်း တေႇၼႃႇရီႇ ယေႈ ၶႅပ်း ၵူၺ်း ၼင်ႇၵဝ်ႇ ဢေႃႈ။- 11မိူဝ်ႈ ဢၼ် ၶဝ် လႆႈ ႁပ်ႉ ဢဝ် ၸိူဝ်ႉ ၼင်ႇ ၼၼ် ၸိုင်၊ၶဝ် သႄႉသွမ်း တၢင်ႇ ဢပျတ်ႈ တီႈ ၸဝ်ႈ သူၼ် လႄႈ၊- 12လၢတ်ႈ ဝႃႈ၊ 'ၶဝ် ၸိူဝ်း ၼႆႉ၊ၶဝ်ႈ ႁဵတ်းၵၢၼ် လိုၼ်းလင် ႁဝ်း သေယဝ်ႉ၊သမ်ႉ ႁဵတ်းၵၢၼ် ႁိုင် ၼိုင်ႈ မွင်းၵူၺ်း၊ႁဵတ်းသင် လႄႈ ၸဝ်ႈႁဝ်း ပၼ် ၵႃႈႁႅင်း မိူၼ် မိူၼ် ၵၼ် တင်း ႁဝ်းၶႃႈ ၸိူဝ်း ဢၼ် ၶဝ်ႈ ႁဵတ်းၵၢၼ် ဢွၼ်တၢင်း၊ႁဵတ်းၵၢၼ် ၼၵ်း တၢၵ်ႇ လႅတ်ႇ တင်းဝၼ်း ၼၼ်ႉ ၸိူဝ်ႉ ၼင်ႇ ႁိုဝ်၊' ဝႃႈ ၼင်ႇ ၼႆ ဢေႃႈ။- 13ၸဝ်ႈ သူၼ် ၶိုၼ်း လၢတ်ႈ တီႈ ၶဝ် ၵေႃႉ ၼိုင်ႈ လႄႈ ဝႃႈ၊ 'ၵေႃႉသႄႈ႟။ ၵဝ် ဢမ်ႇ လႅၼ် ၵိၼ် မႂ်း။ ၵႃႈ ၼင်ႇ ဢၼ် ၵဝ် ဝႆႉၵတိ တၵ်း ပၼ် ၵႃႈႁႅင်း ဝၼ်း ငိုၼ်း တေႇၼႃႇရီႇ ၶႅပ်း ၼိုင်ႈ ၼၼ်ႉ မႂ်း လႆႈ ႁပ်ႉ ၶၢမ်ႇ ဢဝ် ယဝ်ႉ။- 14ဢဝ် ၵႃႈႁႅင်း မႂ်း လႄႈ မိူဝ်း ၵႂႃႇ တႃႉ။ ၵဝ် ၶႂ်ႈ ပၼ် တီႈ ၶဝ် ၸိူဝ်း ဢၼ် ႁဵတ်းၵၢၼ် လိုၼ်းလင် ၼၼ်ႉ မိူၼ် ၵၼ် တင်း မႂ်း ဢေႃႈ။- 15ၵႃႈ ၼင်ႇ ဢၼ် ၵဝ် ၶႂ်ႈ ဢဝ် ငိုၼ်း တူဝ်ၸဝ်ႈၵဝ်ႇ ပၼ် ၼၼ်ႉ၊ၵဝ် ဢမ်ႇ မီး ဢၶႂၢင်ႉ ဢယေး ႁိုဝ်း။ ဢမ်ႇၼၼ် တၢင်း ဢၼ် ၵဝ် လီ ၼၼ်ႉ ဢမ်ႇ ထုၵ်ႇၸႂ် မႂ်း ႁိုဝ်း၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 16ၸဝ်ႈ ယေႇသု၊သိုပ်ႇ လၢတ်ႈ လႄႈ ဝႃႈ၊ "မိူၼ်ၼင်ႇ ၼၼ် ၶဝ် ၸိူဝ်း ဢၼ် တူၵ်းလိုၼ်း ၼၼ်ႉ တၵ်း တူၵ်းဢွၼ်တၢင်း လႄႈ ၶဝ် ၸိူဝ်း ဢၼ် တူၵ်းဢွၼ်တၢင်း ၼၼ်ႉ တၵ်း တူၵ်းလိုၼ်း ဢေႃႈ။ [ၶဝ် ၸိူဝ်း ဢၼ် လႆႈ ၶၢမ်ႇ တၢင်း ႁွင်ႉ ဢဝ် ၼၼ်ႉ ၼမ်ၼႃႇ သေၵေႃႈ၊ ၶဝ် ၸိူဝ်း ဢၼ် လႆႈ ၶၢမ်ႇ တၢင်း လိူၵ်ႈၵဵပ်း ဢဝ် ၼၼ်ႉ ၵေႇ ၼႃႇ ဢေႃႈ၊]" ဝႃႈ ၼင်ႇ ၼႆ ဢေႃႈ။ 17ၼႂ်း မိူဝ်ႈ ဢၼ် ၸဝ်ႈ ယေႇသု၊ၶိုၼ်ႈ ၵႂႃႇၸူး ဝဵင်း ယေႇရုသလႅမ်ႇ၊ယူႇ ၼၼ်ႉ၊ၵႃႈတီႈ ၵၢင်တၢင်း မၼ်းၸဝ်ႈ ႁွင်ႉ ဢဝ် တပႄးၸဝ်ႈ သိပ်း သွင် ပႃး ၽၢတ်ႇ ဢွၵ်ႇ ၽုင် ၵူၼ်း ၵႂႃႇ တီႈ ဢၼ် တဵတ်ႇ ယဵၼ် သေယဝ်ႉ၊သင်ႇ လၢတ်ႈ တီႈ ၶဝ် လႄႈ ဝႃႈ၊- 18"တူၺ်း လူး။ ႁဝ်း ဢွၼ်ၵၼ် ၶိုၼ်ႈ ၵႂႃႇၸူး ဝဵင်း ယေႇရုသလႅမ်ႇ၊ယူႇ ဢေႃႈ။ ၵႃႈတီႈ ၼၼ်ႈ ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ၵႃႈၼႂ်း မိုဝ်း ယဵၸ်ႈပရေႃးႁဵၵ်ႈ လူင် ၶဝ် တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ဢေႃႈ။ ၶဝ် တၵ်း ၸီႇယၢင်ႇ ႁႂ်ႈ ဢဝ်တၢႆ ဢေႃႈ။- 19ၶဝ် တၵ်း ဢဝ် မၼ်းၸဝ်ႈ ဢၢပ်ႈ တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊ႁႂ်ႈလႆႈ ႁဵတ်းပျၢၵ်ႈ ပေႃႉ ယႅၼ်ႉ သေယဝ်ႉ၊တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ။ ၼႂ်းဝႃႈၼၼ် သေၵေႃႈ၊ ၼႂ်း ဝၼ်း ဢၼ် ထူၼ်ႈ ထိုင် သၢမ် ဝၼ်း ၼၼ်ႉ၊မၼ်းၸဝ်ႈ တၵ်း လုၵ်ႉ ၶိုၼ်းလိပ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 20မိူဝ်ႈ ၼၼ်ႉ၊မေး ၸေႇပေႇတႄး၊ႁွင်ႉ ပႃး လုၵ်ႈၸၢႆး မၼ်း သွင် ၵေႃႉ ၼၼ်ႉ ၶဝ်ႈ ၸူး တီႈ ၸဝ်ႈ ယေႇသု၊လႄႈ၊ၶုပ်ႉၶဝ်ႇ ယူႇ ၽၢႆႇၼႃႈ မၼ်းၸဝ်ႈ ႁႂ်ႈလႆႈ လဝ်ႈ ယွၼ်း သေ ၸိူဝ်ႉ သေ ပိူင် ဢေႃႈ။ 21မၼ်းၸဝ်ႈ ၵေႃႈ ထၢမ် လႄႈ၊ဝႃႈ၊ "သူ မီး ဢလူဝ်ႇ ၵႃႈသင်၊" ဝႃႈ ၼင်ႇ ၼႆ လႄႈ မႄႈ၊ယိင်း ၼၼ်ႉ ၵေႃႈ၊လဝ်ႈ ယွၼ်း လႄႈ ဝႃႈ၊ "ၶႅၼ်းတေႃႈ ပၼ် ဢၶႂၢင်ႉ ႁႂ်ႈ လုၵ်ႈၸၢႆး ၵဝ်ၶႃႈ သွင် ၵေႃႉ ၼႆႉ လႆႈ ၼင်ႈ ၵႃႈၼိူဝ် ပလၢင်ႇ ႁိမ်း ၸဝ်ႈႁဝ်း ၽၢႆႇၶႂႃ ၵေႃႉ ၼိုင်ႈ၊ ၽၢႆႇသၢႆႉ ၵေႃႉ ၼိုင်ႈ ၵႃႈၼႂ်း မိူင်း ၸဝ်ႈႁဝ်း သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 22"သူ ဢမ်ႇ ႁု လွင်ႈတၢင်း ဢၼ် သူ ယွၼ်း ၼၼ်ႉ၊" ဝႃႈၼႆ၊ၸဝ်ႈ ယေႇသု၊လၢတ်ႈ တီႈ သွင် ပီႈၼွင်ႉ ၼၼ်ႉ ဝႃႈ၊ "ၵွၵ်း ဢၼ် ၵဝ် ၸမ် တၵ်း လႆႈ ၵိၼ် ၼၼ်ႉ ၸွင်ႇ သူ တၵ်း ၵိၼ် လႆႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ ၶဝ် ၵေႃႈ ၶိုၼ်း လၢတ်ႈ ဝႃႈ၊ "ၵိၼ် လႆႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "ၸႂ်ႈ ယဝ်ႉ၊ၵွၵ်း ၵဝ် ၼႆႉ သူ တေ ၵိၼ် လႆႈ ယူႇ သေၵေႃႈ၊ၵဝ် ဢမ်ႇ မီး ဢၶႂၢင်ႉ တၵ်း ပၼ် ၽူႈလႂ် တၵ်း ၼင်ႈ ၽၢႆႇ ၶႂႃ ၵဝ်၊ဢိၵ်ႇတင်း တၵ်း ၼင်ႈ ၽၢႆႇသၢႆႉ ၵဝ် ၼၼ်ႉ။ တီႈ ၼင်ႈ ၸိူဝ်း ၼၼ်ႉ၊ပေႃႈၸဝ်ႈ ၵဝ် မႄးႁႅၼ်း ဝႆႉ၊ပုၼ်ႈ ၶဝ် ၸိူဝ်း ဢၼ် မၼ်းၸဝ်ႈ တၵ်း ပၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 24မိူဝ်ႈ တပႄးၸဝ်ႈ သိပ်း သွင် ပႃး လႆႈ ငိၼ်း ၼၼ်ႉ ၶဝ် ၶႂ်ႈၸႃႉ သွင် ပီႈၼွင်ႉ ၼၼ်ႉ ဢေႃႈ။- 25ၸဝ်ႈ ယေႇသု၊ၸင်ႇ ႁွင်ႉ ဢဝ် ၶဝ် ၸုတုမ် ၵၼ် သေယဝ်ႉ၊ လၢတ်ႈ လႄႈ ဝႃႈ၊ "ၶုၼ် ၵူၼ်း ဢၼ် ဢမ်ႇ ၵမ် တြႃး ၸဝ်ႈ ၸၢင်ႈ ဢုပ်ႉပိူင်ႇ ၵႃႈၼိူဝ် ၵူၼ်း ၶဝ် လႄႈ ၵႄႇ ၵၢင်ႉ ၽွင်းမိူင်း တင်းလၢႆ ၵေႃႈ၊ၸႂ်ႉ ဢႃႇၼႃႇ ၵႃႈၼိူဝ် ၶဝ် ၼၼ်ႉ ၸိုင်၊သူ ႁု ယူႇ ဢေႃႈ။- 26ၵူၺ်းၵႃႈ၊ၵႃႈၼႂ်း သူ ၼႆႉ ၸမ်ႉ၊ဢမ်ႇ လႆႈ ပဵၼ် ၸိူဝ်ႉ ၼင်ႇ ၼၼ်။ ၼႂ်း သူ ၼႆႉ ၵေႃႉ ဢၼ် ၶႂ်ႈ ပဵၼ် ၵူၼ်းလူင် ၼၼ်ႉ ႁႂ်ႈ မၼ်း ၶၢမ်ႇ ပဵၼ် ၵူၼ်းၸႂ်ႉ သူ တႃႉ။- 27ၼႂ်း သူ ၼႆႉ ၵေႃႉ ဢၼ် ၶႂ်ႈ ပဵၼ် ႁူဝ် ပဵၼ် ၵၼ်း ၼၼ်ႉ ၵေႃႈ၊ႁႂ်ႈ မၼ်း ၶၢမ်ႇ ပဵၼ် ၶႃႈ သူ တႃႉ။- 28ပိူင်လဵဝ် ၵၼ် ၸဝ်ႈ လုၵ်ႈၵူၼ်း၊မႃး ႁႂ်ႈလႆႈ ၸႂ်ႉၵိၼ် ပိူၼ်ႈ ဢမ်ႇၸႂ်ႈ။ မႃး ႁႂ်ႈလႆႈ ၶၢမ်ႇ တၢင်း ဢၼ် ပိူၼ်ႈ ၸႂ်ႉသွႆ ဢိၵ်ႇတင်း ႁႂ်ႈလႆႈ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ၊ပုၼ်ႈ လွင်ႈ ၼင်ႇ ႁိုဝ် တၵ်း လႆႈ ထုတ်ႇၼုၵ်ႈ ဢဝ် ၵူၼ်း ၼမ်ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 29ၼႂ်း မိူဝ်ႈ ဢၼ် ၸဝ်ႈ ယေႇသု၊တင်း တပႄးၸဝ်ႈ တင်းလၢႆ၊ဢွၵ်ႇ သေ ဝဵင်း ယေႇရိၶူဝ်း၊ၵႂႃႇ ယူႇ ၼၼ်ႉ မူႇၵူၼ်း ၼမ်ၼႃႇ ဢွၼ်ၵၼ် ၵႂႃႇ ၸွမ်း ယူႇ ဢေႃႈ။- 30ၵူၼ်းတႃမွတ်ႇ သွင် ၵေႃႉ ၼင်ႇ ယူႇ ႁိမ်း တၢင်း လႄႈ လႆႈ ငိၼ်း လွင်ႈ ဢၼ် ၸဝ်ႈ ယေႇသု၊မႃး ယူႇ ၼၼ်ႉ သေယဝ်ႉ၊ ႁွင်ႉ ပၢဝ်ႇ လႄႈ ဝႃႈ၊ "ၸဝ်ႈႁဝ်း၊လုၵ်ႈ တႃႇဝိတ်ႈ၊ၼႆႉ႟။ ဢဵတ်းလူ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 31ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ ႁိုတ်း ႁၢတ်ႇ ႁႂ်ႈ ၶဝ် ယူႇတဵတ်ႇတဵတ်ႇ ဢေႃႈ။ ၵူၺ်းၵႃႈ၊ၶဝ် ယဵင်ႈၶႅၼ်း ႁွင်ႉ ပၢဝ်ႇ လႄႈ ဝႃႈ၊ "ၸဝ်ႈႁဝ်း၊လုၵ်ႈ တႃႇဝိတ်ႈ၊တီႈၶႃႈ႟။ ဢဵတ်းလူ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ယူႇ ဢေႃႈ။ 32ၸဝ်ႈ ယေႇသု၊ၸင်ႇ ၵိုတ်းသဝ်း သေယဝ်ႉ၊ႁွင်ႉ ၶဝ် လႄႈ ထၢမ် ဝႃႈ၊ "သူ ၶႂ်ႈႁႂ်ႈ ၵဝ် ႁဵတ်း ၵႃႈသင် ပုၼ်ႈ သူ၊" ဝႃႈ ၼင်ႇ ၼႆ လႄႈ။ 33ၶဝ် ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း ၶႅၼ်းတေႃႈ ႁဵတ်း ႁႂ်ႈ မၢၵ်ႇတႃ ႁဝ်းၶႃႈ ႁၼ် မႃး သေၵမ်း ၶႃႈ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 34မၼ်းၸဝ်ႈ မီး ၸႂ် ဢဵတ်းလူ ၼႃႇ သေယဝ်ႉ ၸင်ႇ၊ဢဝ် မိုဝ်း လုပ်ႈ ၵမ် မၢၵ်ႇတႃ ၶဝ် ၼၼ်ႉ ဢေႃႈ။ ၶဝ် ၼၼ်ႉ ၵေႃႈ၊မၢၵ်ႇတႃ ၶဝ် ႁၼ် လႆႈ မႃး ၵမ်းလဵဝ် လႄႈ ၵႂႃႇ ၸွမ်း မၼ်းၸဝ်ႈ သေ ဢေႃႈ။


text: 1ၵႂၢမ်း ဢၼ် သိုပ်ႇ လၢတ်ႈ ထႅင်ႈ ၸမ်ႉ၊လုၵ်ႈ ဢၼ် လႆႈ ၶၢမ်ႇ ဢဝ် ဢမူၺ်ႇ လႄႈ ပဵၼ် ၵေႃႉ ဢၼ် ထိူၵ်ႈ ပိူင်ႇ ဢုၵ်ႉၸႃႇ တင်းသဵင်ႈတင်းလူင် သေၵေႃႈ၊မိူဝ်ႈ မၼ်း ယင်း တိုၵ်ႉ ပဵၼ် လုၵ်ႈဢွၼ်ႇ ယူႇ ၼၼ်ႉ၊မၼ်း လႆႈ ၶၢမ်ႇ တၢင်း ဢၼ် ၸႂ်ႉသွႆ မိူၼ် ၸိူဝ်ႉ ၼင်ႇ ပဵၼ် ၶႃႈ ၼၼ်ႉ ဢေႃႈ။- 2ၵူၺ်းၵႃႈ၊မၼ်း လႆႈ ယူႇ တႂ်ႈ မိုဝ်း ၵူၼ်း ဢၼ် ပႂ်ႉထိင်း ဢုၵ်ႉၸႃႇ မၼ်း တင်းလၢႆ၊တေႃႇထိုင်ႁွတ်ႈ ၽွင်းယၢမ်း ဢၼ် ပေႃႈ မၼ်း မၵ်းၶၢၼ်း ဝႆႉ ၼၼ်ႉ ဢေႃႈ။- 3ပိူင်လဵဝ် ၵၼ် ႁဝ်း ၼႆႉ ၵေႃႈ၊ၸူဝ်ႈ ဢၼ် ႁဝ်း ယင်း ပဵၼ် လုၵ်ႈဢွၼ်ႇ ယူႇ ၼၼ်ႉ ၸိုင်၊လႆႈ ပဵၼ် ၶႃႈ ၵႃႈၼႂ်း မိုဝ်း ၽီ ဢၼ် ဢုပ်ႉပိူင်ႇ ၼႂ်း ၸၵျႃႇဝလႃႇ ၼႆႉ ဢေႃႈ။- 4ၵူၺ်းၵႃႈ၊မိူဝ်ႈ ဢၼ် ၶိင်ႇ မၼ်း ၸေး ယဝ်ႉ ၸိုင်၊ၽြႃးပဵၼ်ၸဝ်ႈ ပွႆႇၸႂ်ႉ လုၵ်ႈၸဝ်ႈ ၵျွ လူင်း မႃး ႁႂ်ႈလႆႈ ၵိူတ်ႇလဵင်ႉ ၵႃႈတီႈ တွင်ႉ မႄႈယိင်း လႄႈ၊ၵိူတ်ႇလဵင်ႉ ၵႃႈတႂ်ႈ ပိင်းၺၢပ်ႈတြႃး မႃး၊- 5ႁႂ်ႈလႆႈ ထုတ်ႇၼုၵ်ႈ ဢဝ် ၶဝ် ၸိူဝ်း ဢၼ် မီး ၵႃႈတႂ်ႈ ပိင်းၺၢပ်ႈတြႃး၊ၼင်ႇ ႁိုဝ် တေ လႆႈ ႁပ်ႉတုင်း ဢဝ် ႁဝ်း ပဵၼ် လုၵ်ႈၽြႃးပဵၼ်ၸဝ်ႈ ဢေႃႈ။ 6ၸွမ်း လူၺ်ႈ သူ ပဵၼ် လုၵ်ႈ မၼ်းၸဝ်ႈ ၼၼ်ႉ၊ၽြႃးပဵၼ်ၸဝ်ႈ ပွႆႇၸႂ်ႉ ဝိၺိၺ်ႇ လုၵ်ႈၸဝ်ႈ ဢၼ် ၸၢင်ႈ ႁွင်ႉ လႄႈ ဝႃႈ၊ "ဢပ်ႉပႃႉ၊ပေႃႈၸဝ်ႈ တီႈၶႃႈ႟၊" ဝႃႈ ၼင်ႇ ၼႆ ၼၼ်ႉ၊မႃး ၵႃႈၼႂ်း ႁူဝ်ၸႂ် ႁဝ်း ယဝ်ႉ ဢေႃႈ။- 7ပိူဝ်ႈ ၼႆ ၸင်ႇ၊ၵွပ်ႈပိူဝ်ႈ ၽြႃးပဵၼ်ၸဝ်ႈ လႄႈ သူ ဢမ်ႇ လႆႈ ပဵၼ် ၶႃႈ ထႅင်ႈ ယဝ်ႉ လႄႈ လႆႈ ပဵၼ် လုၵ်ႈ ယဝ်ႉ ဢေႃႈ။ ပိူဝ်ႈ ဝႃႈ ပဵၼ် လုၵ်ႈ လႄႈ ပဵၼ် ၵေႃႉ ဢၼ် လႆႈ ၶၢမ်ႇ ဢဝ် ဢမူၺ်ႇ ဢေႃႈ။ 8မိူဝ်ႈ ဢွၼ် ၼႆႉ ၼၼ်ႉ၊သူ ဢမ်ႇ ႁု ၽြႃးပဵၼ်ၸဝ်ႈ လႄႈ သူ လႆႈ ၶၢမ်ႇ ပဵၼ် ၶႃႈ ၵႃႈတီႈ မဵဝ်း ဢၼ် ဢမ်ႇၸႂ်ႈ ၸဝ်ႈ ဢၼ် ထွတ်ႈ ဢၼ် မျၢတ်ႈ ၸိူဝ်း ၼၼ်ႉ ဢေႃႈ။- 9တေႃႈလဵဝ် ၼႆႉ ၸမ်ႉ၊သူ ႁုၸၵ်း ၽြႃးပဵၼ်ၸဝ်ႈ ယဝ်ႉ။ ႁႂ်ႈလႆႈ ပဵၼ် ဢၼ် မၢၼ်ႇမႅၼ်ႈ ၼၼ်ႉ ၸမ်ႉ၊ၽြႃးပဵၼ်ၸဝ်ႈ ႁုၸၵ်း သူ ယဝ်ႉ။ ႁဵတ်းသင် လႄႈ သူ သမ်ႉ ပိၼ်ႇၸႂ် သေလႄႈ ၶိုၼ်း ၵႂႃႇၸူး ၵႃႈၼႂ်း မိုဝ်း ၽီ လေႃးၵီႇ ဢၼ် ဢမ်ႇ မီး ႁႅင်း၊ဢၼ် ဢမ်ႇ ပၼ် ၵတ်းယဵၼ် ၶျၢမ်းသႃႇ လႆႈ ၼၼ်ႉ။ ၵွပ်ႈပိူဝ်ႈ ၸိူဝ်ႉႁိုဝ် လႄႈ သူ ၶႂ်ႈ ၶိုၼ်း ၵႂႃႇ ပဵၼ် ၶႃႈ ၽီ လေႃးၵီႇ ၼၼ်ႉ ထႅင်ႈ။- 10သူ ဝႆႉ ပဵၼ် ဢၼ် လမ်ႇ လွင်ႈတၢင်း ဢၼ် တူၺ်း ပီ တူၺ်း လိူၼ်၊တူၺ်း မိူဝ်ႈ တူၺ်း ဝၼ်း ၼႃႇ ဢေႃႈ။- 11ၵဝ် မႆႈၸႂ် ပုၼ်ႈ သူ တႄႉတႄႉ ဢေႃႈ။ ၵဝ် ၵူဝ် တၢင်း ဢၼ် ၵဝ် ၵႆႉ ၶတ်းၸႂ် ပုၼ်ႈ သူ ၼၼ်ႉ၊တေ ပဵၼ် ဢၼ် ဢမ်ႇ ပွင်ႇလွင်ႈ ၵႃႈသင် ၵႂႃႇ ဢေႃႈ။ 12ပီႈၼွင်ႉ ၶဝ်႟။ ၵဝ် တွင်းပၢၼ်ႇ သူ၊ႁႂ်ႈ သူ ပဵၼ် မိူၼ် ၸိူဝ်ႉ ၼင်ႇ ၵဝ်၊ပိူဝ်ႈ ဝႃႈ ၵဝ် ၵေႃႈ လႆႈ လႅၵ်ႈလၢႆႈ ပဵၼ် မိူၼ် ၸိူဝ်ႉ ၼင်ႇ သူ ၵႂႃႇ ယဝ်ႉ ဢေႃႈ။ သူ ဢမ်ႇ လႆႈ ႁဵတ်း ၽိတ်း တေႃႇ ၵဝ် သေ ၸိူဝ်ႉ သေ ပိူင်။- 13ပွၵ်ႈ ဢွၼ်တၢင်း ၼၼ်ႉ၊ၵွပ်ႈပိူဝ်ႈ ၵဝ် ဢမ်ႇ ယူႇ လီ လႄႈ ၵဝ် လႆႈ ဢၶႂၢင်ႉ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ပၼ် သူ ၼၼ်ႉ၊ၸွင်ႇ သူ တွင်း ယူႇ ႁိုဝ်း။- 14ၽွင်းယၢမ်း ၼၼ်ႉ၊ပိၵ်ႉသမ်ႉ တူဝ် ၶၼ်ႇထႃႇ ၵဝ် ဢၼ် ဢမ်ႇ ယူႇ လီ ၼၼ်ႉ၊ပဵၼ် ဢၼ် ၸၢမ်းတူၺ်း ၸႂ် သူ သေၵေႃႈ၊သူ ဢမ်ႇ မီး ၸႂ် ဢၼ် ဢမ်ႇ ၼပ်ႉ ဢမ်ႇ ၶၢၼ်း ၵဝ်၊ဢမ်ႇ ပႄႇပႅတ်ႈ ၵဝ် ၵူၺ်းဢမ်ႇၵႃး၊သူ ယင်း ႁပ်ႉတုင်း ဢဝ် ၵဝ်၊မိူၼ် ၸိူဝ်ႉ ၼင်ႇ ဢၼ် တၵ်း လႆႈ ႁပ်ႉတုင်း ဢဝ် တမၢၼ်ႇၵၢင်ႁၢဝ် ၽြႃးပဵၼ်ၸဝ်ႈ၊မိူၼ် ၸိူဝ်ႉ ၼင်ႇ ဢၼ် တၵ်း လႆႈ ႁပ်ႉတုင်း ဢဝ် ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 15သူ လိုမ်း ပႅတ်ႈ တၢင်း ဢၼ် ပျေႃႇၸႂ် ပျေႃႇ ၶေႃး သူ ၼၼ်ႉ ယဝ်ႉ ႁိုဝ်း။ မိူဝ်ႈ ဢွၼ် ၼႆႉ ၼၼ်ႉ၊ပေႃး ပဵၼ် လႆႈ ၸိုင်၊သူ ယင်း ၶႂ်ႈ ၶွၵ်း ဢဝ် မၢၵ်ႇတႃ သူ သေလႄႈ ပၼ် ၵဝ် ဢေႃႈ၊ဝႃႈၼႆ ၵဝ် ႁတ်း ၶၢမ်ႇသၢၵ်ႈသေႇ ဢေႃႈ။- 16ၵူၺ်းၵႃႈ၊တေႃႈလဵဝ် ၼႆႉ ၵွပ်ႈပိူဝ်ႈ ၵဝ် ႁေႃးလၢတ်ႈ တြႃး ဢၼ် ၸိုဝ်ႈ ဢၼ် ၸႂ်ႈ ၼၼ်ႉ လႄႈ ၵဝ် ပဵၼ် ရၢၼ်ႇသူႇ သူ ၵႂႃႇ ယဝ်ႉ ႁိုဝ်း။ 17ၵူၼ်း ၸိူဝ်း ၼၼ်ႉ ႁၵ်ႉ သူ တႄႉတႄႉ ဝႃႈၼႆ ၸႂ်ႈ ယူႇ သေၵေႃႈ၊ႁူဝ်ၸႂ် ၶဝ် ဢမ်ႇ ၶၢဝ်ၸၢင်ႇ ဢေႃႈ။ ၶဝ် ၶႂ်ႈ ႁဵတ်း ႁႂ်ႈ သူ ၽၢတ်ႇ ယၢၼ် ၵၼ် တင်း ၵဝ် သေယဝ်ႉ၊ႁႂ်ႈ ႁၵ်ႉ ၶဝ် ၼၼ်ႉ ဢေႃႈ။- 18ပေႃး မီး ၸႂ် ဢၼ် ၶၢဝ်ၸၢင်ႇ လွင်ႈတၢင်း ဢၼ် ႁၵ်ႉ ပိူၼ်ႈ ၼၼ်ႉ၊ပဵၼ် ဢၼ် လီ ဢၼ် ငၢမ်း ဢေႃႈ။ ထုၵ်ႇလီ မီး ၸႂ် ဢၼ် မေႃ ႁၵ်ႉ တႃႇသေႇ၊ဢမ်ႇၸႂ်ႈ ဝႃႈ မိူဝ်ႈ ဢၼ် ၵဝ် မီး ယူႇ လူၺ်ႈ ၵၼ် တင်း သူ ၼၼ်ႉ ၵူၺ်း။- 19လုၵ်ႈလၢင်း ဢၼ် ၵဝ် ႁၵ်ႉ ၶဝ်႟။ ၸိူဝ်ႉ ၼင်ႇ ဢၼ် ဝူၺ်ႇတၼႃႇ ဢၼ် မႄႈ လုၵ်ႈဢွၼ်ႇ ၵိူတ်ႇ လုၵ်ႈ ၼၼ်ႉ၊ၵဝ် သမ်ႉ လႆႈ ၶၢမ်ႇ ၸဵပ်းၸႂ် ပုၼ်ႈ သူ ၼႃႇ လူင်လၢင် တေႃႇထိုင်ႁွတ်ႈ ၸႂ်သၽေႃး ၸဝ်ႈ ၶရိၸ်ႈ၊တၵ်း တႄႇပဵၼ် မႃး ၵႃႈၼႂ်း တူဝ် သူ ဢေႃႈ။- 20တေႃႈလဵဝ် ၼႆႉ၊ၵဝ် ၶႂ်ႈ ၵႂႃႇ မီး ယူႇ လူၺ်ႈ ၵၼ် တင်း သူ လႄႈ ၶႂ်ႈ မႄး လၢႆႈ ၶေႃႈၵႂၢမ်း ၵဝ် ၵွပ်ႈပိူဝ်ႈ ၵဝ် မီး ၸႂ် ဢၼ် ထၢင်ႇ ထိူမ် ၵႃႈၼိူဝ် သူ ၼၼ်ႉ ဢေႃႈ။ ၵဝ် မႆႈၸႂ် ပုၼ်ႈ သူ တႄႉတႄႉ ဢေႃႈ။ 21ၵဝ် ၶႂ်ႈ တွင်ႈထၢမ် တူၺ်း သူ၊ၸိူဝ်း ဢၼ် ၶႂ်ႈ ယူႇ တႂ်ႈ ပိင်းၺၢပ်ႈတြႃး ၼၼ်ႉ လႄႈ ဝႃႈ ၸမ်ႉ၊သူ ဢမ်ႇ လႆႈ ထွမ်ႇငိၼ်း လွင်ႈ ပိင်းၺၢပ်ႈတြႃး ႁိုဝ်း။- 22တြႃး ၼၼ်ႉ တႅမ်ႈ ဝႆႉ ဝႃႈ၊ဢႃႇပြႃႇႁၢမ်ႇ၊မီး လုၵ်ႈၸၢႆး သွင် ၵေႃႉ ဢေႃႈ။ ၵေႃႉ ၼိုင်ႈ ၵိူတ်ႇ မႃး ၵႃႈတီႈ မႄႈယိင်း ဢၼ် ပဵၼ် ၶႃႈ လႄႈ၊ၵေႃႉ ၼိုင်ႈ ၸမ်ႉ၊ၵိူတ်ႇ မႃး ၵႃႈတီႈ မႄႈယိင်း ဢၼ် လွတ်ႈလႅဝ်း ဢေႃႈ။- 23လုၵ်ႈၸၢႆး မႄႈယိင်း ဢၼ် ပဵၼ် ၶႃႈ ၼၼ်ႉ၊ၵိူတ်ႇ မႃး ၸွမ်း လူၺ်ႈ ၸႃႇတိ ၼိူဝ်ႉလိူတ်ႈ လႄႈ လုၵ်ႈၸၢႆး မႄႈယိင်း ဢၼ် လွတ်ႈလႅဝ်း ၼၼ်ႉ ၸမ်ႉ၊ၵိူတ်ႇ မႃး ၸွမ်း လူၺ်ႈ ၵတိ ၽြႃးပဵၼ်ၸဝ်ႈ ဢေႃႈ။- 24လွင်ႈတၢင်း ၼႆႉ မၼ်း ပဵၼ် ပုင်ႇ တႅၵ်ႈ ဢေႃႈ။ မႄႈယိင်း သွင် ၵေႃႉ ၼၼ်ႉ၊ပဵၼ် ပတိၺိၺ်ႇ တြႃး သွင် သဵၼ်ႈ ဢေႃႈ။ တႅၵ်ႈတိူင်း မႄႈယိင်း ၵေႃႉ ၼိုင်ႈ ၼၼ်ႉ၊ပဵၼ် ပတိၺိၺ်ႇ တြႃး ဢၼ် ႁဵတ်း ၵႃႈတီႈ လွႆ သိၼႃႉ၊လႄႈ၊ၵိူတ်ႇလဵင်ႉ မႃး လုၵ်ႈလၢင်း ဢၼ် ၶၢမ်ႇ ႁဵတ်း ၶႃႈ ၵူၺ်း ဢေႃႈ။ ၵေႃႉ ၼၼ်ႉ ပဵၼ် ႁႃႇၵရႃႉ၊ဢေႃႈ။- 25ႁႃႇၵရႃႉ၊ၼၼ်ႉ ပွင်ႇဝႃႈ၊ပဵၼ် လွႆ သိၼႃႉ၊ဢၼ် မီး ၼႂ်း မိူင်း ဢရေးပီးယႃး၊ဢိၵ်ႇတင်း တႅၵ်ႈတိူင်း ဝႃႈ၊ပဵၼ် ဝဵင်း ယေႇရုသလႅမ်ႇ၊ဢၼ် မီး မိူဝ်ႈလဵဝ် ၼႆႉ၊ဢိၵ်ႇတင်း ၵူၼ်း မၼ်း တင်းလၢႆ၊လႆႈ ၶၢမ်ႇ ႁဵတ်း ၶႃႈ ၼၼ်ႉ ဢေႃႈ။- 26ၵူၺ်းၵႃႈ၊ဝဵင်း ယေႇရုသလႅမ်ႇ၊ဢၼ် မီး ၵႃႈၼိူဝ် ၸမ်ႉ၊ပွင်ႇဝႃႈ ပဵၼ် မႄႈယိင်း လွတ်ႈလႅဝ်း ဢၼ် ဝႃႈ၊ပဵၼ် မႄႈ ႁဝ်း တင်းသဵင်ႈတင်းလူင် ၼၼ်ႉ ဢေႃႈ။- 27တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ လႄႈ ဝႃႈ ၸမ်ႉ၊ "မႄႈမၼ် ဢၼ် ဢမ်ႇ ၵိူတ်ႇလဵင်ႉ လုၵ်ႈ႟။ သိူဝ်းပျေႃႇ တႃႉ။ မႄႈယိင်း ဢၼ် ဢမ်ႇ တွၼ်ႉ ၶၢမ်ႇ ဝူၺ်ႇတၼႃႇ ဢၼ် ၵိူတ်ႇလဵင်ႉ လုၵ်ႈ႟။ ပၢဝ်ႇ သႅၼ်ႇ မူၼ်ႈ မူၼ်ႈပျေႃႇ ပျေႃႇ တႃႉ။ လွင်ႈ မၼ်း ၸမ်ႉ၊မႄႈယိင်း ဢၼ် ၶၢမ်ႇ ၸုၼ်ႉပႅတ်ႈ ဝႆႉ ၼၼ်ႉ၊ တၵ်း ယဵင်ႈၶႅၼ်း ၵိူတ်ႇလဵင်ႉ လုၵ်ႈ ၼမ်ၼႃႇ သေ မႄႈယိင်း ဢၼ် မီး ၽူဝ် ၼၼ်ႉ ယဝ်ႉ" ဝႃႈ ၼင်ႇ ၼႆ ဢေႃႈ။ 28ပိူဝ်ႈ ၼႆ လႄႈ ပီႈၼွင်ႉ ၶဝ်႟။ တေႃႈလဵဝ် ၼႆႉ ႁဝ်း ၸိူဝ်း ၼႆႉ၊ပဵၼ် လုၵ်ႈလၢင်း ၸွမ်းၼင်ႇ ၵတိ ၸဝ်ႈ၊ဢၼ် မိူၼ် ၵၼ် တင်း ဢိၸၢၵ်ႈ၊ဢေႃႈ။- 29မိူဝ်ႈ ဢွၼ် ၼၼ်ႉ လုၵ်ႈ ဢၼ် ၵိူတ်ႇ မႃး ၸွမ်း လူၺ်ႈ ၸႃႇတိ ၼိူဝ်ႉလိူတ်ႈ လႆႈ ၼိၵ်ႈၸၢၵ်ႈ ငႅၼ်းသႄး တီႈ လုၵ်ႈ ဢၼ် ၵိူတ်ႇလဵင်ႉ မႃး ၸွမ်း လူၺ်ႈ ဝိၺိၺ်ႇ ၸဝ်ႈ ၼၼ်ႉ၊မိူဝ်ႈလဵဝ် ၼႆႉ ၵေႃႈ ယင်း မိူၼ် ၸိူဝ်ႉ ၼင်ႇ ၼၼ် ယူႇ ဢေႃႈ။- 30ၼႂ်းဝႃႈၼၼ် သေၵေႃႈ၊ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ ၸိူဝ်ႉႁိုဝ် လႄႈ ဝႃႈ ၸမ်ႉ၊ "လိုပ်ႈ ပႅတ်ႈ မႄႈယိင်း ဢၼ် ပဵၼ် ၶႃႈ တင်း လုၵ်ႈၸၢႆး မၼ်း တႃႉ။ လုၵ်ႈၸၢႆး မႄႈယိင်း ဢၼ် ပဵၼ် ၶႃႈ ၼၼ်ႉ၊တၵ်း ဢမ်ႇ လႆႈ ၶၢမ်ႇ ဢဝ် ဢမူၺ်ႇ ႁူမ်ႈ လူၺ်ႈ ၵၼ် တင်း လုၵ်ႈၸၢႆး မႄႈယိင်း ဢၼ် လွတ်ႈလႅဝ်း ၼၼ်ႉ၊" ဝႃႈ ၼင်ႇ ၼႆ ဢေႃႈ။- 31ပိူဝ်ႈ ၼႆ လႄႈ၊ပီႈၼွင်ႉ ၶဝ်႟။ ႁဝ်း ပဵၼ် လုၵ်ႈလၢင်း မႄႈယိင်း ဢၼ် ပဵၼ် ၶႃႈ ၼၼ်ႉ ဢမ်ႇၸႂ်ႈ။ ႁဝ်း ပဵၼ် လုၵ်ႈလၢင်း မႄႈယိင်း ဢၼ် လွတ်ႈလႅဝ်း ၼၼ်ႉ ဢေႃႈ။


text: 1မိူဝ်ႈ ၼၼ်ႉ၊ၼႂ်း တမၢၼ်ႇၵၢင်ႁၢဝ် ၸဵတ်း ပႃး ဢၼ် မီး ၵွၵ်း ၸဵတ်း လုၵ်ႈ ၼၼ်ႉ ပႃး ၼိုင်ႈ မႃး လၢတ်ႈ တီႈ ၵဝ် လႄႈ ဝႃႈ၊ "မႃး တႃႉ။ ၵဝ် တၵ်း ၼႄပျႃး မႂ်း လွင်ႈတၢင်း ဢၼ် တၵ်း ႁဵတ်း ၸိူဝ်ႉ ၼင်ႇ ႁိုဝ် ပၼ်တၢမ်ႇ တီႈ မႄႈမွၵ်ႇယႃႈ ဢၼ် မီး ၸိုဝ်ႈသဵင် ဢၼ် ဝႃႈ၊ဝဵင်း လူင် ဢၼ် တႄႇတင်ႈ ဝႆႉ၊ၵႃႈတီႈ ႁိမ်း မႄႈၼမ်ႉ ဢၼ် ၼမ်ၼႃႇ ၼၼ်ႉ ဢေႃႈ။- 2ၶုၼ်ႁေႃၶမ်း လေႃးၵီႇ တင်းလၢႆ ႁဵတ်း မေႇထုင်ႇ ဢၼ် ဢမ်ႇတြႃး လူၺ်ႈ ၵၼ် တင်း မၼ်း ယဝ်ႉ။ ၵူၼ်းလေႃးၵီႇ တင်းလၢႆ ၵေႃႈ၊မဝ်း လူၺ်ႈ ၼမ်ႉလဝ်ႈ မၢၵ်ႇၸပိတ်ႉ ဢၼ် ပဵၼ် တၢင်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး လူၺ်ႈ မၼ်း ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 3ဝိၺိၺ်ႇ ၸဝ်ႈ ဢုပ်ႉပိူင်ႇ ၵဝ် သေယဝ်ႉ၊တမၢၼ်ႇၵၢင်ႁၢဝ် ဢဝ် ၵဝ် ၵႂႃႇ သူင်ႇ ၵႃႈတီႈ ထိူၼ်ႇလႅင်ႉ ဢေႃႈ။ တီႈ ၼၼ်ႈ ၵဝ် လႆႈ ႁၼ် မႄႈယိင်း ၵေႃႉ ၼိုင်ႈ ၼင်ႈ ယူႇ ၵႃႈၼိူဝ် တူဝ်ထိူၼ်ႇႁၢႆႉ ဢၼ် မီး ၶူၼ် လႅင်ၵမ်ႇ သေလႄႈ ၵႃႈၼိူဝ် တူဝ်ထိူၼ်ႇ တင်း တူဝ် တင်း ၶိင်း ၼၼ်ႉ တႅမ်ႈ ၼႃႇမႃႉ ၸိုဝ်ႈသဵင် ဢၼ် ယႃႉသရေႇ ၽြႃးပဵၼ်ၸဝ်ႈ ဝႆႉ ဢေႃႈ။ မၼ်း မီး ႁူဝ် ၸဵတ်း ႁူဝ် ဢိၵ်ႇတင်း မီး ၶဝ် သိပ်း လႅမ်ႈ ဢေႃႈ။- 4မႄႈယိင်း ၼၼ်ႉ ၼုင်ႈ ၶူဝ်း ဢၼ် လႅင်၊ဢိၵ်ႇတင်း ၶူဝ်း ဢၼ် ၵမ်ႇ သေလႄႈ ဢဝ် တင်း ၶိူင်ႈ ၶူဝ်း ၶမ်း လႂ်၊သႅင် လႂ်၊တင်း သႅင် ပူးလႄး လႂ်၊ႁၢင်ႈ ၶိူင်ႈ ဝႆႉ ဢေႃႈ။ ၵႃႈၼႂ်း မိုဝ်း မၼ်း ၼၼ်ႉ ၵေႃႈ ယိပ်းၵမ် ၵွၵ်းၶမ်း ဢၼ် တဵမ် ဝႆႉ တင်း တၢင်း ဢၼ် လီႁင်ႈ လီ ဝူၺ်ႇ၊ဢိၵ်ႇတင်း တၢင်း ဢၼ် ၵူဝ်ႈၵိူၵ်ႇ မေႇထုင်ႇ ဢၼ် ဢမ်ႇတြႃး တူဝ်ၸဝ်ႈၵဝ်ႇ ၼၼ်ႉ ဢေႃႈ။- 5ၵႃႈတီႈ ၼႃႈၽၢၵ်ႇ မၼ်း ၼၼ်ႉ တႅမ်ႈ ၸိုဝ်ႈ တႅမ်ႈ သဵင် ဢၼ် မီး ဢထိၵ်ႈပႄႇ ဢၼ် လိုၵ်ႉ ဢၼ် လမ်ႇ လႄႈ ဝႃႈ ၸမ်ႉ၊ "ဝဵင်း လူင် ပႃႇပုလုၼ်ႇ၊ဢၼ် ပဵၼ် မႄႈ ၵႃႈတီႈ မႄႈမွၵ်ႇယႃႈ တင်းလၢႆ၊ပဵၼ် မႄႈ ၵႃႈတီႈ တၢင်း ဢၼ် လီႁင်ႈ လီ ဝူၺ်ႇ ၵႃႈၼိူဝ် မိူင်း လေႃးၵႃႉ တင်းလၢႆ၊" ဝႃႈ ၼင်ႇ ၼႆ ဝႆႉ ဢေႃႈ။- 6ၵဝ် သမ်ႉ ႁၼ် မႄႈယိင်း ၼၼ်ႉ မဝ်း လူၺ်ႈ လိူတ်ႈ ၵူၼ်း ၽြႃးပဵၼ်ၸဝ်ႈ တင်းလၢႆ၊ဢိၵ်ႇတင်း လူၺ်ႈ လိူတ်ႈ ၶဝ် ၸိူဝ်း ဢၼ် လႆႈ ၶၢမ်ႇတၢႆ ၵွပ်ႈပိူဝ်ႈ ၶဝ် မီး သဵတ်ႈၸႃႇ တေႃႇ ၸဝ်ႈ ယေႇသု၊ၼၼ်ႉ ဢေႃႈ။ မိူဝ်ႈ ဢၼ် ၵဝ် ႁၼ် မၼ်း ၼၼ်ႉ ၸိုင်၊ၵဝ် ဢၢမ်း ၼႃႇ လူင်လၢင် ဢေႃႈ။ 7တမၢၼ်ႇၵၢင်ႁၢဝ် ၼၼ်ႉ ၵေႃႈ ထၢမ် ၵဝ် လႄႈ ဝႃႈ၊ "ႁဵတ်းသင် လႄႈ မႂ်း ဢၢမ်း ၼႃႇ လူင်လၢင် ထၢၼ်ႇ ၼႆႉ။ ၵဝ် တၵ်း မွၵ်ႇလၢတ်ႈ ၼႄ မႂ်း ဢၼၢၵ်ႈ ဢထိၵ်ႈပႄႇ ဢၼ် လိုၵ်ႉ ဢၼ် လမ်ႇ လွင်ႈ မႄႈယိင်း ၼႆႉ၊ဢိၵ်ႇတင်း လွင်ႈ တူဝ်ထိူၼ်ႇႁၢႆႉ ဢၼ် မီး ႁူဝ် ၸဵတ်း ႁူဝ်၊ဢိၵ်ႇတင်း မီး ၶဝ် သိပ်း လႅမ်ႈ သေလႄႈ ပႃး ဢဝ် မႄႈယိင်း ၵႂႃႇ ၼၼ်ႉ ဢေႃႈ။- 8တူဝ်ထိူၼ်ႇႁၢႆႉ ၼၼ်ႉ မိူဝ်ႈ ဢွၼ်တၢင်း ၼၼ်ႉ ယၢမ်ႈ မီး ဢသၢၵ်ႈ မႃး သေလႄႈ မိူဝ်ႈလဵဝ် ဢမ်ႇ မီး ဢသၢၵ်ႈ ယဝ်ႉ၊မၼ်း တၵ်း ဢွၵ်ႇ သေ မိူင်း မရၼႃႉ မႃး လႄႈ ၵႂႃႇၸူး တီႈ ဢၼ် လု ဢၼ် လႅဝ် ၼၼ်ႉ ဢေႃႈ။ ၵူၼ်း ဢၼ် ယူႇ ၵႃႈၼိူဝ် လိၼ်မိူင်း တင်းလၢႆ ဢၼ် ၸႃႉၸဵမ် ၵမ်ႇၽႃႇ ၸႃႉ တႄႇပဵၼ် မႃး လႄႈ ၸိုဝ်ႈသဵင် ၶဝ် ဢမ်ႇ လႆႈ တႅမ်ႈ မၢႆ ဝႆႉ ၵႃႈၼႂ်း ၵဵၼ်လိၵ်ႈ ဢသၢၵ်ႈ ၸိူဝ်း ၼၼ်ႉ၊မိူဝ်ႈ ဢၼ် ၶဝ် ႁၼ် တူဝ်ထိူၼ်ႇႁၢႆႉ ဢၼ် မိူဝ်ႈၵွၼ်ႇ ယၢမ်ႈ မီး ဢသၢၵ်ႈ မႃး သေလႄႈ မိူဝ်ႈလဵဝ် ဢမ်ႇ မီး ဢသၢၵ်ႈ ယဝ်ႉ၊ၵူၺ်းၵႃႈ သမ်ႉ တေ ၶိုၼ်း ပဵၼ် မႃး ထႅင်ႈ ၼၼ်ႉ ၸိုင်၊တၵ်း ဢၢမ်း ၼႃႇ လူင်လၢင် ဢေႃႈ။ 9"လွင်ႈ ဢၼ် ၼႆႉ ၸမ်ႉ၊တၵ်း လႆႈ မီး ၺၢၼ်ႇ ပိင်ႇၺႃႇ ဢေႃႈ။ ႁူဝ် ၸဵတ်း ႁူဝ် ၼၼ်ႉ ပဵၼ် လွႆ ၸဵတ်း လုၵ်ႈ ဢၼ် မႄႈယိင်း ၼၼ်ႉ ၼင်ႈ ယူႇ ၵႃႈၼိူဝ် ၶဝ် ၼၼ်ႉ ဢေႃႈ။ ၶုၼ်ႁေႃၶမ်း ၸဵတ်း ပႃး ၵေႃႈ ပဵၼ် ဢေႃႈ။- 10ႁႃႈ ပႃး ၼၼ်ႉ တူၵ်း ယဝ်ႉ။ ပႃး ၼိုင်ႈ ယင်း ဢုပ်ႉပိူင်ႇ မီး ယူႇ ဢေႃႈ။ ပႃး ၼိုင်ႈ ၸမ်ႉ၊ယင်း ဢမ်ႇ ပႆႇ မႃး လူးၵွၼ်ႇ။ မိူဝ်ႈ ဢၼ် မၼ်း ႁွတ်ႈမႃး ၼၼ်ႉ ၸိုင်၊မၼ်း တေ လႆႈ ဢုပ်ႉပိူင်ႇ ၵမ်းဢွၼ်ႇၼိုင်ႈ ၵူၺ်း ဢေႃႈ။- 11တူဝ်ထိူၼ်ႇႁၢႆႉ ဢၼ် မိူဝ်ႈ ဢွၼ်တၢင်း ယၢမ်ႈ မီး ဢသၢၵ်ႈ မႃး သေလႄႈ မိူဝ်ႈလဵဝ် ဢမ်ႇ မီး ဢသၢၵ်ႈ ယဝ်ႉ ၼၼ်ႉ ၸမ်ႉ၊ပဵၼ် ၶုၼ်ႁေႃၶမ်း ပႃး တီႈ ပႅတ်ႇ ဢေႃႈ။ မၼ်း ၼၼ်ႉ ပဵၼ် ၵေႃႉ ဢၼ် ၶဝ်ႈပႃး ၵႃႈၼႂ်း ၸဵတ်း ပႃး ၼၼ်ႉ ၼင်ႇၵဝ်ႇ လႄႈ ပဵၼ် ၵေႃႉ ဢၼ် ၵႂႃႇၸူး တီႈ ဢၼ် လု ဢၼ် လႅဝ် ဢေႃႈ။ 12"ၶဝ် သိပ်း လႅမ်ႈ ဢၼ် မႂ်း ႁၼ် ၼၼ်ႉ ပဵၼ် ၶုၼ်ႁေႃၶမ်း သိပ်း ပႃး ဢၼ် ယင်း ဢမ်ႇ ပႆႇ လႆႈ ဢုပ်ႉပိူင်ႇ မိူင်း ၼၼ်ႉ ဢေႃႈ။ ၵူၺ်းၵႃႈ၊ၶဝ် တိုၼ်း တၵ်း လႆႈ ဢႃႇၼႃႇ ဢၼ် ပဵၼ် မိူၼ် ၸိူဝ်ႉ ၼင်ႇ ၶုၼ်ႁေႃၶမ်း တင်းလၢႆ ၼၼ်ႉ သေလႄႈ ဢုပ်ႉပိူင်ႇ ၼႃႇရီႇ ၼိုင်ႈ လူၺ်ႈ ၵၼ် တင်း တူဝ်ထိူၼ်ႇႁၢႆႉ ၼၼ်ႉ ဢေႃႈ။- 13ၶုၼ်ႁေႃၶမ်း သိပ်း ပႃး ၼၼ်ႉ တၵ်း ၽွမ်ႉၸႂ် ၵၼ် သေလႄႈ ဢဝ် ဢႃႇၼႃႇ ဢိၵ်ႇတင်း တၼ်းၶူဝ်း ၶဝ် ၼၼ်ႉ ဢၢပ်ႈပၼ် တီႈ တူဝ်ထိူၼ်ႇ ႁၢႆႉ ၼၼ်ႉ ဢေႃႈ။- 14ၶဝ် တၵ်း တိုၵ်းတေႃး ၵၼ် တင်း သူဝ်းဢွၼ်ႇ ၸဝ်ႈ ဢေႃႈ။ ၵူၺ်းၵႃႈ၊သူဝ်းဢွၼ်ႇ ၸဝ်ႈ ၼၼ်ႉ ၽွမ်ႉ လူၺ်ႈ ၵၼ် တင်း ၶဝ် ၸိူဝ်း ဢၼ် မၼ်းၸဝ်ႈ လိူၵ်ႈၵဵပ်း ႁွင်ႉ ဢဝ် ဝႆႉ၊ပဵၼ် တပႄး ဢၼ် မီး သဵတ်ႈၸႃႇ တင်းလၢႆ ၼၼ်ႉ လႄႈ လႆႈ ပႄႉၼႅင်ႇ ဢေႃႈ။ ၵွပ်ႈပိူဝ်ႈ မၼ်းၸဝ်ႈ ပဵၼ် ၸဝ်ႈၽြႃး ၵႃႈၼိူဝ် ၽြႃး တင်းလၢႆ၊ပဵၼ် ၶုၼ်ႁေႃၶမ်း ၵႃႈၼိူဝ် ၶုၼ်ႁေႃၶမ်း တင်းလၢႆ ဢေႃႈ။ 15"မႄႈၼမ်ႉ တင်းလၢႆ ဢၼ် မႂ်း ႁၼ် မႄႈမွၵ်ႇယႃႈ ၼင်ႈ ယူႇ ၼၼ်ႉ ပဵၼ် ၵူၼ်း ၵူႈ မိူင်း မိူင်း၊ၵူၼ်း ၵူႈ ၸိူဝ်ႉၸၢတ်ႈ ၵူႈၶိူဝ်းၶိူဝ်း၊ဢၼ် လၢတ်ႈ ၵႂၢမ်း ၽႃႇသႃႇ ၵူႈမဵဝ်းမဵဝ်း ၼၼ်ႉ ယဝ်ႉ။- 16ၶဝ် သိပ်း လႅမ်ႈ ဢၼ် မႂ်း ႁၼ်၊ဢိၵ်ႇတင်း တူဝ်ထိူၼ်ႇႁၢႆႉ ၼၼ်ႉ ၶဝ် တၵ်း ဢွၼ်ၵၼ် ၸင်း မႄႈမွၵ်ႇယႃႈ ၼၼ်ႉ လႄႈ တၵ်း ႁိမ်ႁူင်ႇ ဢဝ် ၵႃႈ ဢၼ် မၼ်း မီး ၼၼ်ႉ သေယဝ်ႉ၊ႁႂ်ႈ မၼ်း ယူႇ တူဝ်ပူၺ် သေလႄႈ တၵ်း ၶူပ်း ၵိၼ် ၼိူဝ်ႉ မၼ်း ဢေႃႈ။ တၵ်း ဢဝ် ၽႆး တုတ်ႇ မၼ်း ပႅတ်ႈ ဢေႃႈ။- 17လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ တိုၵ်းယူင်း ၵႃႈၼႂ်း ၸႂ် ၶဝ်၊ႁႂ်ႈ ၶဝ် ႁဵတ်း ၸွမ်း တၢင်းၵျၢမ်ႇတၢင်းပွင် မၼ်းၸဝ်ႈ၊ဢိၵ်ႇတင်း ၽွမ်ႉၸႂ် ၵၼ် လႄႈ ဢဝ် တၼ်းၶူဝ်း ၶဝ် ဢၢပ်ႈပၼ် တီႈ တူဝ်ထိူၼ်ႇႁၢႆႉ ႁႂ်ႈ ဢုပ်ႉပိူင်ႇ တေႃႇထိုင်ႁွတ်ႈ လႆႈ ဢွင်ႇ မႅင်ႇ ပဵၼ် မႃး ၸွမ်းၼင်ႇ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ မီး ဝႆႉ ၼၼ်ႉ ဢေႃႈ။ 18"မႄႈယိင်း ဢၼ် မႂ်း ႁၼ် ၼၼ်ႉ ပဵၼ် ဝဵင်း လူင် ဢၼ် ဢုပ်ႉပိူင်ႇ ၵႃႈၼိူဝ် ၶုၼ်ႁေႃၶမ်း တင်းသဵင်ႈတင်းလူင် ၵႃႈၼိူဝ် လိၼ်မိူင်း ၼႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1မေႇလၶိၸေႇတႅၵ်ႈ၊ၼႆႉ၊မၼ်း ပဵၼ် ၶုၼ်ႁေႃၶမ်း ဝဵင်း သႃႇလႅမ်ႇ၊ဢၼ် ပဵၼ် ယဵၸ်ႈပရေႃးႁဵၵ်ႈ တီႈ ၽြႃးပဵၼ်ၸဝ်ႈ ဢၼ် သုင် ၼႃႇ သေပိူၼ်ႈ ဢေႃႈ။ မိူဝ်ႈ ဢၼ် ဢႃႇပြႃႇႁၢမ်ႇ၊တိုၵ်းတေႃး ပႄႉၼႅင်ႇ ၶုၼ်ႁေႃၶမ်း သီႇ ပႃး သေယဝ်ႉ၊ပွၵ်ႈ ၶိုၼ်း မႃး ၼၼ်ႉ၊မေႇလၶိၸေႇတႅၵ်ႈ၊ႁပ်ႉ ႁူဝ် တၢင်း သေလႄႈ ပၼ်တၢင်းလီ တီႈ မၼ်း ဢေႃႈ။- 2ဢႃႇပြႃႇႁၢမ်ႇ၊ၵေႃႈ၊ဢဝ် ဢုၵ်ႉၸႃႇ ၵႃႈ ဢၼ် မၼ်း လႆႈ မႃး ၼၼ်ႉ၊လူႇတၢၼ်း ပၼ် မၼ်း သိပ်း ပုၼ်ႈ ပုၼ်ႈ ၼိုင်ႈ သေ ဢေႃႈ။ ဢၼၢၵ်ႈ ဢထိၵ်ႈပႄႇ ၸိုဝ်ႈသဵင် မေႇလၶိၸေႇတႅၵ်ႈ၊ၸမ်ႉ၊ဢွၼ်တၢင်း သေပိူၼ်ႈ ပွင်ႇဝႃႈ၊ "ၶုၼ် ဢၼ် သိုဝ်ႈတေႃႇ" ဝႃႈၼႆ လႄႈ၊လိုၼ်းၼၼ်ႉ ပိူဝ်ႈ ဢၼ် မၼ်း ပဵၼ် ၶုၼ်ႁေႃၶမ်း ဝဵင်း သႃႇလႅမ်ႇ၊လႄႈ ၸိုဝ်ႈသဵင် မၼ်း သမ်ႉ ပွင်ႇဝႃႈ၊ "ၶုၼ် တၢင်းၼိမ်၊" ဝႃႈၼႆ။- 3ၸႃႉၸဵမ် ပေႃႈ မၼ်း၊မႄႈ မၼ်း ဢိၵ်ႇတင်း ၸိူဝ်ႉၶိူဝ်း ပူႇမွၼ်ႇ မၼ်း ပဵၼ် ၽူႈလႂ် ဝႃႈၼႆ၊ၸရၢင်း ဢၼ် တႅမ်ႈ ဝႆႉ မၢႆ ဝႆႉ ဢမ်ႇ မီး။ ယင်း ဢမ်ႇ မီး ဝၼ်း တႄႇၸႃႉ ဢသၢၵ်ႈ၊ဢမ်ႇ မီး ဝၼ်း သုတ်း ဢသၢၵ်ႈ၊မၼ်း ပဵၼ် ၸိူဝ်ႉ ၼင်ႇ လုၵ်ႈၽြႃးပဵၼ်ၸဝ်ႈ လႄႈ တႄႇ ယူႇ ၼႂ်း ဢရႃႇ ယဵၸ်ႈပရေႃးႁဵၵ်ႈ တႃႇသေႇ ဢမ်ႇထၢတ်ႇ ဢေႃႈ။ 4ပိူဝ်ႈ ၼႆ ၸင်ႇ၊မေႇလၶိၸေႇတႅၵ်ႈ၊ယႂ်ႇ မျၢတ်ႈ ၼႃႇ ထၢၼ်ႇ ႁိုဝ်၊ဝႃႈၼႆ ၶႆႈၸႂ် တူၺ်း တႃႉ။ ပေႃႈ ၸိူဝ်ႉၶိူဝ်း ႁဝ်း ဢႃႇပြႃႇႁၢမ်ႇ၊ၼၼ်ႉ ယင်း လႆႈ ဢဝ် ဢုၵ်ႉၸႃႇ ၵႃႈ ဢၼ် မၼ်း လႆႈ မႃး ၵႃႈတီႈ ပၢင်သိုၵ်း ၼၼ်ႉ၊သိပ်း ပုၼ်ႈ ပုၼ်ႈ ၼိုင်ႈ လူႇတၢၼ်း မၼ်း ဢေႃႈ။- 5ၸိူဝ်ႉၶိူဝ်း လေႇဝိ၊ၶဝ် လႆႈ ဢရႃႇ ယဵၸ်ႈပရေႃးႁဵၵ်ႈ မႃး ၸွမ်းၼင်ႇ တြႃး ပိင်းၺၢပ်ႈ မီး ၼၼ်ႉ လႄႈ၊ၶဝ် လႆႈ ႁပ်ႉ ဢဝ် တၢင်းလူႇ သိပ်း ပုၼ်ႈ ပုၼ်ႈ ၼိုင်ႈ၊ၵႃႈတီႈ ၵူၼ်း မဵဝ်း ဢိသရေး၊ဢၼ် ပိၵ်ႉသမ်ႉ ပဵၼ် ပီႈၼွင်ႉ ၵၼ် ၸိူဝ်း ဢၼ် လုၵ်ႉ ၵႃႈတီႈ ဢႃႇပြႃႇႁၢမ်ႇ၊သိုပ်ႇ လူင်း မႃး ၼင်ႇ ၵၼ် သေၵေႃႈ၊ၶဝ် ယင်း လႆႈ သၢၵ်ႈလူႇ ဢေႃႈ။- 6ၵူၺ်းၵႃႈ၊မေႇလၶိၸေႇတႅၵ်ႈ၊ၸမ်ႉ၊ဢမ်ႇၸႂ်ႈ ၸိူဝ်ႉၶိူဝ်း လေႇဝိ၊သေၵေႃႈ၊ယင်း လႆႈ ႁပ်ႉ ဢဝ် တၢင်းလူႇ သိပ်း ပုၼ်ႈ ပုၼ်ႈ ၼိုင်ႈ၊ၵႃႈတီႈ ဢႃႇပြႃႇႁၢမ်ႇ၊ၵေႃႉ ဢၼ် လႆႈ ၶၢမ်ႇ ဢဝ် ၵတိ၊ၽြႃးပဵၼ်ၸဝ်ႈ ၼၼ်ႉ သေယဝ်ႉ၊သမ်ႉ ယင်း ပၼ်တၢင်းလီ တီႈ ဢႃႇပြႃႇႁၢမ်ႇ၊လူးၵွၼ်ႇ ဢေႃႈ။- 7လွင်ႈ ဢၼ် ဝႃႈ၊ၵေႃႉ ယႂ်ႇ ပၼ်တၢင်းလီ တီႈ ၵေႃႉ လဵၵ်ႉ ၼၼ်ႉ၊ဢမ်ႇ မီး တီႈ တၵ်း တွပ်ႇထဵင် ယဝ်ႉ ဢေႃႈ။- 8ၵႃႈၼႂ်း ယဵၸ်ႈပရေႃးႁဵၵ်ႈ ၶဝ် ၼၼ်ႉ၊ၵူၼ်း ၸိူဝ်း ဢၼ် ၸၢင်ႈ တၢႆ တင်းလၢႆ ၼၼ်ႉ လႆႈ ႁပ်ႉ ဢဝ် သိပ်း ပုၼ်ႈ၊ပုၼ်ႈ ၼိုင်ႈ ဢေႃႈ။ ၼႂ်း လွင်ႈ မေႇလၶိၸေႇတႅၵ်ႈ၊ၸမ်ႉ၊ၵေႃႉ ဢၼ် ၵျၢမ်းလိၵ်ႈ ၶၢမ်ႇသၢၵ်ႈသေႇ ဝႃႈ၊မၼ်း ဢသၢၵ်ႈလိပ်း ယူႇ ဢေႃႈ၊ဝႃႈ ၼင်ႇ ၼႆ ၼၼ်ႉ လႆႈ ႁပ်ႉ ဢဝ် သိပ်း ပုၼ်ႈ၊ပုၼ်ႈ ၼိုင်ႈ ဢေႃႈ။- 9သမ်ႉ မီး တီႈ တၵ်း လၢတ်ႈ လႄႈ ဝႃႈ၊ၸိူဝ်ႉၶိူဝ်း လေႇဝိ၊ဢၼ် ၸၢင်ႈ ႁပ်ႉ ဢဝ် သိပ်း ပုၼ်ႈ၊ပုၼ်ႈ ၼိုင်ႈ ၼၼ်ႉ၊လႆႈ လူႇတၢၼ်း သိပ်း ပုၼ်ႈ၊ပုၼ်ႈ ၼိုင်ႈ တီႈ မေႇလၶိၸေႇတႅၵ်ႈ၊လူၺ်ႈ တၢင်း ဢႃႇပြႃႇႁၢမ်ႇ၊ဢေႃႈ။- 10လွင်ႈ မၼ်း ၸမ်ႉ၊မိူဝ်ႈ ဢၼ် မေႇလၶိၸေႇတႅၵ်ႈ၊ထူပ်း ဢႃႇပြႃႇႁၢမ်ႇ၊ၼၼ်ႉ ၸိုင်၊လေႇဝိ၊ယင်း ဢမ်ႇ ပႆႇ ၵိူတ်ႇ သေ ၵႃႈတီႈ တူဝ် ပူႇ ပေႃႈ မၼ်း ဢေႃႈ။ 11ထႅင်ႈ လွင်ႈ ၼိုင်ႈ ၸမ်ႉ၊ပေႃး လွင်ႈတၢင်း ဢၼ် ပျေႉၸုမ်ႇ ၼၼ်ႉ၊ပေႃႇ ပဵၼ် မႃး ၵွပ်ႈ လူၺ်ႈ ၼႃႈၵၢၼ် ယဵၸ်ႈပရေႃးႁဵၵ်ႈ၊ၸိူဝ်ႉၶိူဝ်း လေႇဝိ၊ဢၼ် ၸၢပ်ႈသႅင်ႇ ၵၼ် တင်း ပိင်းၺၢပ်ႈတြႃး၊ပုၼ်ႈ ၵူၼ်း မဵဝ်း ဢိသရေး၊ၼၼ်ႉ ၸိုင်၊ႁဵတ်းသင် လႄႈ သမ်ႉ မႃး မီး ယဵၸ်ႈပရေႃးႁဵၵ်ႈ ထႅင်ႈ တၢင်ႇ ပႃး ဢၼ် ပေႃႇမႃး ၼႂ်း ဢရႃႇ မေႇလၶိၸေႇတႅၵ်ႈ၊လႄႈ ဢမ်ႇ မႃး ၼႂ်း ဢရႃႇ ဢႃႇရုၼ်ႇ၊ၼၼ်ႉ ၼင်ႇ ႁိုဝ်။- 12ပေႃး ဢရႃႇ ယဵၸ်ႈပရေႃးႁဵၵ်ႈ မီး တၢင်း ဢၼ် လႅၵ်ႈလၢႆႈ ၸိုင်၊ပိင်းၺၢပ်ႈတြႃး ၵေႃႈ၊တၵ်း လႆႈ လႅၵ်ႈလၢႆႈ ဢေႃႈ။- 13လွင်ႈ ၼႆႉ ၸိုင်၊ၸဝ်ႈၽြႃး ႁဝ်း ဢၼ် ဢဝ် တင်း ၵႂၢမ်း ပျႃႇတိၵ်ႈ ႁေႃး ဝႆႉ ၼၼ်ႉ၊ၸၢပ်ႈသႅင်ႇ ၵၼ် တင်း ၸိူဝ်ႉၶိူဝ်း တၢင်ႇၸိူဝ်ႉ တၢင်ႇ မဵဝ်း လႄႈ ၵႃႈၼႂ်း ၸိူဝ်ႉၶိူဝ်း မၼ်းၸဝ်ႈ ၼၼ်ႉ ဢမ်ႇ မီး ၽူႈလႂ် ယၢမ်ႈ ထၢမ်း ၼႃႈၵၢၼ် ယဵၸ်ႈပရေႃးႁဵၵ်ႈ သေၵေႃႉသေၵူၼ်း ဢေႃႈ။- 14မၼ်းၸဝ်ႈ ၼၼ်ႉ၊ၵိူတ်ႇလဵင်ႉ မႃး ၵႃႈၼႂ်း ၸိူဝ်ႉၶိူဝ်း ယုတႃႉ၊ထၢင်ႇထၢင်ႇသႃးသႃး လႄႈ မိူဝ်ႈ ဢၼ် မူဝ်းသေႇ၊လၢတ်ႈ ၵႂၢမ်း ဢရႃႇ ယဵၸ်ႈပရေႃးႁဵၵ်ႈ ၼၼ်ႉ၊မၼ်း ယင်း ဢမ်ႇ လၢတ်ႈ လွင်ႈ ၸိူဝ်ႉၶိူဝ်း ၼၼ်ႉ သေ ၶေႃႈ သေၵမ်း ဢေႃႈ။ 15မိူဝ်ႈ ဢၼ် ယဵၸ်ႈပရေႃးႁဵၵ်ႈ တၢင်ႇ ပႃး ပေႃႇမႃး မိူၼ် ၵၼ် တင်း မေႇလၶိၸေႇတႅၵ်ႈ၊ယဝ်ႉ ၼၼ်ႉ ၸိုင်၊လွင်ႈ ဢၼ် ဝႃႈ၊ၼႃႈၵၢၼ် ယဵၸ်ႈပရေႃးႁဵၵ်ႈ ၶၢႆႉ လႅၵ်ႈလၢႆႈ ယဝ်ႉ ၼၼ်ႉ၊ယဵင်ႈၶႅၼ်း ထၢင်ႇသႃး မႃး ဢေႃႈ။- 16မၼ်း လႆႈ ပဵၼ် ယဵၸ်ႈပရေႃးႁဵၵ်ႈ မႃး ၸွမ်းၼင်ႇ ထုင်းတြႃး ၵူၼ်း ၶူင်းၵၢင် ၼႆႉ ဢမ်ႇၸႂ်ႈ လႄႈ မၼ်း လႆႈ ပဵၼ် မႃး ၸွမ်းၼင်ႇ တၼ်းၶူဝ်း ဢသၢၵ်ႈ၊ဢၼ် ဢမ်ႇ မီး တီႈသုတ်း တီႈ တိူၵ်ႉ ၼၼ်ႉ ဢေႃႈ။- 17လွင်ႈ မၼ်း ၸမ်ႉ၊ၵျၢမ်းလိၵ်ႈ ၶၢမ်ႇသၢၵ်ႈသေႇ ဝႆႉ လႄႈ ဝႃႈ၊ "မႂ်း ပဵၼ် ယဵၸ်ႈပရေႃးႁဵၵ်ႈ ထႃႇဝရႃႉ ၸွမ်းၼင်ႇ ဢရႃႇ မေႇလၶိၸေႇတႅၵ်ႈ၊ဢေႃႈ၊" ဝႃႈ ၼင်ႇ ၼႆ ဢေႃႈ။- 18ၼႄး ၼိုင်ႈ ၸမ်ႉ၊ပိင်းၺၢပ်ႈတြႃး ၵဝ်ႇ ၼၼ်ႉ လႆႈ ပႅတ်ႈ ဝႆႉ၊ၵွပ်ႈပိူဝ်ႈ မၼ်း ႁႅင်းဢူၼ်ႈ လႄႈ ဢမ်ႇ မီး ဢၵျူဝ်း ၵႃႈသင် ၼၼ်ႉ ဢေႃႈ။- 19လွင်ႈ မၼ်း ၸမ်ႉ၊ပိင်းၺၢပ်ႈတြႃး ၼၼ်ႉ ဢမ်ႇ ဢဝ် ၽူႈလႂ် သူင်ႇ ႁွတ်ႈထိုင် တၢင်း ဢၼ် ၸေးၸုမ်ႇ ဢေႃႈ။ လိူဝ် သေ ၼၼ်ႉ၊တြႃး တၢင်း ဢၼ် မုင်ႈထႃႈ မွင်းထႃႈ၊ဢၼ် ယဵင်ႈၶႅၼ်း မျၢတ်ႈ ၼၼ်ႉ တူၵ်း ႁွတ်ႈ တူၵ်း ထိုင် ယဝ်ႉ၊ၵွပ်ႈ တြႃး ၼၼ်ႉ လႄႈ ႁဝ်း လႆႈ ဢၶႂၢင်ႉ ဢၼ် သုတ်ႉၸမ် သုတ်ႉ ၸူး တီႈ ၽြႃးပဵၼ်ၸဝ်ႈ ဢေႃႈ။ 20ပုၼ်ႈ လွင်ႈ ၼႆႉ ၸိုင်၊ၽြႃးပဵၼ်ၸဝ်ႈ လႆႈ မီး တၢင်း ဢၼ် တိူင်ႇ ဝႃႈ ဢေႃႈ။ မိူဝ်ႈ ဢၼ် ပိူၼ်ႈ တၢင်ႇၵေႃႉ တၢင်ႇ ၵူၼ်း တင်းလၢႆ၊လႆႈ ဢရႃႇ ယဵၸ်ႈပရေႃးႁဵၵ်ႈ ၼၼ်ႉ၊ၽြႃးပဵၼ်ၸဝ်ႈ ဢမ်ႇ မီး တၢင်း ဢၼ် တိူင်ႇ ဝႃႈ ၸိူဝ်ႉ ၼင်ႇ ၼၼ်၊- 21ၸဝ်ႈ ယေႇသု၊ၸမ်ႉ၊ၽြႃးပဵၼ်ၸဝ်ႈ မီး တၢင်း ဢၼ် တိူင်ႇ ဝႃႈ လႄႈ ဝႃႈ၊ "ၸဝ်ႈၽြႃး တိူင်ႇၵၢဝ်ႇ ၵႂၢမ်း သဵတ်ႈၸႃႇ ဝႆႉ၊တင်း ႁူဝ် ၸႂ် ဢၼ် ဢမ်ႇ လႅၵ်ႈ ဢမ်ႇ လၢႆႈ ၼၼ်ႉ လႄႈ ဝႃႈ၊ 'မႂ်း ပဵၼ် ယဵၸ်ႈပရေႃးႁဵၵ်ႈ ထႃႇဝရႃႉ၊ၸွမ်းၼင်ႇ ဢရႃႇ မေႇလၶိၸေႇတႅၵ်ႈ၊ဢေႃႈ' ဝႃႈ ၼင်ႇ ၼႆ ဢေႃႈ။" မီး မႃး ၼင်ႇ ၼႆ ဢေႃႈ။ 22ၵွပ်ႈပိူဝ်ႈ လွင်ႈတၢင်း ၼႆႉ လႄႈ လွင်ႈတၢင်း ဢၼ် ပႅၵ်ႇပိူင်ႈ ၼႆႉ၊ၼႄပျႃး လွင်ႈ ဢၼ် ၸဝ်ႈ ယေႇသု၊လႆႈ ပဵၼ် ၸဝ်ႈ ဢႃႇမႃႉၶၢမ်ႇ ပုၼ်ႈ ပတိၺိၺ်ႇ တြႃး၊ဢၼ် ယဵင်ႈၶႅၼ်း မျၢတ်ႈ ၼႃႇ ၼၼ်ႉ ဢေႃႈ။ 23ယင်း မီး လွင်ႈ ပႅၵ်ႇပိူင်ႈ တၢင်ႇဢၼ် လူးၵွၼ်ႇ ဢေႃႈ။ ယဵၸ်ႈပရေႃးႁဵၵ်ႈ တၢင်ႇ ပႃး ၼမ်ၼႃႇ ၸိူဝ်း ၼၼ်ႉ၊ၵွပ်ႈပိူဝ်ႈ ၶဝ် ၸၢင်ႈ လႆႈ တၢႆ လႄႈ ဢမ်ႇ ၸၢင်ႈ သိုပ်ႇ ႁဵတ်း ၼႃႈၵၢၼ် ၶဝ် လႆႈ။- 24ၵူၺ်းၵႃႈ၊ၸဝ်ႈ ယေႇသု၊ၸမ်ႉ၊ဢသၢၵ်ႈလိပ်း ယူႇ ၼိၵ်ႈၸႃႉ ထႃႇဝရႃႉ လႄႈ မၼ်းၸဝ်ႈ ယိပ်း ၼႃႈၵၢၼ် ယဵၸ်ႈပရေႃးႁဵၵ်ႈ မၼ်းၸဝ်ႈ သေႇ သေႇ ယူႇ လႄႈ ဢမ်ႇ ပူတ်း ပၼ် တီႈ ၽူႈလႂ် သေၵေႃႉသေၵူၼ်း ဢေႃႈ။- 25ပိူဝ်ႈ ၼႆ လႄႈ ၸႃႉၸဵမ် ယၢမ်း မိူဝ်ႈလဵဝ်၊ဢိၵ်ႇတင်း ၵၢပ်ႈ ၵႃႇလႃႉ တႃႇသေႇ ဢမ်ႇထၢတ်ႇ၊မၼ်းၸဝ်ႈ တၢတ်ႈၼိူင်ႇ ႁႂ်ႈလႆႈ ၶျွတ်ႈ ဢဝ် ၶဝ် ၸိူဝ်း ဢၼ် ဢိင် မၼ်းၸဝ်ႈ သေ သုတ်ႉၸမ် သုတ်ႉ ၸူး တီႈ ၽြႃးပဵၼ်ၸဝ်ႈ၊ၵွပ်ႈပိူဝ်ႈ မၼ်းၸဝ်ႈ ဢသၢၵ်ႈလိပ်း ယူႇ ၼိၵ်ႈၸႃႉ ထႃႇဝရႃႉ လႄႈ တွင်းပၢၼ်ႇ တီႈ ၽြႃးပဵၼ်ၸဝ်ႈ ပုၼ်ႈ ၶဝ် ၼၼ်ႉ ဢေႃႈ။ 26ပိူဝ်ႈ ၼႆ လႄႈ ၸဝ်ႈ ယေႇသု၊ပဵၼ် ယဵၸ်ႈပရေႃးႁဵၵ်ႈ ဢၼ် ထုၵ်ႇမႅၼ်ႈ ပုၼ်ႈ ႁဝ်း ဢေႃႈ။ မၼ်းၸဝ်ႈ ၼၼ်ႉ မူတ်းၸၢင်ႇ ၶၢဝ် သႂ် ယူႇ၊ၵၢင်းလွတ်ႈ တင်း တီႈ တၵ်း တၢင်ႇ ဢပျတ်ႈ ယူႇ၊ၵၢင်းလွတ်ႈ တင်း တၢင်း ဢၼ် ၵူဝ်ႈၵိူၵ်ႇ ယူႇ၊ယူႇ ၽၢတ်ႇ ၵၼ် တင်း ၶဝ် ၸိူဝ်း ဢၼ် မီး ဢပျတ်ႈ ယူႇ လႄႈ လႆႈ ၶၢမ်ႇ တၢင်း ဢၼ် ယုၵ်ႉယွင်ႈ ဝႆႉ၊သုင် ၼႃႇ သေ မိူင်းၵၢင်ႁၢဝ် ပုၼ်ႉ ၼၼ်ႉ ဢေႃႈ။- 27မၼ်းၸဝ်ႈ ဢမ်ႇ လူဝ်ႇ ႁဵတ်း တၢင်း ဢၼ် သၢၵ်ႈၵၢပ်ႈ တၢင်းလူႇ ပုၼ်ႈ ဢပျတ်ႈ တူဝ်ၸဝ်ႈၵဝ်ႇ ၵူႈဝၼ်း ၼၼ်ႉ ဢွၼ်တၢင်း ပိူၼ်ႈ၊မိူၼ် ၸိူဝ်ႉ ၼင်ႇ ယဵၸ်ႈပရေႃးႁဵၵ်ႈ တင်းလၢႆ ဢၼ် သၢၵ်ႈလူႇ ပုၼ်ႈ ဢပျတ်ႈ တၢင်းၽိတ်း တူဝ်ၸဝ်ႈၵဝ်ႇ ဢွၼ်တၢင်း ယဝ်ႉ ၸင်ႇ၊သၢၵ်ႈလူႇ ပုၼ်ႈ ဢပျတ်ႈ တၢင်းၽိတ်း ပုၼ်ႈ ၵူၼ်း တင်းလၢႆ ဢေႃႈ။ ၸဝ်ႈ ယေႇသု၊ၸမ်ႉ၊လႆႈ သၢၵ်ႈလူႇ ပွၵ်ႈလဵဝ် ၵူၺ်း မိူဝ်ႈ ဢၼ် မၼ်းၸဝ်ႈ ဢဝ် တူဝ် မၼ်းၸဝ်ႈ သၢၵ်ႈၵၢပ်ႈ တီႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 28ပိင်းၺၢပ်ႈတြႃး မူဝ်းသေႇ၊ၼၼ်ႉ၊ယုၵ်ႉ တၢင်ႇ ၵူၼ်း ဢၼ် ဢမ်ႇ ၸေး ဢမ်ႇ ၸုမ်ႇ ဝႆႉ၊ၼႂ်း ဢရႃႇ ၶုၼ် ယဵၸ်ႈပရေႃးႁဵၵ်ႈ ဢေႃႈ။ ၵူၺ်းၵႃႈ၊ၵတိ ၽြႃးပဵၼ်ၸဝ်ႈ ဢၼ် တိူင်ႇ ဝႆႉ ဝႃႈ ဝႆႉ ၼၼ်ႉ ၸမ်ႉ၊ပိၵ်ႉသမ်ႉ မႃး ပႃႈ လိုၼ်း တြႃး မူဝ်းသေႇ၊သေၵေႃႈ၊ၶၢၼ်း လုၵ်ႈၸဝ်ႈ ဢၼ် လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ ၸေးၸုမ်ႇ ၼၼ်ႉ တႃႇသေႇ ဢမ်ႇထၢတ်ႇ ဢေႃႈ။


text: 1ဝၢႆးသေ ၸဝ်ႈ ယေႇသု၊ဝႃႈ ၸိူဝ်ႉ ၼင်ႇ ၼႆ ယဝ်ႉ ၸိုင်၊မၼ်းၸဝ်ႈ ႁႅၼ် တူၺ်း ၵႃႈၼိူဝ် ၽႃႉၵၢင်ႁၢဝ် ပုၼ်ႉ သေလႄႈ လၢတ်ႈ ဝႃႈ၊ "ဢူဝ်း ပေႃႈၸဝ်ႈ တီႈၶႃႈ။ ၶိင်ႇ ယၢမ်း ႁွတ်ႈမႃး တီႈၶႃႈ ယဝ်ႉ။ ပၼ် ႁႂ်ႈ မုၼ်ၽုင်း လုၵ်ႈၸဝ်ႈ ႁဝ်း ထၢင်ႇသႃး မႃး ပုၼ်ႈ လွင်ႈ ၼင်ႇ ႁိုဝ် လုၵ်ႈၸဝ်ႈ တၵ်း ႁဵတ်း ႁႂ်ႈ မုၼ်ၽုင်း ၸဝ်ႈႁဝ်း ထၢင်ႇသႃး မႃး ၼၼ်ႉ သေၵမ်း တီႈၶႃႈ။- 2လွင်ႈ မၼ်း ၸမ်ႉ၊ၸဝ်ႈႁဝ်း ပၼ် ဢၶႂၢင်ႉ တၼ်းၶူဝ်း တီႈ လုၵ်ႈၸဝ်ႈ ႁႂ်ႈလႆႈ ဢုပ်ႉပိူင်ႇ ၵူၼ်း မဵဝ်း တင်းသဵင်ႈတင်းမူတ်း လႄႈ ၸၢင်ႈ ပၼ် ဢသၢၵ်ႈ ထႃႇဝရႃႉ တီႈ ၶဝ် ၸိူဝ်း ဢၼ် ၸဝ်ႈႁဝ်း ဢဝ် ဢၢပ်ႈပၼ် ၵႃႈၼႂ်း မိုဝ်း လုၵ်ႈၸဝ်ႈ ၼၼ်ႉ ဢေႃႈ။- 3ဢသၢၵ်ႈ ထႃႇဝရႃႉ ဢၼ် ဝႃႈ ၼၼ်ႉ၊ပဵၼ် တၢင်း ဢၼ် ႁုၸၵ်း ၸဝ်ႈႁဝ်း ဢၼ် ပဵၼ် ၽြႃးပဵၼ်ၸဝ်ႈ ဢၼ် ၸိုဝ်ႈ ဢၼ် ၸႂ်ႈ သူႇလဵဝ် ပႃးလဵဝ်၊ဢိၵ်ႇတင်း ၸဝ်ႈ ယေႇသု ၶရိၸ်ႈ၊ဢၼ် ၸဝ်ႈႁဝ်း ပွႆႇၸႂ်ႉ မႃး ၼၼ်ႉ တီႈၶႃႈ ဢေႃႈ။- 4ၵဝ်ၶႃႈ ႁႂ်ႈ မုၼ်ၽုင်း ၸဝ်ႈႁဝ်း ထၢင်ႇသႃး မႃး ၵႃႈၼိူဝ် လိၼ်မိူင်း ၼႆႉ တီႈၶႃႈ ယဝ်ႉ။ ၵၢၼ် တၢင်းႁဵတ်း ဢၼ် ၸဝ်ႈႁဝ်း ၸႂ်ႉ ႁဵတ်း ၼၼ်ႉ ၵေႃႈ ၵဝ်ၶႃႈ ႁဵတ်း ယဝ်ႉ တူဝ်ႈ တီႈၶႃႈ ယဝ်ႉ။- 5ဢူဝ်း ပေႃႈၸဝ်ႈ တီႈၶႃႈ။ ၸိူဝ်ႉ ၼင်ႇ ဢၼ် ၵဝ်ၶႃႈ လႆႈ ၸၢမ်ႇၸႃး မုၼ်ၽုင်း သရေႇ လူၺ်ႈ ၵၼ် တင်း ၸဝ်ႈႁဝ်း ၸဵမ်မိူဝ်ႈ ဢၼ် ၵမ်ႇၽႃႇ ၼႆႉ ဢမ်ႇ ပႆႇ တႄႇ ၼၼ်ႉ၊တေႃႈလဵဝ် ၼႆႉ ၵေႃႈ ၶႅၼ်းတေႃႈ ယုၵ်ႉယွင်ႈ မုၼ်ၽုင်း သရေႇ ၵဝ်ၶႃႈ သိုဝ်ႈ ၼႃႈ တႂ်ႈတႃ ၸဝ်ႈႁဝ်း သေၵမ်း တီႈၶႃႈ။ 6"ၵဝ်ၶႃႈ ႁဵတ်း ႁႂ်ႈ ၸဝ်ႈႁဝ်း လႆႈ ႁု ထၢင်ႇသႃး ၵႃႈတီႈ ၶဝ် ၸိူဝ်း ဢၼ် ၸဝ်ႈႁဝ်း ဢဝ် ၵႃႈၼႂ်း လေႃးၵႃႉ ၼႆႉ မႃး ဢၢပ်ႈပၼ် တီႈ ၵဝ်ၶႃႈ ၸိူဝ်း ၼၼ်ႉ တီႈၶႃႈ ယဝ်ႉ။ ၶဝ် ပဵၼ် ၵူၼ်း ၸဝ်ႈႁဝ်း လႄႈ၊ၸဝ်ႈႁဝ်း ဢဝ် ၶဝ် ဢၢပ်ႈပၼ် တီႈ ၵဝ်ၶႃႈ ၶႃႈ ဢေႃႈ။ ၶဝ် ၼၼ်ႉ ပႂ်ႉ ၸွမ်း ၵႂၢမ်း တြႃး ၸဝ်ႈႁဝ်း တီႈၶႃႈ ဢေႃႈ။- 7တေႃႈလဵဝ် ၼႆႉ၊ၶဝ် ႁု လွင်ႈ ၵႃႈ ဢၼ် ၸဝ်ႈႁဝ်း ဢၢပ်ႈပၼ် တီႈ ၵဝ်ၶႃႈ တင်းသဵင်ႈတင်းမူတ်း ၸိူဝ်း ၼၼ်ႉ၊ပဵၼ် မႃး ၵႃႈတီႈ ၸဝ်ႈႁဝ်း ၼၼ်ႉ တီႈၶႃႈ ဢေႃႈ။- 8ၵဝ်ၶႃႈ ဢဝ် ၵႂၢမ်း တြႃး ဢၼ် ၸဝ်ႈႁဝ်း ဢၢပ်ႈပၼ် တီႈ ၵဝ်ၶႃႈ ၼၼ်ႉ ပၼ် တီႈ ၶဝ် လႄႈ။ ၶဝ် ၵေႃႈ ႁပ်ႉ ၶၢမ်ႇ ဢဝ် ဢေႃႈ။ ၶဝ် ႁု လွင်ႈ ဢၼ် ၵဝ်ၶႃႈ လုၵ်ႉ သေ ၵႃႈတီႈ ၸဝ်ႈႁဝ်း မႃး ၸႂ်ႈ တႄႉ သေလႄႈ ယုမ်ႇ လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး ၼၼ်ႉ တီႈၶႃႈ ဢေႃႈ။ 9"ၵဝ်ၶႃႈ သူးတွင်း ပုၼ်ႈ ၵူၼ်းလေႃးၵီႇ တင်းလၢႆ ဢမ်ႇၸႂ်ႈ တီႈၶႃႈ။ ၵဝ်ၶႃႈ သူးတွင်း ပုၼ်ႈ ၶဝ် ၸိူဝ်း ဢၼ် ၸဝ်ႈႁဝ်း ဢၢပ်ႈပၼ် တီႈ ၵဝ်ၶႃႈ ၼၼ်ႉ ၵွပ်ႈပိူဝ်ႈ ၶဝ် ပဵၼ် ၵူၼ်း ၸဝ်ႈႁဝ်း တီႈၶႃႈ ဢေႃႈ။- 10ၵႃႈ ဢၼ် ပဵၼ် ၵူၼ်း ၵဝ်ၶႃႈ ၵႃႈမီး တင်းသဵင်ႈတင်းမူတ်း ပဵၼ် ၵူၼ်း ၸဝ်ႈႁဝ်း လႄႈ၊ၵႃႈ ဢၼ် ပဵၼ် ၵူၼ်း ၸဝ်ႈႁဝ်း ၵႃႈမီး တင်းသဵင်ႈတင်းမူတ်း ၵေႃႈ၊ပဵၼ် ၵူၼ်း ၵဝ်ၶႃႈ တီႈၶႃႈ ဢေႃႈ။ မုၼ်ၽုင်း သရေႇ ၵဝ်ၶႃႈ ၵေႃႈ၊လႆႈ ထၢင်ႇသႃး မႃး ၵွပ်ႈ လူၺ်ႈ ၶဝ် တီႈၶႃႈ ဢေႃႈ။- 11တေႃႈလဵဝ် ၼႆႉ ၵဝ်ၶႃႈ မႃး ၸူး တီႈ ၸဝ်ႈႁဝ်း ယူႇ တီႈၶႃႈ လႄႈ၊ၵဝ်ၶႃႈ ဢမ်ႇ မီး ၵႃႈၼႂ်း လေႃးၵႃႉ ၼႆႉ တီႈၶႃႈ ယဝ်ႉ။ ၶဝ် ၸမ်ႉ၊မီး ယူႇ ၼႂ်း လေႃးၵႃႉ ၼႆႉ လူးၵွၼ်ႇ ဢေႃႈ။ ဢူဝ်း ပေႃႈၸဝ်ႈ ဢၼ် မူတ်းၸၢင်ႇ တီႈၶႃႈ႟။ ၼင်ႇ ႁိုဝ် ၶဝ် တၵ်း ပဵၼ် ဢၼ်လဵဝ် ၵၼ် မိူၼ် ၸိူဝ်ႉ ၼင်ႇ ၸဝ်ႈႁဝ်း တင်း ၵဝ်ၶႃႈ ပဵၼ် ၼၼ်ႉ ၸိုင်၊ႁႂ်ႈ ၶဝ် တႄႇ မၼ်ႈ ယူႇ ၼႂ်း တၼ်းၶူဝ်း ၸိုဝ်ႈသဵင် ၸဝ်ႈ ဢၼ် ၸဝ်ႈႁဝ်း ပၼ် တီႈ ၵဝ်ၶႃႈ ၼၼ်ႉ သေၵမ်း တီႈၶႃႈ။- 12ၸူဝ်ႈ ဢၼ် ၵဝ်ၶႃႈ ယင်း မီး ယူႇ လူၺ်ႈ ၵၼ် တင်း ၶဝ် ၼၼ်ႉ ၸိုင်၊ၵဝ်ၶႃႈ ႁႂ်ႈ ၶဝ် တႄႇ မၼ်ႈ ၼႂ်း တၼ်းၶူဝ်း ၸိုဝ်ႈသဵင် ၸဝ်ႈ ဢၼ် ၸဝ်ႈႁဝ်း ပၼ် တီႈ ၵဝ်ၶႃႈ ၼၼ်ႉ တီႈၶႃႈ ဢေႃႈ။ ၵဝ်ၶႃႈ ၵႅတ်ႇၶႄ ႁႄႉၵင်ႈ ပၼ် ၶဝ် လႄႈ ၶဝ် ဢမ်ႇ လႆႈ ႁူင်ႈ လႆႈ ႁၢႆ သေၵေႃႉသေၵူၼ်း။ ၵူၺ်း မီး ၵေႃႉ ဢၼ် တိုၼ်း တေ လႆႈ လု လႆႈ လႅဝ် ၼၼ်ႉ၊လႆႈ ႁူင်ႈ လႆႈ ႁၢႆ ၵႂႃႇ ပုၼ်ႈ လွင်ႈ ၼင်ႇ ႁိုဝ် တၵ်း ပဵၼ် ၸွမ်း ၵႃႈ ၼင်ႇ ဢၼ် ၵျၢမ်းလိၵ်ႈ တႅမ်ႈ ဝႆႉ ၼၼ်ႉ တီႈၶႃႈ ဢေႃႈ။- 13တေႃႈလဵဝ် ၼႆႉ ၵဝ်ၶႃႈ မႃး ၸူး တီႈ ၸဝ်ႈႁဝ်း ယူႇ လႄႈ၊ၵဝ်ၶႃႈ လၢတ်ႈ လွင်ႈတၢင်း ၸိူဝ်း ၼႆႉ ၼႂ်း လေႃးၵႃႉ ၼႆႉ၊ႁႂ်ႈ တပႄးၸဝ်ႈ တင်းလၢႆ၊မီး ႁူဝ်ၸႂ် ဢၼ် သိူဝ်းပျေႃႇ ထူၼ်ႈ တဵမ် ၼႃႇ မိူၼ် ၸိူဝ်ႉ ၼင်ႇ ၵဝ်ၶႃႈ သိူဝ်းပျေႃႇ ၼၼ်ႉ တီႈၶႃႈ ဢေႃႈ။- 14ၵဝ်ၶႃႈ ပၼ် ၶၢဝ်ႇ တြႃး ၸဝ်ႈႁဝ်း ၼၼ်ႉ တီႈ ၶဝ် လႄႈ ၵူၼ်းလေႃးၵီႇ ၼႆႉ ငိၼ်းၸင်း ၶဝ် ၵွပ်ႈပိူဝ်ႈ ၶဝ် ဢမ်ႇ မီး ၸႂ်သၽေႃး ၵူၼ်းလေႃးၵီႇ မိူၼ် ၸိူဝ်ႉ ၼင်ႇ ဢၼ် ၵဝ်ၶႃႈ ဢမ်ႇ မီး ၼၼ်ႉ တီႈၶႃႈ ဢေႃႈ။- 15ၵဝ်ၶႃႈ လဝ်ႈ ယွၼ်း ႁႂ်ႈ ၸဝ်ႈႁဝ်း ၼုၵ်ႈ ဢဝ် ၶဝ် ဢွၵ်ႇ သေ ၵႃႈၼႂ်း လေႃးၵႃႉ ၼႆႉ ၵႂႃႇ ဢမ်ႇၸႂ်ႈ တီႈၶႃႈ လႄႈ၊ၵဝ်ၶႃႈ လဝ်ႈ ယွၼ်း ႁႂ်ႈ ၸဝ်ႈႁဝ်း ၵႅတ်ႇၶႄ ႁႄႉၵင်ႈ ပၼ် ၶဝ်၊ႁႂ်ႈ ၶဝ် လွတ်ႈၵၢင်း သေ ၵႃႈတီႈ ၶုၼ်ၽီႁၢႆႉ ၼၼ်ႉ တီႈၶႃႈ ဢေႃႈ။- 16ၸိူဝ်ႉ ၼင်ႇ ဢၼ် ၵဝ်ၶႃႈ ဢမ်ႇ မီး ၸႂ်သၽေႃး ၵူၼ်းလေႃးၵီႇ ၼႆႉ ၼၼ်ႉ၊ၶဝ် ၼႆႉ ၵေႃႈ ဢမ်ႇ မီး ၸႂ်သၽေႃး ၵူၼ်းလေႃးၵီႇ ၼႆႉ တီႈၶႃႈ။- 17ၶႅၼ်းတေႃႈ ႁႂ်ႈ ၶဝ် ပဵၼ် ၵူၼ်း ဢၼ် မူတ်းၸၢင်ႇ ၸွမ်းၼင်ႇ သမ်ႇမႃႇ တြႃး ၸဝ်ႈႁဝ်း သေၵမ်း တီႈၶႃႈ။ ၼုၵ်ႈၵပၢတ်ႈ ၸဝ်ႈႁဝ်း ပဵၼ် သမ်ႇမႃႇ တြႃး တီႈၶႃႈ ဢေႃႈ။- 18ၸိူဝ်ႉ ၼင်ႇ ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး ၵႃႈၼႂ်း လေႃးၵႃႉ ၼႆႉ ၼၼ်ႉ၊ၵဝ်ၶႃႈ ပွႆႇၸႂ်ႉ ၶဝ် ၵႂႃႇ ၵႃႈၼႂ်း လေႃးၵႃႉ ၼႆႉ တီႈၶႃႈ ဢေႃႈ။- 19ၵဝ်ၶႃႈ ႁဵတ်း ႁႂ်ႈ တူဝ်ၸဝ်ႈၵဝ်ႇ မူတ်းၸၢင်ႇ သေလႄႈ ဢဝ် သၢၵ်ႈၵၢပ်ႈ ပုၼ်ႈ ၶဝ် ၵႃႈတီႈ ၸဝ်ႈႁဝ်း၊ၼင်ႇ ႁိုဝ် ၶဝ် ၵေႃႈ တၵ်း ပဵၼ် ၵူၼ်း ဢၼ် မူတ်းၸၢင်ႇ တႄႉတႄႉ ၵႃႈတီႈ ၸဝ်ႈႁဝ်း ၼၼ်ႉ တီႈၶႃႈ ဢေႃႈ။ 20"ၵဝ်ၶႃႈ သူးတွင်း ပုၼ်ႈ ၶဝ် ၵူၺ်း ဢမ်ႇၸႂ်ႈ တီႈၶႃႈ၊ပုၼ်ႈ ၵူၼ်း တင်းလၢႆ ဢၼ် ယုမ်ႇမၢတ်ႈ ၵဝ်ၶႃႈ၊ၵွပ်ႈပိူဝ်ႈ ၶၢဝ်ႇ တြႃး ဢၼ် ၶဝ် ႁေႃးလၢတ်ႈ ၼၼ်ႉ ၵေႃႈ ၵဝ်ၶႃႈ သူးတွင်း တီႈၶႃႈ ဢေႃႈ။- 21ၵဝ်ၶႃႈ သူးတွင်း ႁႂ်ႈ ၶဝ် ပဵၼ် ဢၼ် ၼိုင်ႈ ဢၼ်လဵဝ် ၵၼ် တီႈၶႃႈ ဢေႃႈ။ ဢူဝ်း ပေႃႈၸဝ်ႈ တီႈၶႃႈ၊ႁႂ်ႈ ၶဝ် မီး ယူႇ ၵႃႈၼႂ်း ႁဝ်း မိူၼ် ၸိူဝ်ႉ ၼင်ႇ ဢၼ် ၸဝ်ႈႁဝ်း မီး ယူႇ ၵႃႈၼႂ်း ၵဝ်ၶႃႈ လႄႈ ၵဝ်ၶႃႈ မီး ယူႇ ၵႃႈၼႂ်း ၸဝ်ႈႁဝ်း ၼၼ်ႉ သေၵမ်း တီႈၶႃႈ။ ႁႂ်ႈ ၶဝ် ပဵၼ် ဢၼ် ၼိုင်ႈ ဢၼ်လဵဝ် ၵၼ် ပုၼ်ႈ လွင်ႈ ၼင်ႇ ႁိုဝ် ၵူၼ်းလေႃးၵီႇ ၼႆႉ တၵ်း ယုမ်ႇ လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး ၼၼ်ႉ သေၵမ်း တီႈၶႃႈ။- 22ၵဝ်ၶႃႈ ဢဝ် မုၼ် ၵုင်ႇသရေႇ ဢၼ် ၸဝ်ႈႁဝ်း ပၼ် ၵဝ်ၶႃႈ ၼၼ်ႉ၊ပၼ် တီႈ ၶဝ် ပုၼ်ႈ လွင်ႈ ၼင်ႇ ႁိုဝ် ၶဝ် တၵ်း ပဵၼ် ဢၼ် ၼိုင်ႈ ဢၼ်လဵဝ် ၵၼ် မိူၼ် ၸိူဝ်ႉ ၼင်ႇ ဢၼ် ၸဝ်ႈႁဝ်း တင်း ၵဝ်ၶႃႈ ပဵၼ် ဢၼ် ၼိုင်ႈ ဢၼ်လဵဝ် ၵၼ် ၼၼ်ႉ လႄႈ၊- 23ၵဝ်ၶႃႈ မီး ယူႇ ၵႃႈၼႂ်း ၶဝ် လႄႈ ၸဝ်ႈႁဝ်း သမ်ႉ မီး ယူႇ ၵႃႈၼႂ်း ၵဝ်ၶႃႈ ႁႂ်ႈ ၶဝ် လႆႈ ပဵၼ် ဢၼ် ၼိုင်ႈ ဢၼ်လဵဝ် ၵၼ် ၸေးၸေးၸုမ်ႇၸုမ်ႇ၊ပုၼ်ႈ လွင်ႈ ၼင်ႇ ႁိုဝ် ၵူၼ်းလေႃးၵီႇ ၼႆႉ တၵ်း ႁု လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး၊ဢိၵ်ႇတင်း လွင်ႈ ဢၼ် ၸဝ်ႈႁဝ်း ႁၵ်ႉ ၶဝ် မိူၼ် ၸိူဝ်ႉ ၼင်ႇ ဢၼ် ၸဝ်ႈႁဝ်း ႁၵ်ႉ ၵဝ်ၶႃႈ ၼၼ်ႉ တီႈၶႃႈ ဢေႃႈ။ 24"ဢူဝ်း ပေႃႈၸဝ်ႈ တီႈၶႃႈ။ ၶဝ် ၼၼ်ႉ ၸဝ်ႈႁဝ်း ပၼ် တီႈ ၵဝ်ၶႃႈ ယဝ်ႉ လႄႈ၊ၵဝ်ၶႃႈ မီး ဢလူဝ်ႇ ၶႂ်ႈႁႂ်ႈ ၶဝ် မီး ယူႇ လူၺ်ႈ ၵၼ် တင်း ၵဝ်ၶႃႈ ၵႃႈၼႂ်း တီႈ ဢၼ် ၵဝ်ၶႃႈ တၵ်း မီး ၼၼ်ႉ၊ႁႂ်ႈ ၶဝ် လႆႈ ႁၼ် မုၼ် ၵုင်ႇသရေႇ ၵဝ်ၶႃႈ ဢၼ် ၸဝ်ႈႁဝ်း ပၼ် ၵဝ်ၶႃႈ ၼႂ်း တၢင်း ဢၼ် ၸဝ်ႈႁဝ်း ႁၵ်ႉ ၵဝ်ၶႃႈ ၸဵမ်မိူဝ်ႈ ၵမ်ႇၽႃႇ ဢမ်ႇ ပႆႇ တႄႇပဵၼ် ၼၼ်ႉ တီႈၶႃႈ ဢေႃႈ။- 25ဢူဝ်း ပေႃႈၸဝ်ႈ ဢၼ် သိုဝ်ႈတေႃႇ တီႈၶႃႈ၊ၵူၼ်းလေႃးၵီႇ ၼႆႉ ဢမ်ႇ ႁုၸၵ်း ၸဝ်ႈႁဝ်း သေၵေႃႈ၊ၵဝ်ၶႃႈ ႁုၸၵ်း တီႈၶႃႈ ဢေႃႈ။ ၶဝ် ၸိူဝ်း ၼႆႉ ၵေႃႈ၊ႁု လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၵဝ်ၶႃႈ မႃး ၼၼ်ႉ တီႈၶႃႈ ဢေႃႈ။- 26ၵဝ်ၶႃႈ မွၵ်ႇ ၼႄ ႁႂ်ႈ ၶဝ် ႁုၸၵ်း ၸဝ်ႈႁဝ်း ယဝ်ႉ တီႈၶႃႈ လႄႈ တၵ်း မွၵ်ႇ ၼႄ ထႅင်ႈ လူးၵွၼ်ႇ၊ပုၼ်ႈ လွင်ႈ ၼင်ႇ ႁိုဝ် တၢင်းႁၵ်ႉ မႅတ်ႈတႃႇ ၸဝ်ႈႁဝ်း ဢၼ် ႁၵ်ႉ ၵဝ်ၶႃႈ ၼၼ်ႉ၊တၵ်း မီး ယူႇ ၼႂ်း ၶဝ် လႄႈ၊ၵဝ်ၶႃႈ ၼႆႉ ၵေႃႈ တၵ်း မီး ယူႇ ၼႂ်း ၶဝ် ၼၼ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ သူးတွင်း ဢေႃႈ။